text:
ཅན་དྷི་གྷར་སྨན་ཁང་དུ་ཨ་ཅག་ཚེ་རིང་སྒྲོལ་དཀར་དང་ལྷག་པ་སྒྲོལ་མ་གཉིས་ཀྱི་རོགས་སྐྱོར་འོག་བོད་པ་སྨན་གཏུག་བྱེད་མཁན་མང་པོ་ཡོད་པས། གནས་ཚུལ་དེའི་སྐོར་ནད་པ་ཁག་ཅིག་ལ་བཅར་འདྲི་བྱས་ཡིན།
༡ སྨན་བཅོས་བྱེད་མཁན་མིག་དམར་ནི་རྡེ་ར་རྡུན་ར་ཇི་པོ་ས་གནས་ནས་ཡིན་པ་དང་། ཁོང་ལ་བཅར་འདྲི་བྱས་པར།
དྲི་བ། ཁྱོད་རང་གི་ན་ཚའི་གནས་སྟངས་དང་ཅན་དྷི་གྷར་དུ་སྨན་བཅོས་བྱེད་སར་ཐེངས་ག་ཚོད་ཡོང་ཡོད་མེད་གསུངས་རོགས།
ལན། ངའི་ན་ཚ་དེ་མཆིན་པའི་སྐྲན་ནད་རེད། གནས་སྟངས་ཛ་དྲག་རེད། འགྲོ་སོང་ཧ་ཅང་ཆེན་པོ་རེད། ༢༠༡༤ ལོ་ནས་ཚེ་རིང་སྒྲོལ་དཀར་དང་ཁོང་གི་གཅུང་མོ་ལྷག་པ་སྒྲོལ་མ་གཉིས་བརྒྱུད་ནས་པི་ཇི་ཨ་ཡི་(PGI)སྨན་ཁང་དུ་སྨན་བཅོས་བྱེད་ཀ་ཐེངས་བཅུ་བཅོ་ལྔ་ཡོང་མྱོང་།
དྲི་བ། རྡེ་ར་རྡུན་ལ་སྨན་བཅོས་ཀྱི་མཐུན་རྐྱེན་ཅན་དྷི་གྷར་ནང་བཞིན་ཡག་པོ་མེད་པ་རེད་དམ།
ལན། རྡེ་ར་རྡུན་དུ་སྨན་ཁང་ཆེན་པོ་ཡོད་རེད། སྨན་བཅོས་ཀྱི་མཐུན་རྐྱེན་ཡག་པོ་ཡོད་ས་རེད། ཡིན་ན་ཡང་། ངའི་ན་ཚ་དེ་མཆིན་པའི་ན་ཚ་ཤུགས་ཆེན་པོ་ཞིག་ཡིན་སྟབས་ན་ཚ་འདིའི་རིགས་དེ་སྨན་བཅོས་བྱེད་ས་འདིར་ཡག་པོ་ཡོད་རེད་ཟེར། དེའི་ཁར་ཨ་ཅག་ཚེ་རིང་སྒྲོལ་དཀར་དང་ཁོང་གི་གཅུང་མོ་ལྷག་པ་སྒྲོལ་མ་གཉིས་ཀྱིས་ཉིན་མཚན་ལྟོས་མེད་དུ་ཕྱོགས་ཡོངས་ནས་རོགས་སྐྱོར་ཆེན་པོ་བྱེད་ཀྱི་ཡོད་པས་འདིར་ཡོང་བ་ཡིན།
དྲི་བ། ཁོང་གཉིས་ཀྱིས་རོགས་སྐྱོར་ག་འདྲ་གནང་གི་འདུག་དེའི་སྐོར་གསུངས་རོགས།
ལན། ད་ང་ལ་མཚོན་ན། འདིར་ཐེངས་མང་པོ་ཡོང་བ་རེད་དེ། སྨན་པ་བསྟེན་གཏུག་དང་། སྐད་བསྒྱུར། སྡོད་ས་དང་ཐབ་ཆས། དེ་བཞིན་ན་ཚ་ཚབས་ཆེན་གྱི་རིགས་ལ་སྨན་པ་གཅིག་ཙམ་ལ་ཆ་འཇོག་མ་བྱས་པར་སྨན་པ་ཚད་ལྡན་མང་པོའི་སར་ཁྲིད་ནས་རྩད་གཅོད་བྱེད་པ། གཞན་ད་དུང་སྨན་ཉོ་སྐབས་དང་སྨན་པ་བསྟེན་སྐབས་གོང་ཆག་ཡང་ཡོང་ཐབས་གནང་བ། དེ་མ་ཟད་སྐད་མི་ཤེས་པའི་དཀའ་ངལ་དང་། སྐད་ཤེས་ཀྱང་ས་རྒྱུས་མེད་པ་དང་ལུས་ཀྱི་དབང་སྟོབས་ཉམས་པའི་ནད་པ་རྣམས་ལ་ཐ་ན་སྡོད་ཁང་ནས་སྨན་ཁང་དང་། སྨན་ཁང་ནས་སྨན་ཁང་གཞན་དུ་འགྲོ་སྐབས་ཀྱང་གླ་འཁོར་གོང་ཆུང་བ་གླ་རྒྱུ་རག་ཐབས་ཚུན་ཆད་ནས། མི་མཐོ་དམན་དྲག་ཞན་ཚང་མར་ཞབས་ཞུ་རང་གི་ཐོག་ནས་ཡོང་སྒོ་སྐར་མ་ལྔ་མེད་པར་རོགས་སྐྱོར་གནང་གི་ཡོད་རེད།
དེའི་ཁར་ཨ་ཅག་ལགས་ཀྱིས་མི་ལོ་ཉི་ཤུ་ལྷག་གི་རིང་ལ་ཞབས་ཞུ་གནང་ཡོད་སྟབས་ན་ཚ་ཅི་འདྲའི་རིགས་ལ་སྨན་པ་སུ་ཡག་ཤོས་ཡིན་མིན་ཤེས་ཀྱི་ཡོད་དུས་སྨན་བཅོས་བྱེད་སྐབས་བློ་བདེ་པོ་ཡོང་གི་འདུག ཁོང་གཉིས་ཀྱིས་རོགས་སྐྱོར་གནང་བ་ཚང་མ་བརྗོད་འདོད་ཀྱང་ཚང་མ་ཧོབ་སྟེ་སྒང་ལ་དྲན་ཡང་ཐུབ་ཀྱི་མི་འདུག གང་ལྟར་རོགས་པ་འདི་ལས་ལྷག་པ་གནང་རྒྱུ་མེད་པ་འདྲ་པོ་རེད།
༢ སྨན་བཅོས་བྱེད་མཁན་ཐུབ་བསྟན་རྒྱ་མཚོ་ནི། ༡༩༨༦ ནས་བཟུང་སེ་ར་དགོན་པ་རུ་སློབ་སྦྱོང་བྱས་ནས་དགེ་བཤེས་ཐོན་རྗེས་༢༠༠༧ ལོ་ནས་ད་བར་དགའ་ལྡན་ཆོས་གླིང་དུ་དཔེ་ཁྲིད་བྱས་དང་བྱེད་བཞིན་པ་ཡོད་པ་རེད། ཁོང་ལ་བཅར་འདྲི་བྱས་པ་ཡིན།
དྲི་བ། དགེ་བཤེས་ལགས་ཀྱི་ན་ཚའི་གནས་སྟངས་དང་ཅན་དྷི་གྷར་དུ་སྨན་བཅོས་བྱེད་ཀ་ཐེངས་ག་ཚོད་ཡོང་ཡོད་མེད་གསུངས་རོགས།
ལན། ང་ལ་མཆིན་པའི་མཉན་ཚད་ཀྱི་ནད་ཡོད་རེད། དང་ཐོག་ནད་ངོས་ཟིན་དུས་ནད་འབུའི་གྲངས་ཀ་ཚད་མཐོན་པོ་ཡོད་ཀྱང་ད་ལྟ་སྨན་མ་ཟོས་ན་ཡང་འགྲིག་གི་འདུག་ཟེར། དྲག་བསྐྱེད་ཆེན་པོ་བྱུང་སོང་། ད་བར་ཐེངས་༨ ལ་ཡོང་ཡིན།
དྲི་བ། དགེ་བཤེས་ལགས་ཀྱིས་སྨན་པ་བསྟེན་གཏུག་བྱེད་སྟངས་དང་། ན་ཚ་དྲག་བསྐྱེད་བྱུང་སྟངས་སྐོར་ལ་གཅིག་གསུངས་རོགས་གནང་།
ལན། དང་པོ་ན་ཚ་དེ་ཡོད་པ་ཤེས་དུས་འབྲེལ་ཡོད་མང་པོ་ཞིག་ལ་ག་རེ་བྱས་ན་ཡག་དྲིས་ཡིན། སྐབས་དེ་དུས་ཅན་དྷི་གྷར་དུ་ཨ་ཅག་ཚེ་རིང་སྒྲོལ་དཀར་ཟེར་བའི་ནད་པར་རོགས་སྐྱོར་བྱེད་མཁན་ཞིག་ཡོད་རེད་ཟེར་གོ་ཐོས་བྱུང་ནས་འདིར་ཡོང་འགོ་བཙུགས་ཡིན། འདིར་ཡོང་རྗེས་ཨ་ཅག་ལགས་ཀྱིས་སྨན་པ་བསྟེན་གཏུག་སོགས་ཀྱི་ཐོག་ལ་རོགས་སྐྱོར་རྒྱ་ཆེན་པོ་གནང་ཁར། ན་ཚ་ག་འདྲ་ཞིག་ལ་སྨན་པ་སུ་ཡག་ཤོས་ཡིན་མིན་ཤེས་ཀྱི་ཡོད་རྐྱེན་སྨན་པ་གང་ཡག་ཡག་སར་ཁྲིད་ནས། གང་ལྟར་སྨན་པ་བསྟེན་གཏུག་གི་ཐོག་ལ་ཨ་ཅག་རང་གིས་རོགས་སྐྱོར་གནང་བ་རེད། སྨན་ཏག་ཏག་ཟོས་པའི་ཁར་ཟས་འཛེམས་ཤུགས་ཆེན་པོ་བྱས་ཡིན། དེ་འདྲ་བྱས་ནས་ད་ལྟ་སྨན་མ་ཟོས་ན་ཡང་འགྲིག་པའི་ཚད་དུ་ན་ཚ་དྲག་བསྐྱེད་བྱུང་སོང་། སྤྱིར་བཏང་འདིར་བོད་པའི་ནད་པ་བཤའ་བཅོས་གཏོང་མཁན་དཔེ་མང་པོ་ཡོང་གི་ཡོད་རེད། རྒྱ་གར་གྱི་སྨན་པ་མང་པོ་ཞིག་ལ་སྙིང་རྗེ་མེད་སྟབས་མཁལ་མ་རྐུ་ལ་ཤོར་བའི་ཉེན་ཁ་ཆེན་པོ་ཡོད་རེད། རེད་དེ་བཤའ་བཅོས་བྱེད་དགོས་རེད་ལབ་དུས་ཨ་ཅག་གིས་སྨན་པ་མང་པོའི་སར་ཁྲིད་ནས་དོ་དོ་ཏན་ཏན་བྱེད་ཀྱི་འདུག དེས་ནད་པ་རྣམས་ཀྱི་མཁལ་མ་རྐུན་ལ་མ་ཤོར་བར་ཕན་ཐོགས་ཧ་ཅང་ཆེན་པོ་ཡོང་གི་ཡོད་རེད་དྲན་གྱི་འདུག
དྲི་བ། ཅན་དྷི་གྷར་དུ་སྨན་བཅོས་བྱེད་པར་དཀའ་ངལ་ག་རེ་ཡོད་མེད་ཀྱི་སྐོར་ལ་གཅིག་གསུངས་རོགས།
ལན། ཅན་དྷི་གྷར་དུ་སྨན་བཅོས་བྱེད་པར་བོད་པའི་ནད་པ་མང་དྲགས་ནས་སྡོད་སའི་དཀའ་ངལ་ཡོད་རེད། མགྲོན་ཁང་གླ་དགོས་ན་གོང་ཆེན་པོ་རེད། སྔོན་མ་དང་པོ་སླེབས་སྐབས་སྡོད་སའི་དཀའ་ངལ་འཕྲད་ནས་སྡོད་ས་རྙིང་པ་ནང་འཚང་ཀ་བརྒྱབ་ནས་ནད་པ་རྣམས་བཞག་ཡོད་རེད། དེར་ནད་པ་རྐྱང་རྐྱང་འཚང་ཀ་ཤུགས་ཆེན་པོ་བརྒྱབ་ཡོང་དུས་རྒྱ་གར་ཁང་བདག་གིས་ན་ཚ་འགོས་དོག་སོགས་ཀྱི་དཀའ་ངལ་ལ་བརྟེན་ནས་ཁང་པ་མུ་མཐུད་ནས་གཡར་ཡོད་མ་རེད། དེ་ནས་ཁང་པའི་དཀའ་ངལ་ཆེན་པོ་འཕྲད་ནས་རྗེས་སུ་ཨ་ཅག་ཚེ་རིང་སྒྲོལ་དཀར་གྱིས་ད་ལྟ་ང་ཚོ་སྡོད་སའི་ཁང་པ་འདི་གླས་པ་རེད། བར་སྐབས་ཤིག་ལ་ང་ཚོ་ནད་པ་མང་པོ་ཞིག་གིས་སྐབས་སྔོན་མའི་འཕྲོད་བསྟེན་བཀའ་བློན་ཚེ་རིང་དབང་ཕྱུག་ལ་ང་ཚོ་ནད་པ་ཚོའི་ཆེད་དུ་རབ་བྱུང་ན་སྡོད་ཁང་ཞིག་རྒྱག་རོགས། དེ་མ་བྱུང་ན་ཁང་པ་གཏན་ཁེལ་བ་ཞིག་གླ་རོགས་ཞུས་པ་ཡིན། ང་ཚོའི་བསམ་པ་ལ་ལྷོ་ཕྱོགས་སོགས་རྒྱ་གར་གྱི་ས་ཆ་ག་ས་ག་ནས་ཡོང་མཁན་བོད་པ་ནད་པ་མང་པོ་ཞིག་རྟག་པར་འདིར་སྨན་བཅོས་བྱེད་དུ་ཡོང་གི་ཡོད་པས། ནད་པ་མང་དྲགས་ནས་ཚང་མར་སྡོད་ཁང་གི་དཀའ་ངལ་རྟག་པར་འཕྲད་ཀྱི་ཡོད་པ་རེད། འོན་ཀྱང་ད་བར་དེ་བྱུང་མ་སོང་།
དྲི་བ། ཚེ་རིང་སྒྲོལ་དཀར་གྱིས་རོགས་སྐྱོར་བྱེད་སྟངས་ཀྱི་ཐད་ནས་ཁྱེད་རང་ལ་སེམས་ཚོར་ག་རེ་འདུག
ལན། རེད། དང་པོ་འདིར་སྨན་བཅོས་བྱེད་ཀ་མ་ཡོང་གོང་ནས་བརྡ་ཕུལ་བ་ཙམ་ལས་གཞན་ངོ་ཤེས་རྟགས་སྒོ་རྩ་བ་ནས་མི་དགོས་པ་དང་། རྗེས་སུ་འདིར་འབྱོར་བ་དང་སྡོད་ཁང་ནང་འཛུལ་ཆོག་ཆོག དེ་བཞིན་ཉི་མ་རེ་རེ་ནས་བརྟག་དཔྱད་ག་རེ་དགོས་མིན། སྨན་པ་སུ་ལ་བསྟེན་དགོས་མིན་ཚང་མ་ཨ་ཅག་ལགས་ཀྱིས་གནང་ཐོག ང་རང་སྒེར་ལ་མཚོན་ན་རྒྱ་གར་སྐད་དང་དབྱིན་ཇིའི་གཉིས་ཀ་མི་ཤེས་མཁན་ཞིག་ཡིན་རྐྱེན། དཀའ་ངལ་ཤུགས་ཆེན་འདུག ང་རང་སྒེར་ལ་དཔེ་མི་སྲིད་པའི་བཀའ་དྲིན་ཆེན་པོ་ཡིན་པའི་སེམས་ཚོར་འདུག ནད་པ་གཞན་ལ་ཡང་དེ་མཚུངས་ཀྱི་བཀའ་དྲིན་ཆེན་པོ་རེད་དྲན་གྱི་འདུག ཆུང་ས་ནས་བཤད་ན་མོ་རང་གི་མི་ཚེ་གཅིག་ནང་ཆང་ས་མ་བརྒྱབས་པ་དང་། མི་གཞན་ནང་བཞིན་དཔལ་འབྱོར་མཁོ་སྒྲུབ་ཀྱི་ལས་ལ་མ་བརྩོན་ནས་བློས་གཏོང་བྱས་ཡོད་རེད། ཆེ་ས་ནས་ད་བར་མི་ལོ་༢༠ ལྷག་གི་རིང་ལ་ནད་པ་རང་ལ་རོགས་པ་བྱས་ནས་བསྡད་པ་འདི་དཀའ་ངལ་ཆེན་པོ་རེད་ལ་བློས་གཏོང་ཆེན་པོ་རེད་དྲན་གྱི་འདུག མ་ཟད་ནད་པར་རོགས་པ་བྱེད་སྐབས་དུས་ཚོད་ངེས་མེད་རེད། བཤའ་བཅོས་འདྲ་བྱེད་དུས་ནད་པ་ཁ་ཤས་ལ་ནད་གཡོག་མང་པོ་མེད་པ་དང་། དེ་བཞིན་ནད་གཡོག་འགྲོ་སྟངས་ཡག་པོ་ཤེས་མཁན་མེད་པ་དེ་འདྲའི་སྐབས་སུ་ཨ་ཅག་མོ་རང་གིས་ནད་གཡོག་བྱས་ནས། གང་ལྟར་ཉིན་མཚན་དུས་དྲུག་ལ་ཞབས་ཞུ་གནང་གི་ཡོད་རེད། གཞིས་ཆགས་ཡིན་ནའང་རེད། བོད་ནས་གསར་དུ་འབྱོར་མཁན་ཡིན་ནའང་། ནད་པ་ཛ་དྲག་ལྟ་རྟོག་བྱེད་མཁན་མེད་པའི་རིགས་དེ་འདྲ་མང་པོ་ཡོང་གི་ཡོད་རེད། དེ་ཚོར་ཨ་ཅག་མོ་རང་གིས་ནད་གཡོག་བྱེད་ཀྱི་ཡོད་རེད། ག་དུས་ཡིན་ན་ཡང་ཛ་དྲག་མྱུར་སྐྱོབ་བྱེད་ཀྱི་འདུག ལྷག་པར་དུ་ནད་པ་ཉམས་ཐག་ལ་ཧ་ཅང་གིས་བྱམས་བརྩེ་ཤུགས་ཆེན་གནང་མཁན་ཞིག་ཡིན་པའི་ཚོར་སྣང་ཤུགས་ཆེན་པོ་བྱུང་།
༣ ཨ་ཅག་ཚེ་རིང་སྒྲོལ་དཀར་ལ་ནད་པའི་སྐོར་སོགས་ལ་བསམ་ཚུལ་གང་ཡོད་སྐོར་དྲིས་པར། ཁོང་གིས། “ད་ལྟ་བར་དུ་ལོ་མང་པོ་ཞིག་གི་རིང་ལ་ང་རང་གི་མི་ཚེའི་དུས་ཚོད་གལ་ཆེ་ཤོས་དེ་ཅན་དྷི་གྷར་ལ་བཏང་ནས་བསྡད་པ་ཡིན། ད་དུང་ཡིན་ན་ཡང་ག་ཚོད་ལྕོགས་ལྕོགས་བར་དུ་བསྡད་ཀྱི་ཡིན། ཡིན་ན་ཡང་། རྗེས་སུ་ང་འདྲ་པོ་དང་བླངས་ཐོག་ནས་ཡོང་མཁན་ཁག་པོ་ཞེ་དྲག་རེད། དེ་ཡིན་དུས་ཚོགས་པ་ཞིག་གི་རོགས་རམ་མམ། ཡང་ན་འཕྲོད་བསྟེན་ལས་ཁུངས་དང་བདེ་ལེགས་སྨན་ཁང་གི་ཡན་ལག་འདྲ་པོ་ཞིག་ཅན་དྷི་གྷར་ལ་འཛུགས་ཐུབ་ན་ནད་བཅོས་ཡོང་མཁན་རྣམས་ལ་དཀའ་ངལ་འཕྲད་ས་མ་རེད། ད་ལྟ་པི་ཇི་ཨ་ཡི་(PGI)སྨན་ཁང་གི་མིང་ལ་བལྟ་ནས། ང་གཉིས་འདིར་རོགས་པ་བྱེད་མཁན་ཡོད་རེད་ཟེར་དུས་ནད་པ་མང་པོ་ཞིག་གིས་དེ་ག་རང་ལ་རེ་བ་བརྒྱབ་སྟེ་མུ་མཐུད་ནས་ཡོང་བསྡད་ཀྱི་ཡོད་རེད། ཕྱིས་སུ་ཡོང་མཁན་གྱི་ནད་པ་རྣམས་ལ་དཀའ་ངལ་མི་ཡོང་བའི་ཆེད་དུ་འཕྲོད་བསྟེན་ལས་ཁུངས་དང་བདེ་ལེགས་སྨན་ཁང་གཉིས་ཀྱི་ངོས་ནས་ནད་པར་ལྟ་རྟོག་བྱེད་མཁན་ཞིག་ཡོད་ན་ཧ་ཅང་ཡག་པོ་འདུག
བོད་ཁྱིམ་ཚོགས་པ་གཅིག་གི་ངོས་ནས་ཁང་པ་དང་ནད་པར་ལྟ་རྟོག་བྱེད་མཁན་བཞག་ཡོད་པ་ནང་བཞིན་བདེ་ལེགས་སྨན་ཁང་དང་འཕྲོད་བསྟེན་ལས་ཁུངས་གཉིས་ཀྱིས་དེ་འདྲ་ཞིག་བཙུགས་ཏེ་སྨན་ཞབས་ཤིག་ནད་པར་རོགས་རམ་གནང་མཁན་འཇོག་ཐུབ་ན་མ་འོངས་པར་འདིར་ནད་བཅོས་བྱེད་དུ་ཡོང་མཁན་རྣམས་ལ་ཧ་ཅང་ཡག་པོ་ཡོད་ས་རེད། དེ་ང་རང་གི་བསམ་ཚུལ་དང་རེ་སྐུལ་འདྲ་པོ་ཡིན།”ཞེས་བརྗོད་བྱུང་།
གསར་འགོད་པ་བཀྲ་ཤིས་དོན་གྲུབ་ཀྱིས་བཅར་འདྲི་བྱས།


c: text/html

text:
སློབ་དཔོན་པདྨ་འབྱུང་གནས།
སློབ་དཔོན་འདི་ལ་སློབ་དཔོན་རིན་པོ་ཆེ། ཨོ་རྒྱན་རིན་པོ་ཆེ། གུ་རུ་རིན་པོ་ཆེ་སོགས་འབོད་སྲོལ་མང་མོད། རྒྱུན་དུ་སློབ་དཔོན་པདྨ་འབྱུང་གནས་ཞེས་སུ་འབོད། ཁོང་དུས་རབས་བརྒྱད་པའི་དུས་མཇུག་ཙམ་ལ་རྒྱ་གར་ནུབ་ཕྱོགས་ཨོ་ཌི་ཡཱ་ན་སྟེ། བོད་སྐད་དུ་ཨོ་རྒྱན་མཁའ་འགྲོའི་གླིང༼དེང་སྐབས་ཕ་ཁི་སི་ཐན་གྱི་ཁོངས་སུ་ཡོད༽གི་དྷ་ན་ཀོ་ཤ་ཟེར་བའི་མཚོ་ཡི་ནང་དུ་མེ་ཏོག་པདྨའི་ནང་བརྫུས་ཏེ་འཁྲུངས་པར་བཤད། ཇོ་ནང་ཏཱ་ར་ནཱ་ཐ་དང་དེང་གི་མཁས་པ་མི་ཉུང་པ་ཞིག་གི་འདོད་པ་ལྟར་ན། རྒྱ་གར་ཡུལ་དབུས་མ་ག་དྷར་རྒྱལ་པོ་དེ་ཝ་པཱ་ལས་རྒྱལ་སྲིད་སྐྱོང་པའི༼༧༣༠--༧༧༧༽ཚེ། ཨོ་རྒྱན་ཡུལ་དུ་རྒྱལ་པོ་ཧ་ཡ་ལི་ལ་ཡིས་སྲིད་བཟུང་ཞིང་དེའི་ཚེ་རྒྱལ་རིགས་རིག་པ་སྨྲ་བ་སྲ་དོའམ་སྲིག་དྷར་སྟེ་མེ་ཏོག་ཕྲེང་བ་འཛིན་པ་ཟེར་བ་ཞིག་ཡོད་པ་དེར་ཁྱེའུ་ངོ་མཚར་བ་ཞིག་འཁྲུངས། མཚན་ལྟས་ལ་མཁས་པ་གསང་སྔགས་ཀྱི་རྣལ་འབྱོར་པ་ཞིག་གིས་སྲས་འདིས་རྒྱལ་སྲིད་མི་བཟུང་ཞིང་། གསང་སྔགས་ཀྱི་ལམ་ལ་བརྟེན་ནས་གྲུབ་པ་ཐོབ་པའི་རྣལ་འབྱོར་བ་ཆེན་པོ་ཞིག་ཏུ་འགྱུར་བར་ལུང་བསྟན་དེ། མཚན་ལ་པདྨ་ཨ་བ་བྷ་སི་སྟེ་མཚམས་སྦྱར་བས་པདྨ་བ་བྷ་སི་ཞེས་བཏགས་པར་བཤད་དོ།།
ཁོང་གིས་ཆུང་དུས་ནས་རིག་པའི་གནས་ཆེ་ཆུང་དང་བརྟག་པ་བརྒྱད་སོགས་ཚེགས་མེད་དུ་མཁྱེན། གསང་སྔགས་ཀྱི་སློབ་དཔོན་ཤནྟི་རུ་པ་དང་། གྲུབ་ཆེན་སུ་ཁ་དེ་བ། མཁའ་འགྲོ་མ་སུ་ཁ་དྷ་རི་བཅས་ཀྱི་མདུན་ནས་གསང་སྔགས་ཀྱི་ཆོས་མང་དུ་བསླབས། བསྒོམ་སྒྲུབ་ཡུན་རིང་མཛད་སྐབས་རྒྱལ་པོ་ཧ་ཡ་ལི་ལ་འདས། དེའི་བུ་ཨགྵལི་ལ་ཡིས་སྲིད་དབང་བཟུང་སྐབས་བློན་པོ་ངན་པས་དབྱེན་སྦྱོར་བྱས་པ་སོགས་ལ་བརྟེན་ནས་རྒྱལ་བོས་སློབ་དཔོན་བཟུང་སྟེ་མཚོན་གྱིས་བསྣུན་པ་དང་། ཆུ་དང་གཡང་ལ་བསྐྱུར་བ། གསོན་པོར་ས་སྦས་སོགས་བྱས་ཀྱང་མ་སོད་པས་གནས་དབྱུང་བྱས། དེ་ནས་བཟུང་ཁོང་རི་བྲག་དང་དུར་ཁྲོད་སོགས་སུ་ཡོ་ག་སྒོམ་ཞིང་། དྷ་བུ་ཀྲི་ཏ་སོགས་གྲུབ་པ་ཐོབ་པའི་སློབ་དཔོན་བརྒྱད་ལས། རལ་གྲི་དང་། རིལ་བུ། མིག་སྨན། རྐང་མགྱོགས། སྨན། བཅུད་ལེན། གཏེར་གྱི་བུམ་པ། གསེར་འགྱུར་གྱི་རྩི་སོགས་ཀྱི་ཐུན་མོང་གི་དངོས་གྲུབ་བརྒྱད་ཐོབ། དེ་ནས་རྒྱལ་བོ་དྷརྨཔཱ་ལ་ཡིས་སྲིད་དབང་བཟུང་པའི་སྐབས་སུ༼༧༩༠---༨༥༣༽རྒྱ་གར་ཡུལ་དབུས་མ་གྷ་དྷར་བྱོན། གྲུབ་པ་ཐོབ་པའི་སློབ་དཔོན་སངས་རྒྱས་ཡེ་ཤེས་ལས་རབ་ཏུ་བྱུང་ཞིང་བསྙེན་པར་རྫོགས་ཤིང་། རྒྱུད་སྡེ་བཞིའི་དབང་དང་མན་ངག་མང་པོ་གསན། སློབ་དཔོན་གྱི་བཀའ་ལྟར་རྒྱ་གར་བྷང་གྷ་ལའི་ཡུལ་གྱི་གྲོང་ཁྱེར་པ་ཎ་ཌ་པའི་བྱང་ཕྱོགས་ཀྱི་ནགས་ཚལ་པར་ཤི་ཞེས་བྱ་བར་བཞུགས་ནས་གསང་སྔགས་ཀྱི་སྤྱོད་པ་མཛད་དེ་མཆོག་གི་དངོས་གྲུབ་བརྙེས། དེ་ནས་རྒྱ་གར་བྱང་ཕྱོགས་ཀྱི་ཡུལ་ཏི་ར་ཧུ་ཏི་དང་བལ་ཡུལ། ཤར་ཕྱོག་ཀཱ་མརུ། ལྷོ་ཕྱོགས་ཏྲི་མ་ལ་སོགས་སུ་ཕྱིན་ནས་མུ་སྟེགས་པ་མང་པོ་བཏུལ་ཞིང་ལྷ་འདྲེ་མང་པོ་དམ་ལ་བཏགས་ཏེ་བོད་དུ་བྱོན།
འཕྲིན་སྟེགས། weikangba

robotstxt: allowed

filter: keep


text:
རྣམ་ཐར་ལ་སྤྱིར་གོ་བའམ་གོ་དོན་འཇོག་ཚུལ་མི་འདྲ་བ་མང་པོ་མཆིས་ཤིང་། ད་ཕན་དུ་གཅིག་གྱུར་གྱི་གོ་དོན་འདིའོ་ཞེས་པ་ཞིག་མ་མཆིས་པར་བསམས་ལ། མཁས་དབང་དམུ་དགེ་བསམ་གཏན་ལགས་ནས་རྣམ་ཐར་ཞེས་པ་ནི་ལམ་བདེན་ལ་ཉམས་ལེན་མཐིལ་ཕྱིན་པར་བྱས་ནས། ཀུན་འབྱུང་རྩ་བ་ནས་སྤངས་བས་སྡུག་བདེན་གྱི་སྡུག་བསྔལ་མ་ལུས་པ་ལས་ཐར་བའི་རིམ་པ་སྟོན་པ་ལ་ཟེར་ཞེས་དང་། ཡང་ན་རྣམ་ཐར་ནི་རྣམ་པར་ཐར་བ་ཞེས་པའི་བསྡུས་ཚིག་ཡིན་པའི་ཆ་ནས《གསེར་སྦྲམ་གྱི་མིང་ཚིག་མཆན་འགྲེལ》ལས་སྐྱེས་བུ་དམ་པའི་མཛད་སྤྱོད་ལོ་རྒྱུས་ཀྱི་གཞུང་ངམ་རྟོགས་པ་བརྗོད་པའི་བསྟན་བཅོས་ལ་རྣམ་པར་ཐར་བ་ཞེས་བྱ་ལ། རྣམ་པར་ཐར་བ་ཞེས་པའི་དོན་དངོས་ནི་བརྗོད་བྱ་དང་རྗོད་བྱེད་ཀྱི་རྣམ་པར་བརྟེན་ནས་མཐོང་ཐོས་ཀྱི་གདུལ་བྱ་རྣམས་ཐར་བ་དང་ཐམས་ཅད་མཁྱེན་པའི་རྒྱུར་འགྱུར་བ་ཞིག་དགོས་ཞེས་པ་བཞིན། དུས་སྐབས་སོ་སོའི་ལོ་རྒྱུས་ཀྱི་རྒྱབ་ལྗོངས་མི་འདྲ་བར་གཞིགས་ཏེ། རྣམ་ཐར་ལ་མཐའ་གཅིག་ཏུ་གོ་དོན་འདིའོ་ཞེས་གཏན་ཁེལ་བྱེད་མི་ནུས་མོད། སྤྱིར་རྣམ་ཐར་ནི་བརྗོད་བྱའི་ནང་དོན་གྱི་ཆ་ལ་སྐྱེས་བུ་དམ་པའི་ཆོས་ཀྱི་ཤུགས་ཆེ་ཡང་དེ་ལ་ཆོས་སྲིད་ལུགས་གཉིས་ཀྱི་ངོས་ནས་བྲིས་པ་ཤས་ཆེ། རྗོད་བྱེད་ཀྱི་ཚིག་ལ་བཅད་ལྷུག་སྤེལ་མ་གང་རུང་ནས་སྐྱེས་བུ་དམ་པ་གང་ཞིག་གི་མི་ཚེའི་བཞུད་ལམ་རིང་མོར་གཏན་བདེ་ཐར་བ་དང་ཐམས་ཅད་མཁྱེན་པའི་གོ་འཕང་ཇི་ལྟར་བརྙེས་ཚུལ་བརྗོད་པ་ཞིག་ཡིན་པར་ངེས། གཞན་རྣམ་ཐར་གྱི་རིགས་ལ་གོ་ཤུལ་གྲགས་པ་འབྱུང་གནས་ཀྱིས་བརྩམས་པའི་《རྩོམ་ལུས་ཞིབ་འཇུག་དབྱངས་ཅན་ཞལ་ལུང》དུ། རང་རྣམ་དང་གཞན་རྣམ། གསང་རྣམ་བཅས་སུ་བགར་ཡོད་པ་དང་། དགའ་བ་པ་སངས་ལགས་ཀྱིས་རིགས་གཉིས་སུ་བགར་ཡོད་དེ། ཆོས་དང་འཇིག་རྟེན་ཡོངས་སུ་འགལ་བར་གྲུབ་པའི་ལྟ་གྲུབ་ཅན་གྱི་བརྩམས་ཆོས《མི་ལ་རས་པའི་རྣམ་འགུར》དང《འབྲུག་པ་ཀུན་ལེཌ་ཀྱི་རྣམ་ཐར》ལྟ་བུ། ཡང་ཆོས་དང་འཇིག་རྟེན་ནམ་ཆོས་སྲིད་གཉིས་མི་འགལ་བར་འཛིན་པའི་ལྟ་གྲུབ་ཀྱི་རྗེས་འཇུག་བརྩམས་ཆོས《རྒྱལ་དབང་ལྔ་པའི་རྣམ་ཐར》ལྟ་བུའོ་གསུངས། མདོར་ན་རྣམ་ཐར་ལ་ཡང་རྣམ་པ་མང་དུ་མཆིས། རྒྱལ་དབང་ལྔ་པ་ཆེ་མོས་བོད་ཀྱི་ལོ་རྒྱུས་སུ་ཆོས་སྲིད་ལུགས་གཉིས་ཀྱི་ལས་དོན་རབ་དང་རིམ་པ་བསྒྲུབས་པ་ཀུན་གྱིས་ཤེས་གསལ་ལྟར་རེད། འདིར་རྒྱལ་དབང་ལྔ་བ་ཆེན་མོའི་རང་རྣམ་གྱི་ཐུན་མིན་ཁྱད་ཆོས་འགར་དཔྱད་པ་ཅུང་ཙམ་བྱའོ།
གཅིག བརྗོད་བྱ་དོན་གྱི་ཆ།
རྒྱལ་དབང་སྐུ་ཕྲེང་ལྔ་བ་ངག་དབང་བློ་བཟང་རྒྱ་མཚོ་མཆོག་རབ་བྱུང་བཅུ་པའི་མེ་སྦྲུལ་ལོ་སྟེ་སྤྱི་ལོ་1617ལོར་འཕྱིང་བ་སྟག་རྩེར་སྐུ་འཁྲུངས་པ་ནས་དགུང་གྲངས་རེ་དྲུག་ཏུ་སོན་པ་རབ་བྱུང་བཅུ་གཅིག་པའི་ཆུ་ཁྱི་ལོ་སྟེ་སྤྱི་ལོ་1682ལོར་གཟུགས་སྐུའི་བཀོད་པ་བསྡུས་པས། རང་རྣམ་འདིར་རྒྱལ་དབང་ཁོང་ཉིད་སྐུ་འཁྲུངས་པ་ནས་དགུང་གྲངས་རེ་ལྔར་སོན་པ་རབ་བྱུང་བཅུ་གཅིག་པའི་ལྕགས་བྱ་ལོ་སྟེ་སྤྱི་ལོ་1681ལོའི་བར་གྱི་མཛད་པ་ཅི་རིགས་བཀོད་ཡོད། རང་རྣམ་དེའི་མཚན་ཆ་ཚང་བར《ཟ་ཧོར་གྱི་བན་དེ་ངག་དབང་བློ་བཟང་རྒྱ་མཚོའི་འདི་སྣང་འཁྲུལ་བའི་རོལ་རྩེད་རྟོགས་བརྗོད་ཀྱི་ཚུལ་དུ་བཀོད་པ་དུ་ཀཱུ་ལའི་གོས་བཟང》ཞེས་ཟེར་ཞིང་། བརྗོད་བྱའི་ཆ་ནས་པོད་གསུམ་གྱི་བདག་ཉིད་ཅན་དུ་ངེས་ཏེ། པོད་དང་པོར་ཕལ་ཆེར་སྤྱི་ལོ་1617ནས་1665བར་གྱི་གནས་ཚུལ་དང་། གཉིས་པར་སྤྱི་ལོ་1665ནས་1675བར། གསུམ་པར་1675ནས་1681བར་གྱི་གནས་ཚུལ་བཀོད་ཡོད། གཞན་ཡང་རྒྱལ་དབང་ཁོང་ཉིད་ཀྱིས་བསམ་བློའི་སྙིང་སྟོབས་དང་ཀུན་སློང་གང་འདྲ་ཞིག་གི་འོག་རང་རྣམ་འདི་རྩོམ་པའི་ལས་སུ་ཞུགས་པ་རེད་ཅེ་ན། སྤྱིར་རྒྱལ་དབང་ལྔ་བ་ཁོང་ཉིད་ཀྱིས་གསུངས་པ་ལྟར་རང་རྣམ་འདི་ནི་སྤྱི་ལོ་1667ལོར་དངོས་སུ་བརྩམས་པ་ཡིན་ཅིང་། དེ་སྔོན་ཁོང་ཉིད་རང་ལོ་27སོན་སྐབས་ཞབས་གཡོག་ཅིག་གིས་རང་རྣམ་ཞིག་འབྲི་བར་སྐུལ་ཀྱང་། ཁོང་ཉིད་ནས་དགོས་པ་མེད་པར་དགོངས་ནས་ཇི་མི་སྙམ་པར་བཏང་སྙོམས་སུ་བཞག་པ་དང་། སླར་ཡང་དཔལ་ལྡན་བླ་མ་དམ་པ་འཇམ་དབྱངས་དཀོན་ཅོག་ཆོས་འཕེལ་གྱིས་ཀྱང་རྟོགས་བརྗོད་ཅིག་འབྲི་དགོས་པའི་ཆབ་ཤོག་སོགས་བསྩལ་ཡང་རང་ཉིད་ལ་བྲེལ་བ་ཆེ་བ་དང་ཕར་ཕྱིན་གྱི་ཡིག་ཆ་ཞིག་ཀྱང་རྩོམ་བཞིན་པར་ཁ་གཡར་ཏེ་འཕྲལ་དུ་རྩོམ་མི་ཐུབ་པའི་རྒྱུ་མཚན་སོགས་ཕུལ་ནས་མ་བྲིས་སོ། ཕྱིས་སུ་དགུང་ལོ་50ལ་གདན་ས་ཆེན་པོ་དགའ་ལྡན་རྣམ་པར་རྒྱལ་བའི་གླིང་གི་ཁྲི་ཐོག་བཞི་པ་བ་སོ་ཆོས་རྒྱལ་བའི་སྤྲུལ་སྐུ་ངག་དབང་ཆོས་ཀྱི་དབང་ཕྱུག་སོགས་དྲིན་ཅན་བླ་མ་དམ་པ་མང་པོས་ཡང་ཡང་སྐུལ་བ་དང་། གནས་ཆུང་ལྕོག་ནས་སྤྲུལ་པའི་ཆོས་སྐྱོང་ཆེན་པོས་ཀྱང་རྟོགས་བརྗོད་བྲིས་ཤིག་ཅེས་པའི་རྡོ་རྗེའི་གསུང་འཕྲིན་དང་བཅས་དོ་གལ་ཤིན་ཏུ་ཆེ་བས་མྱུར་དུ་འབྲི་དགོས་ཚུལ་བྱུང་བར་བརྟེན། རང་རྣམ་འདི་རྩོམ་པའི་ལས་སུ་ཞུགས་པ་རེད། རང་རྣམ་འདི་ལ་ཆ་མཚོན་ན་དམ་པ་ཁོང་གིས། “རང་གི་བྱ་བྱེད་རང་ལ་ལྐོག་ཏུ་མ་གྱུར་པར་མངོན་སུམ་དུ་སྣང་བ་རྣམས་ལ་མེད་ལ་ཡོད་དང་ཡོད་ལ་མེད་ཅེས་པའི་གཡོ་སྒྱུའི་ཚིག་དང་བྲལ་བའི་སྒོ་གསུམ་བདེ་སྡུག་བར་མའི་ཟློས་གར་འདི་ལྟར་བསྒྱུར”ཅེས་དང་། གཞན་ཡང“བླ་མ་ལ་ལའི་རྣམ་ཐར་སྙན་དངགས་ཀྱི་ལམ་ནས་དྲངས་ཆེས་པ་དང་འགའ་ཞིག་གནག་རྫི་རྒན་པོའི་ཚིག་འདྲ་བའི་ཕལ་རྟགས་ཅན། རང་གི་ཉེས་པ་ཐབས་ཀྱིས་གཞན་ལ་འགེལ་པ་འཕྱོན་མའི་གཏམ་ལྟ་བུ། བག་ཚ་བའི་གནས་ཁོ་ན་ངོ་མཚར་གྱི་གཏམ་དུ་བྱེད་པ་གཞན་གྱི་བློར་ཆུད་པར་མི་ནུས་པའི་གྲུབ་པའི་དབང་ཕྱུག་ཆེན་པོའི་རྣམ་ཐར་ལྟ་བུ། མཆོག་དམན་གང་གིས་མཐོང་ཡང་སྤྲོ་བ་སྐྱེད་པའི་ལམ་ཡིག་རྟོགས་བརྗོད་སོགས་བཟང་ངན་འབྲིང་གསུམ་མང་པོ་ཞིག་མཐོང་ཡང་། དེ་དག་གི་རྗེས་སུ་འབྲེང་བའི་པར་བཀབ་མ་བྱས་པར་རང་ལོ་བཅོ་ལྔར་སླེབས་པ་ཡན་བློ་ངོར་གང་གསལ་དང་དེ་ཕྱིན་ཇའི་སང་སྡེ་པ།……འདར་བ་ལོ་ཆེན་ངག་དབང་ཕུན་ཚོགས་ལྷུན་གྲུབ་རྣམས་ཀྱིས་རེག་ཟིག་ཏུ་བཀོད་པ་གཞི་བྱས།” ཞེས་གསུངས་པ་ལྟར། གཡོ་སྒྱུའི་གསོག་གསོབ་ཀྱི་ཚིག་དང་བྲལ་བ་དང་། དགོས་མེད་ཚིག་རྒྱན་གྱི་སྤུ་རིས་དོར། ཡོད་མེད་སྒྲོ་སྐུར་གྱི་རྒྱས་འགེབ་སྤངས། ཕལ་ཚིག་གྲོང་སྐད་ཀྱི་སྙིགས་རོ་བསྐྱུར་ཏེ་ཞི་དུལ་ཁེངས་སྐྱུང་གི་སྒོ་ནས་རིགས་རུས་ཆོ་འབྲང་དང་། དགེ་ཚུལ་དགེ་སློང་གི་སྡོམ་པ་བཞེས་ཚུལ། སློབ་གཉེར་གསན་བསམ་མཛད་ཚུལ། ཆོས་སྲིད་ལུགས་གཉིས་ཀྱི་མངའ་གསོལ་མཛད་ཚུལ། གཞན་དོན་འཕྲིན་ལས་བསྐྱངས་ལུགས་སོགས་རང་གི་ངང་ཚུལ་ཇི་མ་ཇི་བཞིན་རང་བཞིན་བརྗོད་པའི་ཚིག་སྦྱོར་ལ་བརྟེན་ནས་རྒྱས་པར་མཛད་ཡོད་པར་མ་ཟད། རང་ལོ་བཅོ་ལྔར་སོན་པའི་སྔོན་གྱི་དོན་དག་རྣམས་ནི་ཆེད་གཉེར་མི་སྣའི་རེག་ཟིག་ཏུ་བཀོད་པ་སོགས་ཡིག་ཆ་གཞིར་བྱས་ནས་བྲིས་པ་སྟེ། མདོར་ན་ད་ལྟ་ང་ཚོའི་མཐོང་སྣང་དུ་མངོན་པའི་ལྗགས་རྩོམ་འདི་ནི་དམ་པ་ཁོང་གིས་ཀུན་སློང་རྣམ་དག་གམ་བསམ་པ་དྲང་མོ་ཞིག་གི་ལམ་ནས་བརྩམས་པར་གོར་མ་ཆག
གཉིས། རྗོད་བྱེད་ཚིག་གི་ཆ།
རྣམ་ཐར་འདིའི་ལུས་ནི་བཅད་ལྷུག་སྤེལ་མའི་རྣམ་པ་ཅན་ཞིག་ཡིན་ཏེ། ཤིས་བརྗོད་ཕྱག་བྱ་དང་དངོས་པོ་ངེས་བསྟན་སོགས་ནི་བོད་ཀྱི་རྣམ་ཐར་ཕལ་མོ་ཆེ་དང་འདྲ་བར་ཚིགས་བཅད་ཀྱི་ལམ་ནས་སྤེལ་ཡོད། གཞུང་དངོས་ནི་ཕལ་ཆེར་ཚིག་ལྷུག་གིས་བྲིས་ཡོད་ཅིང་གཏམ་དཔེ་དང་ལུང་འདྲེན་སོགས་ནི་ཚིགས་བཅད་ཀྱི་ལམ་ནས་སྤེལ་ཡོད། དཔེར་ན། རང་རྣམ་ཁྲོད་དུ“སྟག་འཇམ་ཡར་འབྲོག་ཁྲི་སྐོར་སྟེང་།། བྱ་རོགས་ཚང་གི་རྟགས་མགོ་ནི།། ཉི་ཤུ་རྩ་བརྒྱད་དེ་དང་ནི།།”ཞེས་དང་། “སྙིགས་དུས་མཐའ་ཁོབ་ཡུལ་དུ་སྐྱེས་པ་ཡི།། སྙོམ་ལས་དགེ་སློང་ནམ་མཁའ་རྒྱལ་མཚན་གྱིས།། སྙིང་ནས་ལྷ་ཆོས་ཚུལ་བཞིན་མ་ནུས་པས།། ཡི་གེར་འབྲི་འོས་རྣམ་ཐར་བདག་ལ་མེད།།” ཡང“ཡང་གསང་རྩ་བའི་ཆོས་འདི་ལྟར་འབྱུང༔ མཆོག་དབྱངས་རྣམ་སྤྲུལ་གངས་ཅན་མཚོ༔ འཛམ་གླིང་ལྷ་མི་ཀུན་གྱི་རྒྱན་གྱུར་པ༔ དམ་ཉམས་མཐིལ་ཕྱིན་སྡེ་དགུས་རྐྱེན་བྱས་ནས༔ མིང་སྙན་ཀརྨ་མཚན་ཅན་རྒྱལ་ཁམས་མྱུལ༔ གངས་ཅན་མགོན་པོ་དེ་ལ་གཏད་རྒྱ་གྱིས༔”ཞེས་པའམ“ར་མཐིལ་ཕྱོགས་ནས་བྱང་སེམས་ཚུལ་བཟུང་ངག་མིང་གིས༔ ལྷ་མོན་སྐྱེ་འགྲོ་སྡུག་གི་གཉའ་ནོན་བྱེད་པ་འབྱུང༔ པདྨ་བདག་གི་སྒྲུབ་གནས་རྣམས་ཀྱི་དམ་ཉམས་བྱེད༔ ལྷ་མོན་ཡུལ་དགོན་གཏན་བརླག་བོད་ཡུལ་འདི་རུ་འཚེ༔ མཐར་ནི་གནས་སྲུང་ཁྲོས་པས་སྲོག་དབུགས་སྡུད་པར་བྱེད༔ ཕུང་ཐབས་ནང་འབྱེད་དེ་ཡི་རིགས་ཆོས་གཏན་བརླག་འགྲོ༔ ”ཞེས་པ་སོགས་ལུང་བསྟན་བསྔགས་བརྗོད་ཀྱི་ཚིག་དེ་དག་ནི་ཚིགས་བཅད་ཀྱི་ལམ་ནས་རིན་ཆེན་སྤུངས་ཤད་སོགས་བཀོད་ཡོད། དེ་མིན་རང་རྣམ་འདིའི་ནང་དུ་སུམ་རྟགས་ཀྱི་ཕྲད་ཀྱི་སྦྱོར་བ་སོགས་བརྡ་སྤྲོད་ཀྱི་ཆ་ལ་ནོར་འཛོལ་དང་སྐུང་ཡིག་གི་ཆ་ཡང་སྣང་སྟེ། དཔེར་ན་གྲ(གྲྭ)ཚང་། སྐུ་ཆས་ཀྱི་མཐུན་རྐྱེན་མ་ཉུངས་(ཉུང)ཙམ་ལ་ཞེས་པ་ལྟ་བུ་འདུག་ཀྱང་དེ་ལ་གསུང་རྩོམ་སྒྲིག་མཁན་གྱིས་མ་ཡིག་སོར་འཇོག་ཐོག་གུག་རྟགས་ནང་དུ་དག་བཅོས་བྱས་ཡོད་པ་དང་སྐུང་ཡིག་ལ་སོར་བཞག་བྱས་པར་སྣང་།
གཞན་ཡང་ཚིག་སྦྱོར་གྱི་སྟེང་ནས་འདི་ལ་སྙན་དངགས་དང་མངོན་བརྗོད་སོགས་ཀྱིས་སྤྲས་མེད་པར་ཞིབ་བརྗོད་དམ་ཆེས་སྤྱིར་གཏང་གི་བརྡ་ཆད་ལམ་ལས་བྲིས་མོད། འོན་ཀྱང་ཀུན་གྱིས་མཁྱེན་གསལ་ལ་རྒྱལ་དབང་ཁོང་ཉིད་ནི་གནས་ལྔ་རིག་པའི་གནས་ལ་སྦྱངས་པ་མཐར་ཕྱིན་པས། ལོ་རྒྱུས་དང་ཆོས་ལུགས་ཀྱི་སློབ་གཉེར་དང་ཡང་ན་སྐད་ཡིག་སོགས་ཀྱི་རྒྱུན་ཤེས་ངེས་ཅན་ཞིག་མེད་ན་སྐབས་སྐབས་སུ་གོ་དཀའ་བའི་ཆ་ཡང་འདུག དཔེར་ན་རང་རྣམ་དུ་སོག་པོའི་མི་སྣ་དང་བོད་ཀྱི་བླ་སྤྲུལ་མང་པོ་ཞིག་གི་མིང་དང་། བོད་སོག་གི་མི་སྣ་མང་པོ་ཞིག་ལ་གོང་ནས་གནང་བའི་ཆོ་ལོ། དེ་མིན་གྱི་ཆོས་ལུགས་ཀྱི་ཆོ་ག་མང་པོ་བསྒྲུབས་པ་བྲིས་པའི་རྣམ་པ། ཆོས་ཕྱོགས་དང་སྲིད་ཕྱོགས་ཀྱི་མིང་བརྡ་མང་པོ་ཞིག་ལ་རྒྱུན་ཤེས་ངེས་ཅན་ཞིག་མེད་ན་ནང་དོན་སོགས་གོ་དཀའ་བར་འདུག
གསུམ་པ། ལོ་རྒྱུས་ཞིབ་འཇུག་གི་རིན་ཐང་།
རང་རྣམ་འདིར་ལོ་རྒྱུས་ཞིབ་འཇུག་གི་རིན་ཐང་ཆེན་པོ་ལྡན་པར་འདོད་དེ། རང་རྣམ་འདི་ལས་ང་ཚོས་མ་མཐའ་ཡང་རྒྱལ་དབང་ལྔ་པ་ཆེ་མོའི་དུས་ཀྱི་མི་ལོ་65ལྷག་གི་དུས་བབ་དང་། སྐབས་དེར་བྱུང་བའི་ལོ་རྒྱུས་ཀྱི་དོན་ཆེན། པོ་ཏ་ལ་སོགས་ཇི་ལྟར་འཛུགས་སྐྲུན་བྱས་པའི་གནས་ཚུལ། བོད་དང་མཐའ་འཁོར་གྱི་མི་རིགས་བར་གྱི་འབྲེལ་བ་སོགས་གསལ་བོར་རྟོགས་ཐུབ་པ་མ་ཟད། དུས་རབས་བཅུ་བདུན་པའི་བོད་ཀྱི་སྤྱི་ཚོགས་འཚོ་བ་དང་རིག་གནས་ལོ་རྒྱུས་སོགས་ཀྱི་སྐོར་ལ་ཞིབ་འཇུག་བྱེད་པར་མེད་དུ་མི་རུང་པའི་ལོ་རྒྱུས་ཡིག་ཆ་གལ་ཆེན་ཞིག་ཡིན་ལ། ལྷག་པར་དུ་ཁོང་གི་གསུང་རྩོམ་དུ་བཀོད་པའི་གསལ་ཞིང་དག་པའི་ལོ་ཚིགས་དང་། དུས་སྐབས་དེར་བྱུང་བའི་ལོ་རྒྱུས་ཀྱི་དོན་རྐྱེན་ཞིབ་མོར་བཀོད་ཡོད་པ་ནི་དེང་སྐབས་དགའ་ལྡན་ཕོ་བྲང་གི་སྐོར་ལ་ཞིབ་འཇུག་བྱེད་པའི་རྒྱལ་ཁབ་ཕྱི་ནང་གི་མཁས་པ་མང་པོ་ཞིག་གིས་དཔྱད་གཞིའི་ཡིག་ཆ་གཙོ་བོ་ཞིག་ཏུ་རྩི་བཞིན་ཡོད་ཅིང་། རང་རྣམ་འདི་ཁྲེན་ཆིན་དབྱིང(陈庆英)དང་། མ་ལེན་ལུང(马连龙) མ་ལིན(马林)སོགས་ཀྱིས་རྒྱ་ཡིག་ལ་བསྒྱུར་བ་དང་། མཁར་རྨེའུ་བསམ་གཏན་ལགས་ཀྱིས་དབྱིན་ཡིག་ཏུ་བསྒྱུར་པ་སོགས་ལས་ཀྱང་རང་རྣམ་འདིར་དཔྱད་གཞིའི་རིན་ཐང་ཆེན་པོ་ལྡན་པ་རིགས་པས་དཔོག་ནུས། དེ་མིན་ཆབ་སྤེལ་ཚེ་བརྟན་ཕུན་ཚོགས་དང་ནོར་བྲང་ཨོ་རྒྱན་སོགས་ཀྱིས་བསྒྲིགས་པའི《བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ》ལྟ་བུ་དང་། ཀྲུང་གོ་བོད་རིག་པ་དཔེ་སྐྲུན་ཁང་གིས་པར་དུ་སྐྲུན་པའི《བོད་ལྗོངས་ལོ་རྒྱུས་ཆེན་མོ》ལྟ་བུ་སོགས་ད་ལྟའི་ལོ་རྒྱུས་ཀྱི་དེབ་དང་དཔྱད་རྩོམ་མང་པོ་ཞིག་ཏུ་རྣམ་ཐར་དེ་དཔྱད་གཞི་ངེས་ཅན་ཞིག་དུ་བཟུང་ནས་བཀོལ་བ་དེ་ལས་ཀྱང་གང་དེའི་རིན་ཐང་རྟོགས་ཐུབ། མདོར་ན་རྣམ་ཐར་དེར་ལོ་ཟླ་དུས་གྲངས་དང་དོན་རྐྱེན་རེ་རེ། མི་རིགས་ཕན་ཚུན་སྐྱེས་འབུལ་གྱི་དངོས་པོ། དངོས་པོ་སོ་སོའི་མིང་། མི་རིགས་སོ་སོའི་བར་གྱི་འབྲེལ་བ། མི་སྣ་རེ་རེ། མི་མིང་དང་ས་མིང་ལ་སོགས་པ་རེ་རེ་བཞིན་བྱས་ནས་བྲིས་ཡོད་པ་དེ་ལ་ཡང་རིན་ཐང་དཔག་ཏུ་མེད་དེ། དཔེར་ན་པཎ་ཆེན་རིན་པོ་ཆེ་སོག་ཡུལ་དུ་ཕེབས་པའི་སྐོར་དང་། ཁལ་ཁ་ཆོག་ཐུའི་བུ་ཨར་ས་ལང་ཁྲི་དམག་དང་ཨོ་རོད་གུ་ཤྲིའི་དཔོན་སྔ་རྗེས་ལྷ་སར་འབྱོར་བ། དབུས་གཙང་ཆུ་རྟའི་བདེ་གཟར། ཀོང་པོའི་བདེ་གཟར་སོགས་སྐབས་དེ་དུས་བྱུང་བའི་ལོ་རྒྱུས་དོན་རྐྱེན་མང་པོ་ཞིག་ལ་ཞིབ་འཇུག་བྱེད་དགོས་ན་རང་རྣམ་དེར་ངེས་པར་དུ་གཟིགས་དགོས་པ་རེད། དེ་བཞིན་ང་ཚོས་དུས་རབས་བཅུ་བདུན་པའམ་སྤྱི་ལོ་1617ནས1681ལོའི་རྒྱལ་དབང་ལྔ་བའི་སྐབས་བྱུང་བའི་ལོ་རྒྱུས་ཀྱི་དོན་རྐྱེན་རེ་རེ་དང་བོད་ཀྱི་སྤྱི་ཚོགས་འཚོ་བ། ལོ་རྒྱུས་རྒྱབ་ལྗོངས་སོགས་ལ་རྒྱུས་མངའ་ལོན་དགོས་ན་འདི་ནི་མཐོང་ཐོས་མྱོང་གྲུབ་ཀྱི་དཔྱད་གཞི་ཡིན་པས་ངེས་པར་དུ་གཟིགས་དཔྱད་གནང་དགོས།
མདོར་ན། རང་རྣམ་དུ“རང་ཉིད་མཆོག་ཏུ་རློམ་པའི་ང་རོ་ཡི།། བདག་བསྟོད་གཞན་སྨོད་དམ་པའི་ཚུལ་མིན་ཡང་།། སྒྲོ་སྐུར་མེད་པར་རང་གི་ངང་ཚུལ་རྣམས།། འཁོར་དུ་སྒྲོགས་པ་སངས་རྒྱས་ཚུལ་ལུགས་ཡིན།། ”ཞེས་གསལ་བ་་ལྟར། ཐོག་མའི་དམིགས་ཡུལ་གསལ་ཞིང་དོན་དྲང་མོས་བྲིས་ཡོད་པ་ཞིག་ཡིན་ལ། དེ་མིན་གྱི་རང་རྣམ་དུ་ཆུང་དུས་ཀྱི་བྱིས་པའི་དུས་ཀྱི་རྣམ་པ། པྲ་ཕབ་རིགས་ལ་དགའ་བ། རྨི་ལམ་རྨིས་པའི་ངང་ཚུལ། མོ་རྩིས་ལུང་གསུམ་བྱས་པ་སོགས་ཕྲ་ཞིང་ཞིབ་པར་བྲིས་པ་སོགས་རྩོམ་སྟངས་དང་རྩོམ་ལུས། བརྗོད་བྱ་དང་རྗོད་བྱེད། སྒྲིག་གཞི་དང་རྣམ་པ་སོགས་ཕྱོགས་གང་ཅིར་ལྟོས་ཀྱང་དོན་དངོས་ཀྱི་ཆ་དང་། གསར་གཏོད་གྱི་ཆ། ལོ་རྒྱུས་ཞིབ་འཇུག་གི་ཆ་སོགས་ཀྱི་གཞན་དང་མ་འདྲ་བའི་དགེ་མཚན་དུ་མས་རྨད་དོ།།
(བོད་ལྗོངས་སློབ་ཆེན་རིག་གཞུང་སློབ་གླིང་གི་2016ལོའི་བོད་ཀྱི་ཉེ་རབས་ལོ་རྒྱུས་ཆེད་ལས་ཀྱི་ཤེས་རམས་པའི་ཞིབ་འཇུག་སློབ་མ། ཐེག་ཆེན་རྡོ་རྗེ)


text:
ཕྱི་རོལ་པའི་གྲུབ་མཐའི་རྣམ་བཞག་མདོར་བསྡུས་ཏེ་བཤད་པ།
དང་པོ་ནི་གྲུབ་མཐའ་སྨྲ་བའི་ནང་ཚན་གང་ཞིག་དཀོན་མཆོག་གསུམ་ལ་སྐྱབས་སུ་མི་འགྲོ་ཞིང་དེ་ལས་གཞན་པའི་སྟོན་པ་ཡོད་པར་ཁས་ལེན་པའི་གང་ཟག་དེ་ཕྱི་རོལ་པའི་གྲུབ་མཐའ་སྨྲ་བའི་མཚན་ཉིད། དེ་ལ་དབྱེ་བ་མཐའ་ཡས་ཀྱང་། བསྡུ་ན་ཁྱབ་འཇུག་པ་དབང་ཕྱུག་པ་རྒྱལ་བ་པ། སེར་སྐྱ་པ། ཕུར་བུ་པ་དང་ལྔ་ལ་རྟོག་གེ་སྡེ་ལྔར་གྲགས་ཤིང་། རྩ་བའི་སྡེ་དྲུག་ཏུའང་བཤད་དེ། བྱེ་བྲག་པ་དང་། རིག་པ་ཅན་པ་དང་། གྲངས་ཅན་པ་དང་། དཔྱོད་པ་བ་དང་། གཅེར་བུ་བ་དང་། རྒྱང་འཕེན་པ་རྣམས་སོ། །དེ་རྣམས་ཀྱི་དང་པོ་ལྔ་ནི་རྟག་པར་ལྟ་བ་དང་། ཕྱི་མ་ནི་ཆད་པར་ལྟ་བ་ཡིན་ནོ།།
༡)བྱེ་བྲག་པ་དང་རིག་པ་ཅན་པ།
དེ་ཡང་བྱེ་བྲག་པ་དང་རིག་པ་ཅན་པ་གཉིས་ནི་རིམ་བཞིན་དུ་དྲང་སྲོང་གཟེགས་ཟན་དང་། བྲམ་ཟེ་རྐང་མིག་གི་རྗེས་སུ་འབྲངས་པ་སྟེ། འདི་གཉིས་ལ་ནང་གསེས་ཀྱི་འདོད་པའི་ཁྱད་པར་མི་མཐུན་པ་ཅུང་ཟད་ཡོད་ཀྱང་། གྲུབ་པའི་མཐའ་སྤྱི་ལ་མི་འདྲ་བ་མེད་དོ། །དེ་ཡང་བྱེ་རིག་གཉིས་ཀྱིས་ཤེས་བྱ་ཐམས་ཅད་ཚིག་དོན་དྲུག་འདུས་པར་འདོད་ལ། ཁྲུས་དང་། དབང་བསྐུར་བ་དང་། སྨྱུང་གནས་དང་། མཆོད་སྦྱིན་དང་། སྦྱིན་སྲེག་ལ་སོགས་པ་ཐར་ལམ་དུ་ཁས་ལེན་ཞིང་། ནམ་ཞིག་བླ་མའི་མན་ངག་ལས་རྣལ་འབྱོར་བསྒོམས་ཏེ་བདག་དབང་སོགས་རྣམས་ལས་དོན་གཞན་དུ་ཤེས་ནས་དེ་ཁོ་ན་ཉིད་མཐོང་ཞིང་ཚིག་གི་དོན་དྲུག་གི་རང་བཞིན་ཁོང་དུ་ཆུད་པ་ན་བདག་གི་ཁྱབ་པའི་རང་བཞིན་ཡིན་ཡང་བྱེད་པ་མེད་པར་ཤེས་ཏེ། ཆོས་དང་ཆོས་མ་ཡིན་པའི་ལས་གང་ཡང་གསོག་པར་མི་བྱེད། ལས་གསར་པ་མ་བསགས་ཤིང་རྙིང་པ་ཟད་ནས་སླར་བླངས་པའི་ལུས་དང་། དབང་པོ་དང་། བློ་དང་། བདེ་སྡུག་འདོད་སྡང་སོགས་བདག་དང་བྲལ་ཞིང་གསར་པའི་ལུས་དང་དབང་པོ་མ་བླངས་པས། བུད་ཤིང་ཟད་པའི་མེ་བཞིན་དུ་སྐྱེ་བའི་རྒྱུན་ཆད་དེ་བདག་འབའ་ཞིག་ཏུ་གྱུར་པ་ན་ཐར་པ་འཐོབ་པ་ཡིན་ཟེར་རོ། །
༢)གྲངས་ཅན་པ།
གྲངས་ཅན་པ་ནི། དྲང་སྲོང་སེར་སྐྱའི་རྗེས་སུ་འབྲངས་པ་སྟེ། ཤེས་བྱ་ཐམས་ཅད་ཉི་ཤུ་རྩ་ལྔར་གྲངས་ངེས་པར་འདོད་ལ། དེ་ཡང་བདག་དང་། གཙོ་བོ་དང་། ཆེན་པོ་དང་། ང་རྒྱལ་དང་། དེ་ཙམ་ལྔ་དང་། དབང་པོ་བཅུ་གཅིག་དང་། འབྱུང་བ་ལྔ་སྟེ་ཉི་ཤུ་རྩ་ལྔའོ། །དེ་ཙམ་ལྔ་ནི། གཟུགས་སྒྲ་དྲི་རོ་རེག་བྱ་ལྔའོ། །དཔང་པོ་བཅུ་གཅིག་ནི་བློའི་དབང་པོ་ལྔ་དང་། ལས་ཀྱི་དབང་པོ་ལྔ་དང་། ཡིད་ཀྱི་དབང་པོའོ། །བློའི་དབང་པོ་ལྔ་ནི། མིག་དང་། རྣ་བ་དང་། སྣ་དང་། ལྕེ་དང་། པགས་པའི་དབང་པོ་རྣམས་སོ། །ལས་ཀྱི་དབང་པོ་ལྔ་ནི། ངག་དང་། ལག་པ་དང་། རྐང་པ་དང་། རྐུབ་དང་། འདོམས་རྣམས་སོ། །འབྱུང་བ་ལྔ་ནི། ས་ཆུ་མེ་རླུང་ནམ་མཁའ་རྣམས་སོ། །དེ་དག་ལས་སྐྱེས་བུ་ནི་ཤེས་པ་དང་། ལྷག་མ་ཉེར་བཞི་འདུས་བསགས་ཡིན་པས་བེམ་པོར་འདོད་ལ། གཙོ་བོ་དང་། སྐྱེས་བུ་ནི་དོན་དམ་བདེན་པ་དང་། གཞན་རྣམས་ཀུན་རྫོབ་བདེན་པར་འདོད་དོ། །དེ་ཡང་རྒྱུ་ཡིན་ལ་འབྲས་བུ་མ་ཡིན་པ། རྒྱུ་འབྲས་གཉིས་ཀ་ཡིན་པ། འབྲས་བུ་ཡིན་ལ་རྒྱུ་མ་ཡིན་པ། རྒྱུ་འབྲས་གཉིས་ཀ་མ་ཡིན་པའི་མུ་དང་བཞི་ཡོད་དེ། དང་པོ་ནི། སྤྱི་གཙོ་བོ་དང་། གཉིས་པ་ནི། བློ་དང་། ང་རྒྱལ་དང་། དེ་ཙམ་ལྔ་སྟེ་བདུན་དང་། གསུམ་པ་ནི། ལྷག་མ་བཅུ་དྲུག་དང་། བཞི་པ་ནི། སྐྱེས་བུའོ། །དེ་ཡང་དབང་ཕྱུག་ནག་པོའི་རྒྱུད་ལས། རྩ་བའི་རང་བཞིན་རྣམ་པར་འགྱུར་མིན་ལ། །ཆེན་པོ་སོགས་བདུན་རང་བཞིན་རྣམ་འགྱུར་ཞིང་། །བཅུ་དྲག་པོ་ནི་རྣམ་པར་འགྱུར་བ་སྟེ། །སྐྱེས་བུ་རང་བཞིན་མ་ཡིན་རྣམ་འགྱུར་མིན། །ཞེས་བཤད་པ་ལྟར་རོ། །དེ་ཡང་རྩ་བའི་རང་བཞིན་དང་། སྤྱི་དང་། གཙོ་བོ་རྣམས་དོན་གཅིག་ཡིན་ཞིང་ཁྱད་ཆོས་དྲུག་དང་ལྡན་པའི་ཤེས་བྱ་ཞིག་ལ་འདོད་དོ། །སྐྱེས་བུ་དང་། བདག་དང་། ཤེས་པ་དང་། རིག་པ་རྣམས་དོན་གཅིག་མིང་གི་རྣམ་གྲངས་སོ། །ལྷག་མ་ཉེར་གསུམ་གྱི་སྐྱེ་ཚུལ་ནི། གང་གི་ཚེ་སྐྱེས་བུ་དེས་ཡུལ་ལ་ལོངས་སྤྱོད་པའི་འདོད་པ་སྐྱེས་པ་ན། རྩ་བའི་རང་བཞིན་གྱིས་སྒྲ་ལ་སོགས་པའི་རྣམ་འགྱུར་རྣམས་སྤྲུལ་བར་བྱེད་དོ། །དེ་ཡང་གཙོ་བོ་ལས་ཆེན་པོ་འབྱུང་ལ། བློ་དང་ཆེན་པོ་ནི་མིང་གི་རྣམ་གྲངས་ཡིན་ཞིང་། དེ་ནི་ཕྱི་ནས་ཡུལ་དང་། ནང་ནས་སྐྱེས་བུའི་གཟུགས་བརྙན་འཆར་བའི་མེ་ལོང་ངོས་གཉིས་པ་ལྟ་བུ་ཞིག་ལ་འདོད་དེ། དེ་ལས་ང་རྒྱལ་སྐྱེ་ཞིང་། ང་རྒྱལ་ལ་དབྱེ་ན། རྣམ་པར་འགྱུར་བ་ཅན་གྱི་ང་རྒྱལ་དང་། སྙིང་སྟོབས་ཅན་གྱི་ང་རྒྱལ་དང་། མུན་པ་ཅན་གྱི་ང་རྒྱལ་ཏེ་གསུམ་མོ། དང་པོ་ལས་དེ་ཙམ་ལྔ་སྐྱེ་ཞིང་། དེ་ལས་འབྱུང་བ་ལྔ་སྐྱེའོ། །གཉིས་པ་ལས་དབང་པོ་བཅུ་གཅིག་སྐྱེའོ། །
གསུམ་པ་ནི། ང་རྒྱལ་གཞན་གཉིས་ཀ་འཇུག་པར་བྱེད་པ་ཡིན་ཞེས་ཟེར་རོ། །འདི་ཡང་ལོང་བ་རྐང་ཅན་ལྟ་བུའི་རང་བཞིན་དང་། ཞ་བོ་མིག་ཅན་ལྟ་བུའི་སྐྱེས་བུ་གཉིས་གཅིག་ཏུ་འཁྲུལ་ཏེ། རྣམ་འགྱུར་རྣམས་རྩ་བའི་རང་བཞིན་གྱིས་སྤྲུལ་པའི་ཚུལ་མ་ཤེས་པའི་དབང་གིས་འཁོར་བར་འཁོར་བར་འདོད་དོ། །ནམ་ཞིག་བླ་མས་ཉེ་བར་བསྟན་པའི་མན་ངག་ཐོས་པ་ལ་བརྟེན་ནས་རྣམ་འགྱུར་འདི་དག་རང་བཞིན་གྱིས་སྤྲུལ་པ་ཙམ་དུ་ཟད་དོ་ཞེས་ངེས་ཤེས་ལྷག་པར་སྐྱེས་པ་ན། རིམ་གྱིས་ཡུལ་ལ་ཆགས་པ་དང་བྲལ་བར་གྱུར་པ་དེའི་ཚེ་བསམ་གཏན་ལ་བརྟེན་ནས་ལྷའི་མིག་གི་མངོན་ཤེས་བསྐྱེད་དོ། །མངོན་ཤེས་ཀྱིས་གཙོ་བོ་ལ་བལྟས་པ་ན་གཙོ་བོ་དེ་གཞན་གྱི་བུད་མེད་ལྟར་ངོ་ཚ་བས་སྐྱེངས་ཏེ་རྣམ་འགྱུར་རྣམས་ཉེ་བར་བསྡུས་ཏེ། རང་བཞིན་ཡན་གར་བར་གནས་ཤིང་། དེའི་ཚེ་རྣལ་འབྱོར་པའི་བློ་ངོར་ཀུན་རྫོབ་ཀྱི་སྣང་བ་ཐམས་ཅད་ལོག་སྟེ། སྐྱེས་བུའི་ཡུལ་ལ་ལོངས་སྤྱོད་མེད་ཅིང་བྱེད་པ་མེད་པར་གནས་པ་དེའི་ཚེ་ཐར་པ་ཐོབ་པ་ཡིན་ནོ། །ཞེས་འདོད་དོ། །
༣)དཔྱོད་པ་བ།
དཔྱོད་པ་བ་ནི། རྒྱལ་དཔོག་པའི་རྗེས་འབྲངས་པ་སྟེ། རིག་བྱེད་ལ་གང་སྣང་བ་ནི་རང་བྱུང་ཡིན་ཏེ། དེ་ནི་དེ་ཁོ་ན་ཉིད་ཡིན་ནོ་ཞེས་སྒྲོ་བཏགས་ན་མཆོད་སྦྱིན་ལ་སོགས་པ་འབའ་ཞིག་གིས་མཐོ་རིས་ཀྱི་གོ་འཕང་ཐོབ་པར་འདོད་ལ། དེ་ནི་ངན་སོང་ལས་གྲོལ་བའི་ཐར་པ་ཙམ་དུ་ཁས་ལེན་ནོ། །འོན་ཀྱང་སྡུག་བསྔལ་ཉེ་བར་ཞི་བའི་ཐར་པ་མེད་དེ་དྲི་མ་སེམས་ཀྱི་རང་བཞིན་ལ་ཞུགས་པའི་ཕྱིར་དང་། ཐམས་ཅད་མཁྱེན་པ་ཡང་མེད་དེ། ཤེས་བྱ་མཐའ་ཡས་པའི་ཕྱིར་རོ། །དེ་བས་ན་བདེན་པའི་ངག་ཀྱང་མེད་དོ་ཞེས་སྨྲའོ། །
༤)གཅེར་བུ་བ།
གཅེར་བུ་བ་ནི། རྒྱལ་བ་དམ་པའི་རྗེས་སུ་འབྲངས་པ་སྟེ། ཤེས་བྱ་ཐམས་ཅད་དོན་དགུར་འདོད་དེ། སྲོག་དང་། ཟག་པ་དང་། སྡོམ་པ་དང་། ངེས་པར་རྒ་བ་དང་། འཆིང་བ་དང་། ལས་དང་། སྡིག་པ་དང་། བསོད་ནམས་དང་། ཐར་པ་རྣམས་སོ། །དེ་ལ་སྲོག་ནི་བདག་ཡིན་ལ། སྐྱེས་བུ་རྣམས་ཀྱི་ལུས་ཀྱི་ཚད་ཇི་ལྟ་བ་བཞིན་དུ་ཡོད་པ་ངོ་བོ་རྟག་ལ་གནས་སྐབས་མི་རྟག་པའི་རང་བཞིན་ཅན་ཡིན་ནོ། །ཟག་པ་ནི། དགེ་བ་དང་མི་དགེ་བའི་ལས་རྣམས་ཡིན་ཏེ། དེའི་དབང་གིས་འཁོར་བར་ཟག་པར་བྱེད་པའི་ཕྱིར། སྡོམ་པ་ནི། ཟག་པ་འགོག་པར་བྱེད་པ་སྟེ། ལས་གསར་དུ་མི་གསོག་པའི་ཕྱིར་རོ། །ངེས་པར་རྒ་བ་ནི། སྐོམ་མི་འཐུང་བ་དང་། ལུས་གདུང་བ་སོགས་པའི་དཀའ་ཐུབ་ཀྱི་སྒོ་ནས་སྔོན་བསགས་པའི་ལས་རྣམས་ཟད་པར་བྱེད་པའོ། །འཆིང་བ་ནི་ལོག་པར་ལྟ་བའོ། །ལས་ནི་རྣམ་པ་བཞི་སྟེ། ཕྱིས་མྱོང་བར་འགྱུར་བ་དང་། མིང་དང་། རུས་དང་། ཚེའོ། །སྡིག་པ་ནི། ཆོས་མིན་པའོ། །བསོད་ནམས་ནི། ཆོས་སོ། ། ཐར་པ་ནི་ལུས་གཅེར་བུ་དང་། ངག་མི་སྨྲ་བ་དང་། མེ་ལྔ་བརྟེན་པ་ལ་སོགས་པའི་དཀའ་ཐུབ་ཀྱི་སྤྱོད་པ་ལ་བརྟེན་ནས་སྔར་བྱས་ཀྱི་ལས་ཐམས་ཅད་ཟད་ཅིང་། ལས་གསར་དུ་མ་བསགས་པས་འཇིག་རྟེན་ཐམས་ཅད་ཀྱི་སྟེང་ན་འདུག་པའི་གནས་འཇིག་རྟེན་འདུས་པ་ཞེས་བྱ་བ་གདུགས་དཀར་པོ་གྱེན་ལ་བསླངས་པ་ལྟ་བུ་ཞོའམ་ཀུ་མུ་ཏ་ལྟར་དཀར་བ། ཚད་དཔག་ཚད་འབུམ་ཕྲག་ཞེ་ལྔ་ཡོད་པ། སྲོག་ཡོད་པས་དངོས་པོ་ཡིན་ཞིང་། འཁོར་བ་ལས་གྲོལ་བས་དངོས་པོ་མེད་པ་ཡང་ཡིན་པ་དེར་འགྲོ་སྟེ་གནས་དེ་ལ་ནི་ཐར་པ་ཞེས་བྱའོ། །དེ་སྐད་དུ་རྒྱལ་བ་དམ་པས། ཁ་བ་རྒྱ་སྤོས་མེ་ཏོག་དང་། །བ་ཞོ་བ་མོ་མུ་ཏིག་མདོག། གདུགས་དཀར་བཟུང་བའི་དབྱིབས་འདྲ་བ། །ཐར་པ་ཡིན་པར་རྒྱལ་བས་བཤད། །ཅེས་འབྱུང་ངོ་། །
༥)རྒྱང་འཕེན་པ།
རྒྱང་འཕེན་པ་ནི། སྐྱེ་བ་སྔ་མ་ནས་འདིར་འོང་བ་མེད་དེ། སྐྱེ་བ་སྔ་མ་ཞེས་པ་སུས་ཀྱང་མ་མཐོང་བའི་ཕྱིར། ལུས་གློ་བུར་བ་ལས་སེམས་གློ་བུར་དུ་གྲུབ་པ་ཡིན་ཏེ། མར་མེ་གློ་བུར་དུ་གྲུབ་པ་ལས་འོད་གློ་བུར་དུ་གྲུབ་པ་བཞིན་ནོ། །སྐྱེ་བ་འདི་ནས་ཕྱི་མར་འགྲོ་བ་ཡང་མེད་དེ། ལུས་སེམས་རྫས་གཅིག་པས་ལུས་འཇིག་པ་ན། བློ་ཡང་འཇིག་པའི་ཕྱིར། དཔེར་ན་རྡོ་འཇིག་པ་ན་རྡོའི་རི་མོ་འཇིག་པ་བཞིན་ནོ། །དེས་ན་འདིས་གཞལ་བྱ་ལ་རང་མཚན་དང་། ཚད་མ་ལ་མངོན་སུམ་ཚད་མ་གཅིག་པུས་ཁྱབ་པར་འདོད་དེ། སྤྱི་མཚན་དང་། རྗེས་དཔག་ཚད་མ་ཁས་མི་ལེན་པའི་ཕྱིར། རྒྱང་འཕེན་གྱི་ཁྱད་པར་འགའ་ཞིག་དངོས་པོ་ཐམས་ཅད་རྒྱུ་མེད་པར་ངོ་བོ་ཉིད་ལས་བྱུང་བར་འདོདདེ། ཉི་ཤར་ཆུ་བོ་ཐུར་དུ་འབབ་པ་དང་། །སྲན་ཟླུམ་ཚེར་མ་གཟེངས་རིང་རྣོ་བ་དང་། །རྨ་བྱའི་ལ་ལ་ལ་སོགས་པའི་ཆོས་རྣམས་ཀུན། །སུས་ཀྱང་མ་བྱས་ངོ་བོ་ཉིད་ལས་བྱུང་། །ཞེས་ཟེར་རོ། །སྨྲས་པ། ལྟ་བ་ངན་པའི་མུ་ལ་སྔེགས་འཆའ་བའི། །ཕྱི་རོལ་གྲུབ་མཐའི་རང་བཞིན་མ་ལུས་པ། །ལེགས་པར་ཤེས་ཏེ་སྤང་བར་བྱེད་པ་ནི། །ཐར་པའི་གྲོང་དུ་འཇུག་པའི་ཐེམ་སྐས་སོ། །ཞེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ། །


text:
ང་ལ་བཙན་གཡེམ་བྱས་པའི་དངོས་བྱུང་གཏམ་རྒྱུད།
(བོད་རིགས་གཞོན་ནུ་མ་ཞིག་གི་ཉམས་མྱོང་དངོས་གླེང་བ།)
མིང་དངོས་སུ་བཤད་མི་ཕོད་པའི་བོད་རིགས་བུ་མོ་ཞིག་གིས།
རང་ཉིད་ཀྱིས་མྱངས་ཟིན་པའི་འདས་སོང་གི་གཏམ་རྒྱུད་བཤད་རྒྱུ་དེ་ང་ལ་མཚོན་ན་ལས་སླ་བོ་ཞིག་གཏན་ནས་མ་རེད། འོན་ཀྱང་། བདག་གིས་བོད་རིགས་བུད་མེད་ཚོའི་ན་ཟུག་དང་མིག་ཆུའི་ཉམས་མྱོང་གཏམ་རྒྱུད་འདི་དང་འདི་ལྟ་བུ་དག་བོད་མི་གང་མང་མང་ཞིག་ཤེས་རྟོགས་དང་བསམ་ཤེས་དགོས་པའི་ཡིད་ཆེས་དང་རེ་བ་ཆེན་པོ་བྱེད་བཞིན་ཡོད། བོད་མི་མང་བོ་ཞིག་གིས་བོད་ཀྱི་སྤྱི་ཚོགས་ལ་སྐྱེས་མའི་རིང་ལུགས་ཀྱི་ལུས་འགུལ་འདི་དག་དགོས་མཁོ་མེད་པར་འདོད་བཞིན་ཡོད་ལ། ད་དུང་བོད་མི་མང་བོ་ཞིག་གིས་སྐྱེས་མའི་རིང་ལུགས་ཀྱི་ལས་འགུལ་འདི་དག་ནི་དོན་ངོ་མར་བུད་མེད་ཀྱི་དཀའ་ངལ་དང་བདེ་སྡུག་ཁག་ལ་རྒྱབ་སྐྱོར་དང་གདོང་ལེན་བྱེད་ཆེད་དུ་མ་ཡིན་པར་བོད་རིགས་སྐྱེས་པ་ཚོར་ཁ་གཏད་གཅོག་བྱེད་ཅིག་རེད་བསམ་བཞིན་ཡོད་པ་རེད། མི་མང་བོ་ཞིག་གིས་ནམ་རྒྱུན་ང་ལ་ཁྱེད་ཀྱིས་བོད་ཀྱི་སྤྱི་ཚོགས་ལ་རྒྱུས་ལོན་ཡག་པོ་བྱས་མི་འདུག་ཟེར། གང་ཡིན་ཟེར་ན། ངས་བོད་ཀྱི་སྤྱི་ཚོགས་ལ་ལྟ་སྟངས་དེ་ནུབ་ཕྱོགས་པའི་ཤེས་ཡོན་དང་དེང་རབས་ཀྱི་བསམ་བློ་བརྒྱུད་ནས་ལྟ་བཞིན་འདུག་ཟེར། གང་ལྟར། ངས་དེ་རིང་འདིར་བཤད་བཞིན་པའི་གཏམ་རྒྱུད་འདི་ནི་བུ་མོ་ང་རང་ཉིད་ཀྱིས་དངོས་སུ་མྱངས་ཤིང་བུ་མོ་ང་རང་ཉིད་ན་ཟུག་གི་གཏམ་རྒྱུད་འདི་དང་མཉམ་དུ་འཚར་ལོངས་བྱུང་བ་ཞིག་ཡིན། གཏམ་རྒྱུད་འདི་ང་སྒེར་གྱི་མི་ཚེའི་ཆ་ཤས་ཞིག་ཡིན་ལ་ང་སྒེར་གྱི་མི་ཚེ་དང་འབྲེལ་ནས་ཡོད། གཏམ་རྒྱུད་འདི་ལ་བརྟེན་ནས་ང་ལ་བོད་ཀྱི་སྤྱི་ཚོགས་ལ་སྐྱེས་མའི་རིང་ལུགས་ཀྱི་ལས་འགུལ་ཁག་ནི་མེད་ཐབས་མེད་པ་ཞིག་ཡིན་པ་མ་ཟད། ང་ཚོའི་མཐར་ཐུག་གི་མི་རིགས་སྤྱིའི་ཕུགས་རྒྱང་རིང་བོའི་འཐབ་རྩོད་ལ་ཡང་སྐྱེས་མའི་རིང་ལུགས་ཀྱི་ལས་འགུལ་འདི་དག་གཏན་ནས་མེད་ཐབས་མེད་པ་ཞིག་ཡིན་པའི་ངེས་ཤེས་རྙེད་སོང་།
བུ་མོ་ང་ནི་ཆུང་བྱིས་པའི་སྐབས་ནས་བཟུང་གཞན་གྱི་བཙན་གཡེམ་དང་བརྙས་བཅོས་ཁོ་ནའི་ཁྲོད་དུ་འཚར་ལོངས་བྱུང་བ་ཞིག་ཡིན། ངས་ད་ལྟ་ཐོག་མའི་དུས་ཚོད་དེ་གསལ་བོ་ཞིག་མི་དྲན་མོད་ཕལ་ཆེར་ང་ལོ་ན་དྲུག་ཡར་མར་ཞིག་ལོན་པ་ནས་བཟུང་། ངའི་ནང་མི་ལ་འབྲེལ་བ་ཟབ་པའི་སྐྱེས་པ་ཁ་ཤས་ཀྱིས་ང་ལ་འོས་འཚམས་མིན་པའི་ཁ་སྐྱེལ་བ་དང་རྐུབ་དང་མོ་མཚན་ལ་རེག་པ་སོགས་གསལ་བོར་དྲན་གྱིན་འདུག དམིགས་བསལ་སྐྱེས་པ་ཞིག་གིས་ང་ལོ་ན་བཅུ་ནས་བཅུ་གཉིས་མ་ཟིན་བར་དུ་ཡང་ནས་བསྐྱར་དུ་ང་ལ་བརྙས་བཅོས་ཐེངས་མང་བྱས་པ་མ་ཟད་ཐ་ན་བཙན་གཡེམ་བྱེད་པའི་ཐབས་ཤེས་ཀྱང་གང་མང་བྱས་སོང་། བྱིས་དུས་ཀྱི་ལོ་ཟླའི་ཁྲོད་དུ་མྱོང་བཞིན་པའི་ན་ཟུག་འདི་དག་དང་ཁྱེལ་མེད་ཀྱི་བརྙས་བཅོས་འདི་དག་མི་གཞན་སུ་ལའང་བཤད་མ་ཕོད་པར་རང་ཉིད་གཅིག་བུས་གདོང་ལེན་བྱས་ནས་འོང་བ་ཡིན། འཇིགས་སྐྲག་གི་མཚན་མོ་རེ་རེ་འདས་རྗེས་ངས་སླར་ཡང་གནད་དོན་ཅི་ཡང་བྱུང་མེད་པ་ལྟ་བུའི་སྦམ་རྫུ་བྱེད་བཞིན་འཚོ་བ་བསྐྱལ་བ་ཡིན། སྨག་ནག་པའི་མཚན་མོ་དེར་ངའི་ནང་མིའི་ཁྲོད་ཀྱི་སྐྱེས་པ་ཞིག་ངའི་ཉལ་ཁྲིའི་ཐོག་ཏུ་ག་ལེར་འགོས་ནས་སླེབས་བྱུང་ལ་ཁོས་བཙན་གྱིས་ངའི་ལུས་པོ་གང་སར་འཕུར་མཉེད་དང་ཕོ་མཚན་གྱིས་རེག་བྱུང་བས་ང་སྐབས་དེར་སྐྲག་སྣང་དང་དངས་འཚབ་ངང་དུ་འགུལ་ཙམ་ཡང་བྱེད་མི་ཐུབ་པར་ལུས་དགོས་བྱུང་མྱོང་། མཚམས་རེར་ངས་རང་ཉིད་ཀྱི་ན་ཟུག་དང་བརྙས་བཅོས་འདི་དག་ཅིའི་ཕྱིར་ཁྱིམ་མི་ཚང་མའི་མདུན་དུ་བཤད་མ་ཐུབ་པ་དང་མ་ཕོད་པ་ཡིན་ནམ་བསམ་བཞིན་འདུག ཁོ་ངའི་འགྲམ་དུ་སླེབས་ཐེངས་རེ་རེར་ང་གློ་བུར་དུ་ཞེད་སྣང་དང་ན་ཟུག་ཁྲོད་ནས་གཉིད་སད་འགྲོ་ལ། ངས་རང་ཉིད་ཀྱི་མིག་ཟུང་བཙན་གྱིས་བཙུམས་ནས་ཡང་ཁོ་ག་ལེར་ངའི་མལ་ཆས་ཀྱིས་འདབས་ནས་ཡར་ནང་དུ་འཛུལ་ཡོང་བ་དང་ཁོས་རྒྱབ་ཕྱོགས་ནས་ལག་པ་བསྲིང་ནས་ངས་ནུ་མ་དང་མཚན་སོགས་ལ་བཙན་གྱིས་འཕུར་མཉེད་བྱེད་བཞིན་པ་བཟོད་བསྲན་མི་ཐུབ་པ་དང་སྐྱུག་མེར་ལངས་བ་ཞིག་རེད། འོན་ཀྱང་། ་ངས་ཁོ་ལ་ཅི་ལྟར་འགོག་རྒོལ་བྱེད་དགོས་སམ་སྐད་བརྒྱབས་ནས་ཁྱིམ་མི་གང་བོའི་གཉིད་དཀྲོགས་དགོས་སམ། གང་ལྟར། ང་ལ་ལྷག་པའི་བདམས་ཁ་ནི་རྗེས་སུ་ཁྲུས་ཁང་དུ་སོང་ནས་མགོ་བོ་རྩིག་པར་བརྙེས་དེ་ཡིད་ཚིམ་པ་ཞིག་ངུ་རྒྱུ་དེ་ལས་གཞན་ཅི་ཡོད། ད་དུང་དེ་ལས་ཀྱང་ན་ཟུག་ཆེ་བ་ཞིག་ནི། ཞོགས་པ་རེ་རེ་བཞིན་ཡར་ལངས་སྐབས་ངས་ནམ་རྒྱུན་བཞིན་བདག་ལ་ཁྱིམ་ཚང་འདིར་བརྙས་བཅོས་ཅི་ཡང་འབྱུང་བཞིན་མེད་པའི་རྣམ་འགྱུར་རྫུན་མ་ཞིག་སྟོན་དགོས་པ་དེ་རེད། འོན་ཀྱང་། དེ་ནས་བཟུང་ངས་ཁོ་ལ་ཐད་ཀར་སྐད་ཆ་བཤད་མི་ཐུབ་པ་མ་ཟད་ད་དུང་ཐད་ཀར་ཁོའི་མིག་ནང་དུ་ལྟ་བར་ཡང་ཞེད་སྣང་སྐྱེས་བཞིན་ཡོད།
ངས་རང་ཉིད་ཀྱི་བརྙས་བཅོས་དང་ན་ཟུག་གི་འཚོ་བ་འདི་ཐེངས་དང་བོར་ཨ་མ་ལགས་ལ་བཤད་པ་ཡིན། ཁོ་མོ་ཐོག་མར་ཁྲེལ་མེད་ཀྱི་ལས་ཀ་འདི་ལ་ཧ་ལས་སོང་ལ་དེ་ནས་སྡུག་བསྔལ་ཆེན་པོས་སྒོ་ནས་ཁོ་ལ་རྩོད་པ་བརྒྱབས་སོང་། སྐབས་དེའི་ངའི་ཨ་མ་ལགས་ཀྱི་མིག་མདངས་ཁྲོད་ཀྱི་ན་ཟུག་དང་སྐྱོ་གདུང་ནི་བཟོད་ཐབས་བྲལ་བ་ཞིག་རེད། གང་ལྟར། ཁོས་ཉིན་དེར་སྔར་བྱས་ཀྱི་ལས་ཀར་འགྱོད་བཤགས་དང་རྗེས་དུ་ཁྲེལ་མེད་ཀྱི་བརྙས་བཅོས་དེ་འདྲ་མི་བྱེད་ཅེས་ཁས་ལེན་བྱས་སོང་། འོན་ཀྱང་། ཁོས་ཁས་ལེན་དང་དམ་བཅའ་ཚང་མ་རྒྱབ་ཏུ་གཡུགས་ནས་བསྐྱར་དུ་ང་ལ་བཙན་གཡེམ་བྱེད་འགོ་བརྩམས་བྱུང་། གང་ཡིན་ཟེར་ན། ཁོས་ངའི་ཨ་མ་ལགས་དང་ངེད་གཉིས་ཀྱིས་ཧ་ཅང་ངོ་ཚ་དགོས་པའི་ནང་ཁུལ་གྱི་གནད་དོན་དེ་གཞན་ལ་བཤད་མི་ཐུབ་པའི་གདེང་ཚོད་རྙེད་འདུག་ལ། ངའི་ཨ་མ་ལགས་དང་ང་ལ་མཚོན་ན་ཡང་། གནད་དོན་འདི་ལ་བརྟེན་ནས་ཁྱིམ་ཆེན་པོ་འདི་ཁ་འཐོར་དགུ་འཐོར་དུ་གཏོང་རྒྱུ་ནི་ངོ་མ་དཀའ་མོ་ཞིག་རེད། བཟང་ངན་གང་ལྟར་ཡང་ང་ཚོ་མི་ཚེ་གང་བོར་གཅིག་ལ་གཅིག་བརྟེན་གྱིས་ཁྱིམ་ཚང་འདིར་འཚོ་བ་རོལ་དགོས་པ་མ་ཡིན་ནམ། དེ་ལས་ཀྱང་གལ་ཆེ་བ་ནི། ང་ཚོའི་ཁྱིམ་དུ་བྱུང་དང་འབྱུང་བཞིན་པའི་ཁྲེལ་མེད་ཀྱི་གནས་ཚུལ་འདི་དག་གལ་སྲིད་སྤྱི་ཚོགས་ཁྲོད་དུ་ཁྱབ་ཚེ། ངའི་བརྩེ་བའི་ཨ་མ་ལགས་ནང་མི་ཚོས་མི་ཚེ་གང་བོར་བཟོད་ཐབས་བྲལ་བའི་་མི་ཁ་དང་ངོ་ཚ་ཆེན་པོ་དེ་ཁུར་ནས་སྤྱི་ཚོགས་ཀྱི་རྐང་འོག་ཏུ་འཚོ་བ་སྐྱེལ་དགོས་པ་མ་ཡིན་ནམ།
མཚམས་རེར་ཁོ་དང་ངེད་གཉིས་གཅིག་བུར་ལྷག་པའི་སྐབས་སུ། ངས་ལུས་ཤུགས་ཡོད་ཚད་བཀོལ་ནས་ཁོ་ལ་འགོག་རྒོལ་དང་ཁ་གཏད་གཅོག་བཞིན་ཡོད། འོན་ཀྱང་། ང་ལས་གཟུགས་བོང་དང་ནུས་ཤུགས་རྡབ་འགྱུར་གྱིས་ཆེ་བའི་ཁོའི་འགྲམ་དུ་ང་ནི་ཅི་འདྲའི་ཅི་བྱ་གཏོལ་མེད་ཀྱི་ནུས་མེད་ཉམ་ཆུང་ཞིག་རེད་ཨང་། ཁོས་ཁྲེལ་དགོད་དང་བཅས་ང་མར་མནན་ནས་ཁོ་རང་ཉིད་ཀྱི་འདོད་པ་མ་ཚིམས་བར་དུ་བཙན་གཡེམ་བྱེད་ལ། ད་དུང་ང་ལ་ཁྱོད་བོད་པའི་སྤྱི་ཚོགས་ཀྱི་ངོ་ཚར་མི་སྐྲག་ན་ཁྱོད་ཀྱིས་ངེད་གཉིས་སྐོར་གྱི་སྐད་ཆ་འདི་སུ་ལ་བཤད་ན་ཤོད་ཤོག་ཅེས་འཇིགས་སྣང་བསྐུལ་བའང་་ཐེངས་གཅིག་ག་ལ་ཡིན། གལ་སྲིད། ཁྱེད་ཀྱིས་ད་དུང་གནད་དོན་འདི་རང་ཉིད་གཅིག་བུའི་སེམས་སུ་ཉར་བ་ལས་སྤྱི་ཚོགས་མདུན་དུ་དངོས་སུ་ཐོན་ནས་བཤད་མི་ཕོད་དོན་ཅི་ཡིན་ཟེར་ན། ད་ལྟ་ང་ཡང་སྡུག་བསྔལ་དེ་དག་ཁྲོད་ནས་བུད་མེད་གཞོན་ནུ་མ་ཞིག་ཏུ་ཆགས་ཟིན་པས་གནད་དོན་འདི་ལ་བརྟེན་ནས་ངས་རང་ཉིད་ཀྱི་ཁྱིམ་ཚང་གང་བོ་སྤྱི་ཚོགས་ཀྱི་ཁྲེལ་དགོད་དང་མཐོང་ཆུང་བྱ་ཡུལ་ཞིག་ཏུ་བསྒྱུར་མ་ཐུབ་པས་ཡིན་ལ། ང་རང་ཉིད་ཀྱང་སྤྱི་ཚོགས་ཀྱི་མིག་ལམ་དུ་བཟའ་ཚང་ནང་ཁུལ་དུ་བཙན་གཡེམ་བྱས་ཟིན་པའི་བུད་མེད་ལས་ངན་སྐྱོ་བོ་ཞིག་ཏུ་བཟོ་མ་འདོད་པས་ཡིན། ངའི་ཨ་མ་ལགས་སུ་བསྐྱར་དུ་ཁོས་བཙན་གཡེམ་བྱེད་བཞིན་པའི་སྐོར་དེ་ཐེངས་ཁ་ཤས་ལ་བཤད་པ་ཡིན་མོད། ཁོ་མོས་རེ་ཐག་ཆད་པའི་སྡུག་བསྔལ་གྱི་མིག་ཆུ་ཤམ་ཤམ་དུ་གཏོང་བཞིིན་པ་ལས་གཞན་ཅི་ཞིག་བྱེད་ནུས། དེ་ནས་བཟུང་ངས་གནད་དོན་འདི་སུ་གཅིག་ལའང་མ་བཤད་པར་ཁུ་སིམ་མེར་རང་ཉིད་གཅིག་བུས་མིག་ཆུ་དང་མཉམ་དུ་མི་ལོ་ཁ་ཤས་ལ་གདོང་ལེན་དང་བཟོད་སྒོམ་བྱས་པ་ཡིན། ངས་ཨ་མ་ལགས་ཀྱི་ཚེ་མཇུག་འདི་སྡུག་བསྔལ་གྱི་དོང་ཞབས་སུ་འཕེན་མི་ཐུབ་ལ་ངས་སྤྱི་ཚོགས་ཀྱི་འཕྱ་སྨོད་དང་ངོ་ཚ་དེ་ཡང་འཁུར་ཐུབ་པ་མི་འདུག
ང་ལ་མཚོན་ན། བྱིས་པའི་དུས་སྐབས་ནི་དགོད་སྒྲ་མེད་པར་མིག་ཆུ་ཁོ་ནའི་ཁྲོད་དུ་བསྐྱལ་བ་ཡིན། ལོ་བཅུ་ཡས་མས་ཀྱི་བྱིས་པ་ཞིག་ལ་མཚོན་ན་སང་ཉིན་གྱི་རྩེད་ཆས་ཅི་ཞིག་ཉོ་རྒྱུ་ཡིན་པ་དང་འགུལ་རིས་བརྙན་འཕྲིན་གང་ཞིག་སློབ་གྲྭའི་དུས་ཚོད་ལ་ཁེལ་ནས་བལྟ་འཕྲོར་ལུས་པ་སོགས་ལ་སེམས་གཡེང་ནས་ཡོད་པ་ལས། སྐྱེས་པ་ཁྲེལ་མེད་ཅིག་གི་འོག་ནས་བཙན་གཡེམ་གྱི་ལོ་ཟླ་སྐྱུར་མོ་ཞིག་མྱོང་བཞིན་པ་དེ་ཡིན་མི་འོས་ལ་ཡིན་ཡང་མི་སྲིད། ཐེངས་མང་བོར་རང་ཉིད་གཅིག་བུར་ཁྱིམ་དུ་ལྷག་ཐེངས་རེ་རེར། ངས་ང་ཚོའི་མཆོད་ཁྲིའི་སྟེང་དུ་མཆོད་རྐོང་གི་གཟི་འོད་ཁྲོད་དུ་ལྷིང་འཇགས་ཀྱིས་བཞུགས་པའི་སངས་རྒྱས་ཀྱི་སྐུ་འདྲ་དག་གི་ཞི་བདེས་ཁེངས་པའི་སྤྱན་རས་ལ་གྱེར་ནས་སྡུག་བསྔལ་ཆེན་པོས་ཡང་ཡང་ངུས་མྱོང་ཡོད་ལ། བྱིན་རླབས་འབར་བའི་སང་རྒྱས་ཀྱི་སྣང་བརྙན་དེ་དག་ལ་ཅིའི་ཕྱིར་བུ་མོ་ང་འདི་ལྟ་བུའི་སྡུག་བསྔལ་ཆེ་བའི་མི་ཚེ་ཞིག་ཏུ་སྐྱེས་པ་རེད་ཅེས་དང་སྐད་ཆ་ཡང་ཡང་དྲིས་མྱོང་ཡོད་ལ་། ཡང་ཚེ་རབས་སྔོན་མར་ངས་ལས་ངན་ཅི་ཞིག་བསགས་ནས་ད་ལྟ་བྱིས་པའི་དུས་སྐབས་ནས་བཟུང་སྡུག་བསྔལ་འདི་འདྲ་ཞིག་ལ་གདོང་ལེན་བྱེད་དགོས་བྱུང་པ་རེད་ཅེས་ཡང་ཡང་འཁང་ར་ཡང་བྱེད་མྱོང་ཡོད། ད་དུང་མཚམས་རེར་ངས་བྱིས་པ་གཞན་དང་བུད་མེད་གཞན་དག་ལ་སྡུག་བསྔལ་དང་ངོ་ཚ་དགོས་པའི་གནད་དོན་འདི་འདྲ་ཞིག་དང་མི་འཕྲད་པར་ཤོག་ཅེས་སྨོན་ལམ་ཡང་འདེབས་མྱོང་ཡོད།
ཡང་སྐབས་ཤིག་ལ་ངའི་ཁྱིམ་ཚང་གི་ཉེ་འབྲེལ་དང་ཁོ་ཚོའི་ཚ་བོ་ཡང་ཚ་ཡིན་ཟེར་མཁན་གྱི་སྐྱེས་པ་ཁ་ཤས་ཀྱིས་ཀྱང་མུན་ནག་གི་ནང་དུ་ང་ལ་ཁ་སྐྱེལ་ཞིང་བཙན་གྱིས་འཕུར་མཉེད་བྱས་མྱོང་ཡོད། ཁོ་ཚོས་རྩེད་མོ་རྩེ་ཁུལ་གྱིས་ང་པང་དུ་བཟུང་ནས་མཁྲེགས་ཤིང་བཀན་པའི་ཕོ་མཚན་གྱིས་ངའི་རྒྱབ་དང་རྐུབ་སོགས་ལ་རེགས་མྱོང་ཡོད། སྐྱེས་པ་དེ་དག་གི་ཆགས་པའི་ཁེངས་པའི་མིག་མདངས་དང་དབུགས་ཀྱི་འབྱིན་རྔུབ་དེ་དག་སེམས་སུ་ཤར་ཐེངས་རེ་རེར། ད་ལྟའང་སེམས་གཏིང་ནས་སྐྱུགས་མེར་ལངས་ཤིང་རང་ཉིད་ཀྱི་ཤ་གསེང་དུ་སེན་མོ་བཏབས་པ་ལྟ་བུའི་ན་ཟུག་བཟོད་བཀླག་མེད་པ་སྐྱེས་བཞིན་འདུག ཁྱེད་ཀྱིས་སོམས་དང་། ངས་ཅིའི་ཕྱིར་འདི་འདྲའི་སྐྱི་གཡའ་བའི་མི་ཚེ་ཞིག་བསྐྱལ་དགོས་བྱུང་བ་ཡིན་ནམ་། ང་ལ་མིག་ཆ་དང་ན་ཟུག་ཁོ་ན་ལས་མི་དབང་བའི་ནོར་འཁྲུལ་གང་ཞིག་ངས་བྱས་པ་རེད། ལོ་ཟླ་རིམ་བཞིིན་འགོར་རྗེས། ངའི་ཁོར་ཡུག་གི་སྐྱེས་པ་དག་གི་བརྙས་བཅོས་དང་བཙན་གཡེམ་དེ་དག་ངའི་མི་ཚེའི་འགྲོ་ལུགས་ལྟ་བུ་ཞིག་ཏུ་ཆགས། ཁྱིམ་ཚང་གི་ནང་མི་དང་ཡང་ན་ནང་མིའི་ཚ་བོ་དང་ཡང་ཚ་སོགས་སུ་འབོད་པའི་བཙན་གཡེམ་མཁན་ད་ེདག་ལ། ངས་སྤྱི་ཚོགས་དང་མི་གཞན་གྱི་མདུན་དུ་གནད་དོན་ཅི་ཡང་བྱུང་མེད་པ་ལྟར་དུ་འབྲེལ་བ་བྱེད་དགོས་ལ། ཁོ་ཚོ་ནི་ངའི་ནུ་མ་བཙན་གྱིས་འཕུར་མཁན་དང་ངའི་ལྕེ་དང་མཆུ་བཙན་གྱིས་ལྡག་མཁན། ད་དུང་མཁྲེགས་ལ་སྦོམ་པའི་ཕོ་མཚན་དག་བཙན་གྱིས་ངའི་ནང་དུ་འཇུག་མཁན་མ་ཡིན་པ་བཞིན་ཁོ་ཚོར་ནང་མི་དང་ཕུ་ནུ་ལྟ་བུའི་སྐད་ཆ་རྫུན་མ་ཤོད་དགོས།
ང་ལོ་བཅུ་ཕྲུག་ཐོག་བསྐྱར་དུ་ང་ཚོའི་ནང་མིའི་འབྲེལ་ཡོད་ཀྱི་སྐྱེས་པ་ཞིག་གྱིས་ང་ལ་བཙན་གཡེམ་བྱས་མོད་སྐབས་དེར་ངས་མིག་ཆུ་སྡུག་བསྔལ་ཁོག་སྦས་ནས་བཞག་ཡིན། བསམ་ཤེས་དང་ངོ་ཚ་མེད་པའི་མི་དེས་རྗེས་སུ་ཡང་བསྐྱར་སྐད་ཆ་འཇམ་རྩུབ་གཉིས་ལ་བརྟེན་ནས་ཐེངས་ཁ་ཤས་སུ་ང་ལ་བཙན་གཡེམ་བྱས་སོང་། དེ་རྗེས་སུ་ང་ལོ་བཅོ་བརྒྱད་ལ་སླེབས་དུས་ཡང་བསྐྱར་སྐྱེས་པ་གཞན་ཞིག་གིས་བཙན་གཡེམ་བྱས་མྱོང་། ཁོ་དེ་ནས་བཟུང་ངས་གཏན་ནས་མཐོང་མ་མྱོང་མོད། གོ་ཐོས་ལྟར་ན། ཁོས་གྲོགས་པོ་གྲོགས་མོ་ཚོར་ང་ནི་བུད་མེད་རང་ཚུགས་མེད་མཁན་ཞིག་ཡིན་ཚུལ་དང་ཁོ་དང་མཉམ་དུ་རང་འགུལ་ངང་དུ་ཉལ་མྱོང་ཡོད་ཚུལ་སོགས་བཤད་བཞིན་འདུ་ཟེར། འོན་ཀྱང་། ངས་གནད་དོན་ཁ་ཤས་ལ་བརྟེན་ནས་དཀྲོགས་གཏམ་དེ་དག་སྣང་མེད་དུ་བཏང་པ་ལས་ཁོས་ང་ལ་བཙན་གཡེམ་བྱས་ཚུལ་སུ་གཅིག་ལ་ཡང་བཤད་མྱོང་མེད། དོན་ངོ་མར། ང་ཚོའི་སྤྱི་ཚོགས་ཁྲོད་དུ་བུ་མོ་ངའི་སྐད་ཆར་སུ་ཞིག་གིས་ཡིད་ཆེས་བྱེད་སྲིད་དམ། སྤྱི་ཚོགས་ཁྲོད་ཀྱི་མི་དག་གིས་ད་དུང་ཇི་ལྟར་བཙན་གཡེམ་བྱས་སོང་དང་། ཅིའི་ཕྱིར་བཙན་གཡེམ་བྱས་སོང་། བཙན་གཡེམ་བྱས་རྗེས་ཚོར་བ་ག་འདྲ་འདུག ཁྱོད་རང་ཉིད་ཀྱིས་ཅིའི་ཕྱིར་གཟབ་གཟབ་མ་བྱས་ནས་གནས་བབ་དེ་འདྲ་ཞིག་ཏུ་བསྐྱལ་བ་ཡིན་སོགས་འབྲེལ་མེད་དོན་གཞན་གྱི་དྲི་བ་རྫོགས་མེད་ཅིག་འདྲི་ངེས་ཡིན་པས། ངས་སྙིང་རྗེ་དང་མཐོང་ཆུང་གིས་ཁེངས་པའི་སྤྱི་ཚོགས་ཀྱི་བཤད་ཡམས་འཁུར་མི་འདོད་ལ་མི་གཞན་པའི་སྐྱུགས་མེར་བའི་མིག་མདངས་དག་དེ་བས་ཀྱང་མཐོང་ན་མ་འདོད་པས་ཡིན།
ཉེ་ཆར་ང་སེམས་ཁམས་སྨན་པ་ཞིག་གི་མདུན་དུ་བཅར་བ་ཡིན་ལ། ཁོ་མོས་ངའི་སྔ་ཕྱིའི་གནས་ཚུལ་ཡོངས་རྫོགས་ལ་ཉན་རྗེས་ཧ་ལས་པའི་ངང་དུ་ཁྱེད་ཀྱིས་སྡུག་བསྔལ་དང་ན་ཟུག་འདི་འདྲ་མང་བོ་ཞིག་ཅི་ལྟར་བཟོད་བསྲན་བྱས་ནས་བརྒལ་ཐུབ་པ་བྱུང་བ་རེད་ཟེར། དྲང་མོར་བཤད་ན་ང་ད་དུང་ན་ཟུག་དང་སྡུག་བསྔལ་འདི་དག་ལས་གཏན་ནས་ཐར་མེད། ཕལ་ཆེར་ངའི་མི་ཚེ་གང་བོར་ཡང་སེམས་ནད་འདི་ལས་ཐར་རྒྱུ་མ་རེད། ང་ངོ་ཚ་ཁྲེལ་མེད་དང་གདོན་འདྲེ་ལྟ་བུའི་མི་དེ་དག་དང་མཉམ་དུ་ང་འཚར་ལོངས་བྱུང་ཞིང་ཁོ་ཚོའི་ངའི་ལུས་ངག་ཡིད་གསུམ་ལ་སྡུག་བསྔལ་གྱི་ས་བོད་བཏབས་ཟིན་པས། ཐ་ན་ངས་འུ་ཐུགས་ནས་ཐེངས་གཉིས་ལྷག་ལ་རང་སྲོག་ཀྱང་གཅོད་རྩིས་བྱས་མྱོང་ཡོད། དེར་བརྟེན། དུས་ཡུན་ཧ་ཅང་རིང་བོ་ཞིག་ལ་ང་སྤྱིར་བཏང་གི་སྐྱེས་པ་དག་དང་འགྲོགས་འདྲིས་བྱེད་རྒྱུར་ཧ་ཅང་ཁག་པོ་བྱུང་ཞིང་ཁོ་ཚོ་དང་མཉམ་དུ་གྲོགས་པོ་བསྒྲིག་རྒྱུར་ཡང་ཧ་ཅང་འཚེར་སྣང་བྱུང་། བྱིས་དུས་ཀྱི་ལོ་ཟླ་སྐྱུར་མོ་དེའི་དབང་གིས་ངའི་སྐྱེས་པ་ཚོར་བཟུང་བོའི་ལྟ་ཚུལ་ནི་དུས་ཡུན་རིང་བོར་ཁོ་ཚོའི་འདོད་ཆགས་དང་ངའི་མོ་མཚན་བར་གྱི་འབྲེལ་བ་ལྟ་ཞིག་ཡིན། དེར་བརྟེན། སྤྱིར་བཏང་གི་བུ་མོ་གཞན་དག་བཞིན་སོ་སོ་དང་ལོ་ཚོད་མཉམ་པའི་སྐྱེས་པ་དག་དང་གྲོགས་འབྲེལ་བྱེད་རྒྱུར་ང་ལ་དཀའ་ངལ་ཆེན་པོ་བྱུང་བས་ངས་ནམ་རྒྱུན་མི་རྒན་ལོ་ལོན་ཚོར་ཁ་བརྡ་མང་བ་བྱེད་བཞིན་ཡོད།
སྐབས་ཞིག་ནས་བཟུང་། ངས་རང་ཉིད་ཀྱི་འདས་ཟིན་པ་ཡོད་ཚད་བརྗེད་ཆེད་དང་རང་ཉིད་ཀྱང་བུད་མེད་གཞན་དག་དང་འདྲ་བར་ལྷད་མེད་བརྩེ་དུང་གི་རིན་ཐང་ཡོད་མཁན་ཞིག་ཡིན་པ་སྟོན་ཆེད། ད་དུང་ངས་རང་ཉིད་ལ་དྲི་མས་གོས་ཟིན་པའི་གཟུགས་པོ་འདི་ལས་ལྷག་པར་དྭངས་གཙང་གི་སེམས་པ་ལྷད་མེད་ཅིག་ཡོད་པ་སྟོན་ཆེད་དུ་རང་ཉིད་དགའ་སའི་སྐྱེས་པ་ཁ་ཤས་ལ་དགའ་རོགས་བསྒྲིགས་མྱཔང་ཡོད། རང་ཉིད་དགའ་སའི་སྐྱེས་པ་ཞིག་གི་བརྩེ་དུང་འཐོབ་རྒྱུ་ནི་དེ་འདྲ་ལས་སླ་བོ་མིན་པ་ངས་གསལ་བོར་ཤེས་ཡོད། དེར་བརྟེན་ངས་དགའ་རོགས་ཀྱི་བརྩེ་བ་ཐོབ་ཆེད་དུ་རང་འགུལ་གྱིས་ཁོས་ཅི་འདོད་པ་དེ་བྱེད་དུ་བཅུག་པ་ཡིན་ལ་ཁོ་ལ་ཅི་དགོས་པ་དེ་སྤྲད་པ་ཡིན། བུད་མེད་ཅིག་ལ་མཚོན་ན་རང་ཉིད་ཀྱི་གཟུགས་པོ་ལས་རིན་ཐང་ཆེ་བ་ཞིག་གང་ན་ཡོད། འོན་ཀྱང་། ང་དགའ་སའི་སྐྱེས་པ་མང་ཆེ་བས་ང་ལ་ན་ཟུག་རྨ་ཁ། ད་དུང་འགྱོད་གདུང་དང་སྡུག་བསྔལ་རུམ་གང་རེ་བཞག་ནས་ཕེབས་སོང་།
ངས་གྲོགས་མོ་ཞིག་གིས་ང་ལ་ལམ་སྟོན་བྱེད་རྒྱུར། ཁྱེད་རང་དགའ་སའི་སྐྱེས་པ་་ཞིག་དང་ཐུག་མ་ཐག་ནས་ལམ་སངས་ལུས་འབྲེལ་བྱེད་རྒྱུ་ཡོད་པ་མ་རེད་ཟེར། འོན་ཀྱང་། ང་ལ་འདི་ལས་གཞན་པའི་སྐྱེས་པའི་བརྩེ་བ་འཐོབ་བྱེད་ཀྱི་ཐབས་ཤེས་ཤིག་མེད་ངས་བརྩེ་བ་ལྷད་མེད་ཅིག་གི་ཕྱིར་དུ་ལྷག་བསམ་རྣམ་དག་ཅིག་བྱེད་ན་འདོད་པ་དེ་ཡིན། ངས་འདི་ལྟར། ཅིའི་ཕྱིར་བརྩེ་དུང་ལྷད་མེད་ཅིག་ལ་སྐོམ་པ་ཆུ་འདོད་ལྟར་ནམ་རྒྱུན་སྒུག་ནས་ཡོད་པའི་རྒྱུ་མཚན་ལྟེ་བ་དེ་ངའི་མཐའ་འཁོར་གྱི་མི་མང་ཆེ་བས་ཤེས་མི་སྲིད་ལ། ཐ་ན་མཚམས་ལན་རེར་ང་ཉིད་ཀྱིས་ཀྱང་ཅིའི་ཕྱིར་ང་རང་ཉིད་ཀྱི་་གྲོགས་མོ་ཚོ་དང་མ་འདྲ་ཡིན་ནམ་ཞེས་དོགས་འདྲི་བྱེད་དགོས་བྱུང་བ་ཉུང་ཉུང་མིན། ངས་བསམ་བློ་བཏང་ན། ན་ཟུག་གིས་ཁེངས་པའི་ངའི་བྱིས་དུས་ཀྱི་འཚོ་བ་དང་དེའི་ཁྲོད་ཀྱི་སྐྱུག་བྲོ་བའི་གནད་དོན་འདི་དག་ངས་ད་ལྟའི་གནས་བབ་དང་འབྲེལ་བ་ཆེན་པོ་ཡོད་པར་མངོན། ངས་རང་ཉིད་ཀྱི་རིན་ཐང་ཆེ་བའི་ལུས་བོ་འདི་བྱེད་སྤྱད་ནས་སྐྱེས་པ་སུ་ཞིག་གི་ལྷད་མེད་ཀྱི་བརྩེ་བ་ཞིག་འགུག་ན་འདོད། གང་ཡིན་ཟེར་ན། ངའི་ལུས་པོར་བཙན་པོས་དབང་ཡོད་དང་བརྙས་བཅོས་ཐེངས་མང་བྱས་ཟིན་ནའང་བུ་མོ་ངའི་སེམས་པ་ད་དུང་ལྷད་མེད་དྭངས་གཙང་ཉག་ཅིག་ཡིན།
ངའི་སེམས་སུ་འཛམ་གླིང་འདིར་ང་དང་མཉམ་དུ་སྐྱིད་སྡུག་གི་མི་ཚེ་མཉམ་དུ་སྐྱེལ་མཁན་གྱི་རང་ཉིད་དགའ་སའི་སྐྱེས་པ་ཞིག་ཡོད་རྒྱུ་རེད་བསམ་མོད། གཅིག་བྱས་ན་བསམ་བློ་དེ་ནོར་འཁྲུལ་ཡིན་པ་འདྲ། ཐ་ན་ང་དང་ཧ་ཅང་ཐག་ཉེ་བའི་སྐྱེས་པ་དེས་ཀྱང་ཐ་མར་ང་བསྐྱུར་ནས་བུད་སོང་། ཁོས་ངའི་དཀའ་སྡུག་དང་མིག་ཆུའི་ལོ་ཟླ་དང་དེའི་ནང་གི་སྐྱུག་མེར་བ་ཡོད་ཚད་ཤེས་ཡོད་ན་ཡང་། ཁོས་ད་དུང་གནད་དོན་འདི་ང་ལ་མཚོན་ན་ཅི་འདྲའི་གལ་ཆེན་ཞིག་ཡིན་པ་ཤེས་མེད་པ་འདྲ། ཁོས་ད་དུང་ངའི་སེམས་ཀྱི་གཏིང་ན་བརྗོད་མི་ཐུབ་པའི་སྐྲག་སྣང་དང་ན་ཟུག་གིས་ཁེངས་ཡོད་པ་ཚོར་མི་འདུག ངས་སྤྱི་ཚོགས་དང་མི་གཞན་གྱི་མདུན་སར་མཁྲེགས་པོ་དང་གདེང་ཚོད་ཅན་ཞིག་ཡིན་ཁུལ་སྟོན་བཞིན་ཡོད་མོད། དོན་ངོ་མར་ང་ནི་ནམ་ཡང་གཞན་གྱི་བརྩེ་བ་དང་བྱམས་སྐྱོང་ཐོབ་པར་སྒུག་ནས་ཡོད་པའི་བུད་མེད་ཅིག་ཡིན། གཅིག་བྱས་ན། ན་ཟུག་གི་མི་ཚེ་འདི་ལྟ་བུ་ཞིག་བསྐྱལ་མ་མྱོང་མཁན་ཞིག་པ་མཚོན་ན་ངའི་ད་ལྟའི་གནས་སྟངས་དེར་བསམ་ཤེས་དང་གོ་བ་ལོན་ཐུབ་རྒྱུ་ཁག་པོ་ཡིན་ཡང་སྲིད། རང་གིས་རང་ཉིད་ལ་བྱམས་སྐྱོང་དང་བརྩེ་དུང་སྤྲོད་དགོས་ཟེར་བ་དེ་ནི་ཁ་གཡང་ཙམ་ལས་དོན་ངོ་མར་དཀའ་ངལ་གང་མང་བརྒྱུད་ནས་ཡོང་མཁན་གྱི་བུ་མོ་ང་ལྟ་བུ་ཞིག་ལ་མཚོན་ན་མི་གཞན་གྱི་ལྷད་མེད་བརྩེ་དུང་གི་བྱམས་སྐྱོང་ནི་གང་ལས་ཀྱང་རིན་ཐང་དང་དགོས་མཁོ་མི་ཆེན་པོ་འདུག བྱིས་དུས་གཞན་གྱི་བཙན་གཡེམ་གྱིས་འཚར་ལོངས་བྱུང་མཁན་ཞིག་ལ་མཚོན་ན་སུ་ཞིག་གི་བརྩེ་བའི་བྱམས་སྐྱོང་གིས་ད་གཟོད་སེམས་ལ་ལྷིང་འཇགས་དང་བདེ་བ་སྟེར་ཐུབ།
འདི་ནི་ངའི་འཐབ་རྩོད་ཀྱི་བརྒྱུད་རིམ་དང་གཏམ་རྒྱུད་གྱི་གོ་རིམ་ཡིན་ལ། འདི་ནི་གཅིག་བྱས་ནས་ང་གཅིག་པོ་ཙམ་མ་ཡིན་པར་བོད་རིགས་གཞོན་ནུ་མ་གང་མང་ཞིག་གིས་དངོས་སུ་མྱངས་དང་མྱོང་བཞིན་པའི་མིག་ཆུ་དང་ན་ཟུག་གི་གཏམ་རྒྱུད་ཡང་ཡིན་སྲིད། ཁྱེད་ཀྱིས་སོམ་དང་། དྭངས་གཙང་ལྷད་མེད་ཀྱི་བྱིས་པ་ཞིག་ལ་འདི་ལྟར་ངོ་ཚ་ཁྲེལ་མེད་བྱེད་ཕོད་མཁན་གྱི་མི་ཞིག་ལ་མཚོན་ན་ཁོས་ཏན་ཏན་ད་དུང་བྱིས་གཞན་དང་གཞན་ལ་ཡང་གོ་སྐབས་ནམ་བྱུང་ལ་བརྙས་བཅོས་དང་ཁྲེལ་མེད་བྱེད་པར་ཐེ་ཚོམ་མི་དགོས་པ་ཞིག་རེད། དཔེར་ན། ང་ལ་བཙན་གཡེམ་བྱེད་མཁན་གྱི་སྐྱེས་པ་དག་གིས་གལ་སྲིད་བུ་མོ་གཞན་གཅིག་གཉིས་ཞིག་ལ་དེ་འདྲ་བརྙས་བཅོས་བྱས་ཡོད་ཚེ་གྲངས་ཀ་འདི་ཁོ་ན་ཉི་ཞུ་ལྷག་བརྒལ་ཟིན་པས་བསྨ་བློ་ཞིག་བཏང་ཚོ་སྤྱི་ཚོགས་ཀྱི་གཏིང་དུ་ཁུ་སིམ་མེར་འགྲོ་བཞིན་པའི་བརྙས་བཅོས་ནི་དངོས་གནས་འཇིགས་ཡེར་བ་ཞིག་མ་རེད་དམ།
ཁྱེད་ཀྱིས་སོམས་དང་། ང་ཚོའི་སྤྱི་ཚོགས་སུ་ད་དུང་ཁོ་ཚོ་དང་ཁོ་ཚོ་འདྲ་བའི་སྐྱེས་པ་ཁྲེལ་མེད་ག་ཚོད་ཅིག་ཡོད་དམ། ང་ལ་བཙན་གཡེམ་དང་བརྙས་བཅོས་བྱེད་མཁན་ཚང་མ་བོད་རིགས་ཡིན་པ་མ་ཟད་ཁོ་ཚོ་ནམ་རྒྱུན་ང་ཚོའི་སྤྱི་ཚོགས་སུ་ང་ཚོ་དང་མཉམ་འགྲོ་མཉམ་འདུག་བྱེད་མཁན་ཤ་སྟག་ཡིན། གཅིག་བྱས་ན་ཕེལ་ཆེར་ཁོ་ཚོའི་རིགས་ཀྱིས་བུད་མེད་ན་ཆུང་མ་ཞིག་གི་བྱིས་པའི་ལང་ཚོ་འཕྲོ་བརླག་ཏུ་བཏང་ཞིང་གཞོན་ནུའི་རྨི་ལམ་རྩ་མེད་དུ་བཏང་བར་ངོ་ཚ་ཁྲེལ་མེད་ཅིག་ཏུ་བརྩི་བཞིན་མེད་པ་མ་ཟད་ཁ་ཤས་ཀྱིས་ད་དུང་དེ་ནི་རང་རང་གི་འཇོན་ཐང་ཞིག་ཏུ་ཡང་མཐོང་བཞིན་ཡོད་སྲིད། དེར་བརྟེན། ང་དང་ང་ལྟ་བུའི་བུ་མོ་མང་བོ་ཞིག་གི་ལྷད་མེད་པའི་ལང་ཚོ་ད་དུང་ཡང་སྔར་བཞིན་རང་གི་ཁྱིམ་དང་རང་གི་སློབ་གྲྭ་སོགས་ནས་འཕྲོ་བརླག་ཏུ་བཏང་དང་གཏོང་བཞིན་ཡོད་ངེས་ཡིན། ནུས་མེད་ཉམ་ཆུང་བུ་མོ་མང་བོ་ཞིག་མི་འདོད་བཞིན་དུ་ལུགས་སྲོལ་འདིའི་འོག་ཏུ་བཙན་གཡེམ་མྱོང་བཞིན་འདུག་དགོས་བྱུང་བ་ནི་བློས་མི་བཟོད་པ་ཞིག་རེད། དོན་ངོ་མར་ང་ཚོར་བརྩི་བཀུར་དང་འདྲ་མཉམ་གྱིས་འཚོ་ཐུབ་པའི་ཁོར་ཡུག་ཅིག་ནམ་ཞིག་ཆགས་ཐུབ་བམ། ང་ཚོས་ཅིའི་ཕྱིར་ཁུ་སིམ་མེར་ན་ཟུག་འདི་མི་ཚེ་གང་བོར་རང་གིས་ཁུར་ནས་འགྲོ་དགོས་བྱུང་བ་རེད། ང་ཚོས་ཅིའི་ཕྱིར་མི་ཚེ་གང་བོར་རང་ཉིད་ཀྱི་མི་ཚེའི་ཁྲོད་ཀྱི་གཞན་གྱི་བརྙས་བཅོས་འདི་ཁུར་ནས་མི་ཚེ་འད་ིབསྐྱལ་དགོས་པ་རེད། ང་ཚོས་ཅིའི་ཕྱིར་ངོ་ཚ་ཁྲེལ་མེད་ཀྱི་མི་འདི་དག་སྤྱི་ཚོགས་ལ་བསྒྲགས་ཤིང་ཁྲིམས་ལ་དངོས་སུ་སྦྱོར་མ་ཐུབ་པ་རེད། ང་ཚོས་སྤྱི་ཚོགས་ཀྱིས་ཅིའི་ཕྱིར་ཐུན་མོང་གི་ཐོག་ནས་གནད་དོན་འདི་ལ་གདོང་ལེན་དང་ཁ་གཏད་བྱེད་མ་ཐུབ་པ་རེད། ཁྱེད་ཀྱིས་བསམ་བློ་བཏང་ཨེ་མྱོང་། ཁྱེད་ཀྱི་མཐའ་སྐོར་ན་ཡོད་པའི་རང་གི་བུ་དང་ཕུ་བོ། ཡང་ན་ཨ་ཁུ་དང་ཨ་ཞང་། ད་དུང་ཁྱེད་རང་གི་ཁྱོ་གར་འབོད་པ་འདི་དག་གང་རུང་གི་བུ་མོ་གཞན་དང་གཞན་གང་མང་གི་མི་ཚེ་འདི་ལྟར་འཕྲོ་བརླག་ཏུ་བཏང་ཡོད་སྲིད་པ་མ་ཟད་ད་དུང་གཏོང་བཞིན་པའང་ཡོད་སྲིད།
ཁྱེད་ཚོས་ཀློག་བཞིིན་པའི་གཏམ་རྒྱུད་འདི་བུ་མོ་ང་རང་ཉིད་ཀྱིས་དངོས་སུ་མྱངས་ཟིན་པའི་མི་ཚེའི་ཉམས་མྱོང་དངོས་ཀྱི་ན་ཟུག་འབའ་ཞིག་ཡིན། འོན་ཀྱང་། ངས་ད་ལྟ་དེ་རིང་ཡང་སྤྱི་ཚོགས་ཁྲོད་དུ་དངོས་སུ་ཕྱིར་ཐོན་ནས་ཕྱི་གསལ་ནང་གསལ་གྱིས་གཏམ་རྒྱུད་འདི་བཤད་ཐུབ་བཞིན་མེད། ང་ད་ལྟ་ཡང་ད་དུང་མིང་རྫུན་མ་ཞིག་གི་འོག་ཏུ་བཀབ་ནས་རང་ཉིད་ཀྱི་ཉམས་མྱོང་དང་ན་ཟུག་གི་གཏམ་རྒྱུད་འདི་ཁྱེད་ཅག་ལ་བཤད་བཞིན་ཡོད། ཁྱེད་ཀྱིས་སྐབས་འདིར་ཡང་དང་བསྐྱར་དུ། ང་ལ་ཁྱོད་ཀྱིས་ཅིའི་ཕྱིར་ཁྲེལ་མེད་ཀྱི་མི་འདི་དག་ཁྲིམས་ལ་སྦྱར་ཞིང་སྤྱི་ཚོགས་ཁྲོད་དུ་ཁ་གསལ་གཏིང་གསལ་གྱིས་བསྒྲགས་མ་ཐུབ་རེད་ཅེས་འདྲི་སྲིད། འོན་ཀྱང་། གལ་སྲིད་ཁྱེད་རང་ཡང་ངའི་ད་ལྟའི་གནས་བབ་འདིར་ཡོད་ཚེ་དོན་དངོས་ནི་འདི་འདྲའི་ལས་སླ་བོ་ཞིག་དང་སྟབས་བདེ་བོ་ཞིག་མིན་པ་ཁྱེད་ཀྱིས་ཡོངས་སུ་ཤེས་ངེས་ཡིན། དྲང་མོར་བཤད་ན། གནས་ཚུལ་འདི་ལ་བརྟེན་ནས་ལོ་ནས་ཁུར་གྱིས་གནོན་བཞིིན་པའི་ངའི་བརྩེ་བའི་ཨ་མ་ལགས་བསྐྱར་དུ་སྡུག་བསྔལ་དང་འགྱོད་གདུང་། ན་ཟུག་བཅས་ཀྱི་བརྒྱུད་རིམ་ག་ཚོད་ཅིག་བརྒྱུད་དགོས་པ་སེམས་ལ་བསམ་མི་ཕོད་པ་ཞིག་རེད། གཅིག་བྱས་ན་གནས་ཚུལས་འདི་ལ་རྐྱེན་བྱས་ནས་ཨ་མ་ལགས་ཀྱིས་རང་ཀྱི་བུ་མོས་བརྒྱུད་ཟིན་པའི་སེམས་ཀྱི་ན་ཟུག་དང་དཀའ་ངལ་ཡོད་ཚད་དང་ད་དུང་སྤྱི་ཚོགས་ཀྱི་མི་ཁ་དང་འཕྱ་སྨོད་ཀྱི་ཁུར་བོ་ལྗིད་ཆེ་བ་ཞིག་ཁུར་ནས་མི་ཚེའི་ལྷག་མ་དེ་བསྐྱལ་དགོས་སྲིད། དེར་བརྟེན། ངས་འདི་ལྟ་བུའི་ལམ་ཁ་ཞིག་གཏན་ནས་བདམས་མི་ཕོད་ལ་འདེམས་པའི་སྙིང་སྟོབས་ཡང་མི་འདུག ཨ་མ་ལགས་ནི་ང་ལ་མཚོན་ན་མི་ཚེ་འདིའི་ཡོད་ཚད་ཀྱི་ཡོད་ཚད་ཡིན།
ཡང་གཅིག་བསམ་བློ་བཏང་ན། འདི་ནི་བུ་མོ་ང་གཅིག་བུའི་གཏམ་རྒྱུད་ཙམ་མ་ཡིན་པར་ང་ཚོ་བོད་ཀྱི་སྤྱི་ཚོགས་ཁྲོད་དུ་མི་ཚེ་བརྒྱུད་རིམ་འདི་ལྟ་བུ་མྱངས་དང་མྱོང་བཞིན་པ་མང་བོ་ཞིག་ཡོད་པ་ངས་ག་ལེར་ཤེས་རྟོགས་བྱུང་། གལ་སྲིད། ང་ཚོའི་སྤྱི་ཚོགས་འདི་ཕྱོགས་ཡོངས་ནས་གནད་དོན་འདིའི་སྐོར་ལ་བསམ་ཤེས་དང་གུ་ཡངས་པོ་ཞིག་ཡིན་ན། ཏན་ཏན་མིག་ཆུ་དང་ན་ཟུག་ཁོག་ཏུ་བཙན་གྱིས་སྦས་པའི་བོད་རིགས་གཞོན་ནུ་མ་སྐོར་ཞིག་གིས་ཀྱང་རང་རང་གི་གཏམ་རྒྱུད་འདི་དང་འདི་ལྟ་བུར་བཤད་རྒྱུ་ཡིན་པ་མ་ཟད། ལུས་སེམ་གཉིས་ཡོངས་སུ་རྨས་ཟིན་པའི་བོད་རིགས་མུ་མོ་སྐོར་ཞིག་སྤྱི་ཚོགས་ཀྱི་མདུན་དུ་ཐོན་རྒྱུ་ཡིན་པར་ཐེ་ཚོམ་མེད། ངས་བསམ་ན། སྐྱེས་མའི་རིང་ལུགས་ལས་འགུལ་གྱིས་ག་ལེར་གནད་དོན་འདི་དག་ཡར་རྒྱས་སུ་འགྲོ་བར་ཏན་ཏན་ཕན་ཐོགས་འབྱུང་ངེས་ཡིན་ལ། ལས་འགུལ་འདི་དང་འདི་ལྟ་བུའི་ཁྱེད་ཀྱི་སྙིང་རྗེ་བའི་བུ་མོ་དང་ཚ་མོ། ཡང་ན་སྲིང་མོ་སོགས་ལ་བདེ་འཇགས་དང་སླད་མེད་ཀྱི་བྱིས་པའི་དུས་སྐབས་ཞིག་རོ་ལམྱོང་བྱེད་དུ་འཇུག་རྒྱུར་ཕན་ཐོགས་འབྱུང་ངེས་ཡིན། ཁྱེད་ཀྱིས་ཡང་གཅིག་བྱས་ན་ང་ལ་བུད་མེད་སྐོར་གྱི་གནད་དོན་འདི་བོད་ཀྱི་ད་ལྟའི་ཛ་དྲག་གི་གནད་དོན་ཞིག་མ་རེད་ཅེས་བཤད་སྲིད་ལ། ད་དུང་ཁྱེད་ཀྱིས་ད་ལྟ་ང་ཚོར་མི་རིགས་ཀྱི་སྡུག་བསྔལ་ལ་གདོང་ལེན་དང་འཐབ་རྩོད་བྱེད་དགོས་པས་གནས་ཚུལ་ཆུང་ཆུང་དེ་དག་ལ་ཁ་ཡ་བྱེད་ཁོམ་མེད་ཅེས་ཀྱང་བཤད་སྲིད། འོན་ཀྱང་། ཁྱེད་ཀྱིས་ང་ཚོ་རང་གི་སྤྱི་ཚོགས་ཀྱི་གྲུ་ཟུར་གང་རུང་ནས་སྙིང་རྗེ་བའི་བོད་རིགས་བུད་མེད་གཞོན་ནུ་མ་གང་ཞིག་གི་མི་ཚེ་ཉི་མ་རེ་བཞིན་དུ་སྡུག་བསྔལ་དང་མིག་ཆུས་སྐྱེལ་བཞིན་པ་ཤེས་སམ།
ངའི་ཉམས་མྱོང་གཏམ་རྒྱུད་འདི་ཀློག་མཁན་གྱི་ན་ཆུང་ཕོ་མོ་གང་མང་ཞིག་ལ་མཚོན་ན་སྐྱོ་སྡུག་དང་ན་ཟུག་མི་ཚེ་འདི་འདྲ་གང་ཡང་མྱངས་ཡོད་མི་སྲིད། འོན་ཀྱང་། ཁྱེད་ཀྱིས་ངེས་པར་དུ་ངོ་ཚོའི་སྤྱི་ཚོགས་ཁྱོན་ཡོངས་ཀྱི་གནད་དོན་འདི་ལ་བསམ་བློ་རྣལ་མ་ཞིག་གཏོར་རྒྱུར་ངས་རེ་སྐུལ་ཆེན་པོ་བྱེད་བཞིན་ཡོད། སྐྱེས་མའི་རིང་ལུགས་ཀྱི་ལས་འགུལ་ཁོ་ན་ཙམ་འདི་འདྲའི་གལ་ཆེན་རེད་ཅེས་ངས་ནམ་ཡང་བཤད་བཞིན་མེད། ངས་དྲང་བདེན་གྱི་ཆེད་དུ་འཐབ་རྩོད་བྱེད་མཁན་ཞིག་ལ་མཚོན་ན། དྲང་བདེན་མིན་པའི་གནད་དོན་གང་ལ་ཡང་ང་ཚོས་མཉམ་དུ་གདོང་ལེན་བྱེད་དགོས་པ་རེད་ཅེས་གསལ་འདེབས་བྱེད་བཞིན་ཡོད། ཁྱེད་ཀྱིས་ད་དུང་སྐྱེས་མའི་རིང་ལུགས་ཀྱི་ལས་འགུལ་འདི་དག་དོན་མེད་རེད་འདོན་བཞིན་ཡོད་ན། ངས་བསྐྱར་དུ་རང་ཉིད་ཀྱི་ཉམས་མྱོང་དང་སྦྱར་ནས་ལས་འགུལ་འདི་ནི་ང་ཚོའི་སྤྱི་ཚོགས་ལ་ཁ་ཚ་དགོས་གཏུགས་ཀྱི་གནད་དོན་ཞིག་རེད་ཅེས་བསྐྱར་དུ་བཤད་འདོད་བྱུང་།
འགྱུར་རྩོམ་གྱི་མ་ཡིག་དྲ་འབྲེལ། http://www.tibetanfeministcollective.org/2015/12/07/the-story-of-my-rape/
ངེད་དྲ་ཚིགས།


text:
འཛམ་གླིང་ཁོར་ཡུག་ཉིན་མོ་སྲུང་བརྩིའི་རྩོམ་ཡིག་འགྲན་སྡུར།
- Details
- དཔར་འགྲེམས་ཟླ་ཚེས།: Wednesday, 28 June 2017 09:24
ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་ཕྱི་ཟླ་ ༦ ཚེས་ ༥ སྟེ་འཛམ་གླིང་ཁོར་ཡུག་ཉིན་མོ་སྲུང་བརྩིའི་སླད་ལྷའི་སློབ་ཕྲུག་ནང་ཁུལ་དུ་ཐེངས་དང་པོའི་ཁོར་ཡུག་སྐོར་གྱི་རྩོམ་ཡིག་འགྲན་བསྡུར་གྱི་བྱེད་སྒོ་སྤེལ་བ།
ཕྱི་ལོ་ ༢༠༡༧ ཟླ་ ༦ ཚེས་ ༥ སྟེ་འཛམ་གླིང་ཁོར་ཡུག་ཉིན་མོ་སྲུང་བརྩི་དང་། རང་བྱུང་ཁམས་ལ་སྲུང་སྐྱོབ་བྱེད་དགོས་པ་གལ་ཆེན་ཡིན་པའི་སོགས་ཀྱི་སྐོར་ལ་རང་རེའི་སྤྱི་ཚོགས་སུ་གོ་རྟོག་དང་དོ་སྣང་སྔར་ལྷག་ཡོང་ཆེད། ལྷའི་སྐད་ཡིག་འཛིན་གྲྭའི་ནང་ཁུལ་དུ་ “མི་རྣམས་རང་བྱུང་ཁམས་དང་འབྲེལ་མཐུད་བྱེད་པ་”
ཞེས་པའི་བརྗོད་གཞིའི་ཐོག་བོད་ཡིག་དང་ཨིན་ཡིག་གཉིས་ཀྱི་ནང་རྩོམ་ཡིག་འགྲན་སྡུར་ཐོག་མ་དེ་གོ་སྒྲིག་བྱས་ཤིང་། ཨང་དང་པོར་ཧིན་སྒོར་ ༡༠༠༠ གཉིས་པར་ཧིན་སྒོར་ ༧༠༠ གསུམ་པར་ཧིན་སྒོར་ ༥༠༠ བཅས་བྱ་དགའ་སྤྲད་ཡོད་པ་དང་།
བོད་ཨིན་གཉིས་ཀྱི་ནང་རྩོམ་ཡིག་ཨང་དང་པོ་ནས་གསུམ་པའི་བར། རང་བྱུང་ཁོར་ཡུག་སྲུང་སྐྱོབ་ཀྱི་ཆེད་དུ་ཚོགས་པས་དོ་དམ་བྱེད་བཞིན་པའི་དྲ་གནས་ “བོད་ཀྱི་རང་བྱུང་ཁོར་ཡུག་སྲུང་སྐྱོབ་ཀྱི་ཆ་འཕྲིན་དྲ་བ་” ཞེས་པའི་སྐད་ཡིག་གཉིས་ལྡན་གྱི་དྲ་བར་བཀོད་ཡོད་པ་རེད།
ལྷའི་སྐད་ཡིག་འཛིན་གྲྭའི་སློབ་མ་རྣམས་ཀྱིས་བྲིས་པའི་བོད་ཨིན་གཉིས་ཀྱི་རྩོམ་ཡིག་རྣམས་འབྲེལ་ཡོད་ལས་བྱེད་ཀྱིས་ཞིབ་བཤེར་བྱས་པ་བརྒྱུད། ནང་དོན་དང་། དག་གཙང་། བརྡ་ཆད་སོགས་ལ་གཞིགས་ཏེ་ཨང་རིམ་ཕྱེས་ཤིང་། བོད་ཡིག་ནང་འབྲི་མཁན་ཨང་དང་པོ། ངག་དབང་དོན་གྲུབ། གཉིས་པ། སཱ་ལམ། གསུམ་པ། ཤེས་རབ་ཕུན་ཚོགས་གསུམ་ཡིན་པ་དང་། ཨིན་ཡིག་ནང་ཨང་དང་པོ་བློ་བཟང་ཆོས་སྒྲོན་དང་། གཉིས་པ་རྡོ་རྗེ་བཟང་པོ། གསུམ་པ་སྐར་མ་ཡེ་ཤེས་གསུམ་ལ་རྩོམ་ཡིག་འགྲན་བསྡུར་གྱི་བྱ་དགའ་ཐོབ་ཡོད་པ་རེད།
དེ་རྗེས་རྩོམ་ཡིག་འགྲན་སྡུར་གྱི་གྲུབ་འབྲས་གསལ་བསྒྲགས་དང་འབྲེལ། སློབ་མ་སོ་སོར་བྱ་དགའ་སྤྲད་ཅིང་། རྩོམ་ཡིག་འགྲན་སྡུར་དེར་ཆ་ཤས་ལེན་མཁན་ཡོངས་ལ་ཐུགས་རྗེ་ཆེ་ཞུས་པ་དང་། བྱ་དགའ་ཐོབ་པའི་རྩོམ་ཡིག་རྣམས་གོང་འཁོད་དྲ་གནས་སུ་འགོད་སྤེལ་བྱས་ཡོད། འདི་ལོར་ཐེངས་དང་པོའི་འཛམ་གླིང་ཁོར་ཡུག་ཉིན་མོ་སྲུང་བརྩིའི་ཆེད་ཁོར་ཡུག་སྐོར་གྱི་རྩོམ་ཡིག་འགྲན་སྡུར་འདིར་ཆ་ཤས་བླངས་ཏེ་བོད་ཡིག་ནང་རྩོམ་འབྲི་མཁན་སློབ་ཕྲུག་གྲངས་ ༡༥ དང་། ཨིན་ཡིག་ནང་ ༡༠ བྱུང་ཞིང་བསྡོམས་པའི་སློབ་ཕྲུག་གྲངས་ ༢༥ ཡིས་ཐེངས་འདིའི་རྩོམ་ཡིག་འགྲན་སྡུར་ལ་མཉམ་ཞུགས་གནང་སྟེ་ད་ཐེངས་ཀྱི་བྱེད་སྒོ་འདི་རྒྱལ་ཁའི་ངང་ལེགས་གྲུབ་བྱུང་ཡོད་པ་རེད།
ཐེངས། {hits}155{/hits} བཀླགས་འདུག


text:
[གནད་བཏུས] རྩོམ་ཡིག་འདིའི་ནང་དུ། དེང་རབས་ཀྱི་སློབ་ཁྲིད་གྲ་སྒྲིག་གི་ངོ་བོ་དང་། དབྱེ་བ། མདོར་བསྟན་ལས་འཕྲོས་ཤིང་བོད་ཀྱི་སྲོལ་རྒྱུན་སློབ་ཁྲིད་ཀྱི་ཐབས་ལམ་གྱིས་ཟུར་བརྒྱན་ཏེ། འཁྲིད་གཞིའི་རྣམ་གཞག་དམིགས་སུ་བཟུང་ནས་རང་གི་ལྟ་ཚུལ་བཏོན་ཡོད།
[གནད་ཚིག] སློབ་ཁྲིད་གྲ་སྒྲིག སློབ་སྐབས་འཆར་གཞི། ལེའུ་འཆར་གཞི། འཁྲིད་གཞིའི་རྣམ་གཞག
སློབ་གསོ་གླིང་གི་དྲ་གྲོགས་རྣམ་པ། ཁྱེད་རྣམ་པ་བདེ་མོ། ད་ནི་སློབ་གྲྭ་འཚོག་རྒྱུར་ཉིན་འགའ་ལས་མེད་པས་དེ་རིང་གི་ཁོམ་སྐབས་དང་བསྟུན་ནས་སློབ་གྲྭའི་སློབ་གསོའི་ཡན་ལག་མེད་དུ་མི་རུང་བ་སྟེ། སློབ་ཁྲིད་ཀྱི་རྣམ་གཞག་གི་སྐོར་ནས་ཁ་བརྡ་ཞིག་བྱེད།
སྤྱིར་བཏང་སློབ་གསོ་ཟེར་བ་ནི་མིའི་ཡོན་ཏན་གྱི་ཆ་ཇེ་རྒྱས་ཇེ་ལེགས་སུ་གཏོང་བ་དང་། མིའི་ཀུན་སྤྱོད་ཀྱི་ཆ་འཐུས་ཚང་དུ་གཏོང་བ་དམིགས་ཡུལ་དུ་བྱེད་པའི་བྱ་འགུལ་ཞིག་ལ་གོ་ཞིང་། དེ་མངོན་འགྱུར་བྱེད་སའི་གནས་དང་གཞི་དེ་ལ་སློབ་གྲྭ་ཞེས་གྲགས། སློབ་གྲྭའི་ནང་དུ་སྲོག་ཤིང་གཅིག་ཡོད་ཟེར་བ་དང་གཉིས་ཡོད་ཟེར་བའི་བཞེད་ཚུལ་མང་ཡང་། སྲོག་ཤིང་གཅིག་ཏུ་འདོད་མཁན་རྣམས་ཀྱིས་སློབ་མ་གཙོ་བོར་བཞེད་པ་དང་། སྲོག་ཤིང་གཉིས་སུ་འདོད་མཁན་རྣམས་ཀྱིས་སློབ་མ་དང་དགེ་རྒན་གཉིས་ཀ་གཙོ་བོར་བཞེད། སྲོག་ཤིང་གཅིག་ཡོད་ན་འདྲ་གཉིས་ཡོད་ན་འདྲ། སློབ་གྲྭའི་ནང་དུ་དགེ་རྒན་དང་སློབ་མ་གཉིས་འཚོགས་ནས་ལས་ཀ་ཞིག་ལས་དགོས་པ་དེ་ནི་སློབ་ཁྲིད་རེད། སློབ་ཁྲིད་ཀྱི་བྱ་བ་འདི་སློབ་གྲྭའི་བྱ་བའི་སྙིང་པོོ་དང་བྱ་བ་མཐའ་དག་འཁྱོངས་བྱེད་ཀྱི་ཉེར་ལེན་གྱི་རྒྱུ་ཡིན་ཚེ། དེ་ལ་ད་དུང་ལྷན་ཅིག་བྱེད་རྐྱེན་གཉིས་ཡོད་དེ། དེ་ཡང་གསལ་བོར་བཤད་ན་ཉེར་ལེན་གྱི་རྒྱུ་ནི་སློབ་ཁྲིད་དང་། ལྷན་ཅིག་བྱེད་རྐྱེན་ནི་སློབ་ཁྲིད་གྲ་སྒྲིག་དང་ལས་བྱ་བཀོད་སྒྲིག་གཉིས་རེད། སློབ་གྲྭའི་སློབ་ཁྲིད་ཀྱི་བཟང་ངན་གྱི་དབྱེ་བ་འབྱེད་པ་དང་། སློབ་མར་ལས་བྱ་བཀོད་སྒྲིག་བྱེད་པའི་བཟང་ངན་གྱི་དབྱེ་བ་འབྱེད་པ། སློབ་ཁྲིད་གྲ་སྒྲིག་གི་བཟང་ངན་གྱི་དབྱེ་བ་འབྱེད་པ་འདི་གསུམ་ལ་སློབ་གྲྭའི་ནང་དུ་སློབ་གཉེར་གྱི་ལྷུ་ཚིགས་རྣམ་གསུམ་ཟེར། འདི་གསུམ་པོ་དགེ་རྒན་ཞིག་ལ་མཚོན་ནས་བཤད་ན། རང་ལ་ངེས་པར་དུ་ཚང་དགོས་པ་དང་རང་གིས་ཅིས་ཀྱང་བསྒྲུབ་དགོས་པའི་བྱ་བ་གསུམ་རེད།
དེ་ཡང་དགེ་རྒན་གྱི་འགན་ཁུར་ནི་སློབ་མར་སློབ་ཁྲིད་ལེགས་པོ་བྱེད་རྒྱུ་ཉག་གཅིག་དེ་རེད། མི་རྣམས་ཀྱི་བཤད་རྒྱུན་དུ། དཔེ་ཁྲིད་མི་སྐྱོང་གི་བྱ་གཞག་ནི་གནམ་རྒན་མས་དགེ་རྒན་ལ་སྤྲད་པའི་རླབས་ཆེའི་ལས་འགན་ཡིན་པར་གྲགས། དེས་ན་སློབ་ཁྲིད་ལེགས་པོ་ཞིག་འཁྱོངས་པར་སློབ་ཁྲིད་གྲ་སྒྲིག་ཟེར་བ་ཞིག་ཡོད་ཅིང། སློབ་མས་སློབ་ཁྲིད་ཀྱི་ནང་དོན་རྟོགས་ཡོད་མེད་བརྟག་སྤྱད་ལ་ལས་བྱ་ཟེར་བ་ཞིག་ཡོད་པ་རེད། དེ་ལྟར་ཡིན་ནའང། དེ་རིང་སྐབས་སུ་བབ་པ་སློབ་ཁྲིད་གྲ་སྒྲིག་གི་སྐོར་ཁོལ་དུ་ཕྱུངས་ནས་བཤད་རྒྱུ་ཡིན། བྱ་བ་གང་ཞིག་བསྒྲུབ་ཀྱང་དེ་ལ་གྲ་སྒྲིག་ཅིག་ངེས་པར་དུ་ཡོད་དགོས་ཏེ། དེ་ལ་དབྱེ་བ་འདྲ་བཀར་ན་ནང་བསམ་བློའི་གྲ་སྒྲིག་དང་། ཕྱིའི་དངོས་པོའི་གྲ་སྒྲིག་སོགས་སུ་དབྱེ་ཆོག་པ་རེད། འདི་ལ་ཆེ་ས་ནས་བཤད་ན་འཆར་གཞི་ཟེར་དགོས་ཤིང། དེ་ནི་མི་སྒེར་དང་ལས་ཁུངས་སོགས་གང་ལ་མཚོན་ནས་བཤད་ནའང་བྱ་བའི་ཐོག་མར་འཆར་གཞི་ལེགས་པོ་ཞིག་བཟོ་དགོས་པ་དང་། དེ་ནས་བྱ་བ་བསྒྲུབ་པའི་གོ་རིམ་ཁྲོད་ནས་འཆར་གཞི་ལྟར་སྒྲུབ་བཞིན་ཡོད་མེད་ལ་ལྟ་རྟོག་བྱེད་དགོས་པ་དང་། མཇུག་ཏུ་སྤྱི་སྡོམ་བྱེད་དགོས། འདི་ལ་བོད་ཀྱི་སྐད་ཆ་ལྟར་བཤད་ན། སྦྱོར་བ་སེམས་བསྐྱེད་དམ་པ་དང་། དངོས་གཞི་དམིགས་མེད་དམ་པ། མཇུག་བསྔོ་བ་དམ་པ་གསུམ་ལྟ་བུ་རེད། སྔོན་ལ་བསམ་བློ་ཡག་པོའི་སྒོ་ནས་འཆར་གཞི་བཟོ་བ། བར་དུ་དམ་ལྷོད་མེད་པ་དང་ཆོས་ཉིད་དང་མཐུན་པའི་སྒོ་ནས་བྱ་བ་མཐའ་དག་ནན་ནན་ཏིག་ཏིག་གིས་བསྒྲུབ་པ། མཐའ་མར་བྱ་བ་དེ་ལ་སྤྱི་སྡོམ་ཡག་པོ་ཞིག་བྱེད་དགོས། མི་སྒེར་དང་ཐུན་མོང་གང་ལ་མཚོན་ནའང་བྱ་བ་གསུམ་པོ་དེ་དག་གང་རུང་ཞིག་བསྒྲུབ་མ་ནུས་ཚེ། འཆར་གཞི་ལེགས་པོ་བཟོས་པ་ཙམ་གྱིས་བྱ་བ་དེ་འགྲུབ་པའི་ངེས་པ་མེད་ལ། བྱ་བ་གང་དེ་བསྒྲུབས་རྗེས་སྤྱི་སྡོམ་གང་ལེགས་ལེགས་ཤིག་མ་བྱས་ན། བྱ་བ་དེ་མ་བསྒྲུབས་པ་དང་འདྲ་ལ་རེ་ཞིག་གྲུབ་ཀྱང་ཕྱིས་སུ་བྱ་བ་ལེགས་པོར་བསྒྲུབ་པའི་རྒྱུན་སྐྱོང་བ་ལ་ཁག་ཐེག་མེད་དོ། །
གང་ལྟར་འཆར་གཞི་ཟེར་བ་འདི་མེད་དུ་མི་རུང་བ་ཞིག་ཡིན་ཕྱིན། དེ་རིང་ངས་འདི་ནས་མི་སྒེར་གྱི་བྱ་བ་ལ་གཏོགས་པའི་སྐོར་ཏེ་དགེ་རྒན་གྱི་འཆར་གཞི་བཤད་རྒྱུ་ཡིན། རྒྱ་ནག་གི་བཤད་རྒྱུན་ལ། བྱ་བ་ཀུན་གྱི་ཐོག་མ་དཀའ་ཟེར་བ་དང་། བྱ་བའི་འཆར་གཞི་བཟོས་པ་ལེགས་པ་དང་། བྱ་བའི་མགོ་བརྩམས་པ་བཟང་ཚེ་བྱ་བའི་བརྒྱ་ཆའི་ཕྱེད་ཀ་འགྲུབ་སོང་བ་ཡིན་པར་བཤད་པ་འདི་ལས་བྱ་བ་གང་ལའང་འཆར་གཞི་བཟང་པོ་ཞིག་དགོས་པ་དང་། འཆར་གཞི་ལྟར་དུ་མགོ་རྩོམ་དགོས་པ་དང། མགོ་བརྩམས་པ་ལེགས་ན་རྟེན་འབྲེལ་འགྲིག་པ་དང་། བྱ་བའི་ཕྱེད་ཀ་འགྲུབ་སོང་བ་ཡིན་ཞེས་འཆར་གཞིའི་གལ་ཆེན་རང་བཞིན་ནན་གྱིས་གསལ་བར་བསྟན་ཡོད། མི་སྒེར་གྱི་འཆར་གཞི་བཟོ་བ་ནི་དགེ་རྒན་རེ་རེའི་ལག་ན་དཔེ་ཆ་རེ་ཡོད་ཅིང་། དཔེ་ཆ་དེ་སློབ་མར་ཁྲིད་དགོས། དེ་ཁྲིད་དགོས་ན་དེ་ལ་ཁྲིད་པའི་འཆར་གཞི་བཟོ་དགོས་ངེས་བྱུང་བ་རེད། དེ་ལ་ཆེ་ས་ནས་བཤད་ན་སློབ་ཁྲིད་གྲ་སྒྲིག་ཟེར།
སྤྱིར་བཏང་སློབ་ཁྲིད་གྲ་སྒྲིག་ཟེར་བ་ནི་དཔེ་ཆ་དེ་དུས་ཚོད་དུའི་ནང་དུ་སློབ་མ་དེ་ལ་ཇི་ལྟར་ཁྲིད་པའི་ཕྱོགས་ཀྱི་དྲན་ཚུལ་དང་། ཡང་ན་དྲན་ཚུལ་དེ་ཡི་གེར་ཕབ་པ་ལ་གོ དགེ་རྒན་ཞིག་ཡིན་ཕྱིན་སློབ་ཁྲིད་གྲ་སྒྲིག་མེད་པ་མེད་དེ། རྒྱུ་མཚན་ནི་སློབ་ཁྲིད་བྱེད་པར་ནང་བསམ་བློའི་གྲ་སྒྲིག་དང་ཕྱིའི་དངོས་པོའི་གྲ་སྒྲིག ཁྲིད་ཆས་ཀྱི་གྲ་སྒྲིག་སོགས་བྱས་ཡོད་པས་རེད། ཡིན་ནའང་དེ་ལ་བཟང་ངན་དང་། ལེགས་ཉེས། ཁ་ཚང་མིན་སོགས་ཀྱི་ཁྱད་པར་ཡོད་པ་རེད། སྤྱིར་བཏང་ལྟར་ན་དགེ་རྒན་ཡོན་ཏན་ཅན་ཞིག་དང་། ནུས་པ་ཅན་ཞིག ཉམས་མྱོང་ཅན་ཞིག་སྟེ་དགེ་རྒན་ལེགས་ཤོས་ཤིག་ཡིན་ཚེ། སློབ་ཁྲིད་གྲ་སྒྲིག་ནི་རང་སེམས་ནས་གྲ་སྒྲིག་བྱས་ཆོག་པ་ཡིན་ལ། གལ་ཏེ་སློབ་ཁྲིད་གྲ་སྒྲིག་དེ་ཡི་གེར་ཕབ་དགོས་ནའང་སྟབས་བདེའི་སྒོ་ནས་དཀར་ཆག་ཙམ་ཞིག་ཡི་གེར་ཕབ་པས་ཆོག་པ་ནི་འཛམ་གླིང་རང་བཞིན་ཅན་དུ་གྱུར་ཡོད་པ་རེད། ཡིན་ནའང་དེང་སང་དགེ་རྒན་གསར་པ་དང། དགེ་རྒན་ཡོན་ཏན་མེད་པ། ཉམས་མྱོང་མེད་པ་རྣམས་ཀྱིས་ངེས་པར་དུ་ཞིབ་གསལ་དག་གསུམ་གྱི་སྒོ་ནས་སློབ་ཁྲིད་གྲ་སྒྲིག་བྱེད་དགོས། ཐ་ན་མིང་ཚིག་མཆན་འགྲེལ་དང་། རྩོམ་པ་པོའི་ལོ་རྒྱུས། སློབ་ཚན་གྱི་ནང་དོན་སོགས་གཅིག་གཅིག་གཉིས་གཉིས་ཀྱིས་འབྲི་དགོས་པ་རེད། ཡིན་ནའང་སློབ་གྲྭའི་གཞུང་ནས་དགེ་རྒན་ཡོན་ཏན་ཅན་དང་ནུས་པ་ཅན་འདི་དང་། ཉམས་མྱོང་ཅན་དང་ལྷག་བསམ་ཅན་གན་ཞེས་དབྱེ་བ་འབྱེད་རྒྱུ་ཧ་ཅང་ཁག་པོ་ཡིན་པ་དང་གཅིག མིའི་ཁོག་འདི་མི་མངོན་པའི་རང་བཞིན་ཅན་ཡིན་པས་དགེ་རྒན་སུ་ཞིག་གི་སེམས་ན་སློབ་ཁྲིད་གྲ་སྒྲིག་བྱས་ཡོད་མེད་མི་ཤེས་པ་དང་གཉིས། མགོ་ཁྲིད་དང་མི་གཞན་ལ་བྱ་བའི་གནས་སྟངས་སྟོན་རྒྱུ་དེ་ཤོག་བུའི་ངོས་སུ་བྲིས་པ་ཁོ་ན་སྟོན་དགོས་པ་དང་གསུམ། རྒྱུ་མཚན་འདི་དག་གིས་སློབ་ཁྲིད་གྲ་སྒྲིག་འདི་དགེ་རྒན་རྙིང་པ་དང་གསར་པ་དང་། ཡོན་ཏན་ཅན་དང་ཡོན་ཏན་མེད་པ། ཉམས་མྱོང་ཅན་དང་ཉམས་མྱོང་མེད་པ་ཚང་མར་ཁྱབ་མཉམ་གྱི་སྒོ་ནས་མི་འཇོག་རང་འཇོག་བྱུང་བ་རེད། དེ་ལྟ་ནའང་། དགེ་རྒན་གྱི་སློབ་ཁྲིད་གྲ་སྒྲིག་ནི་མང་ཉུང་གི་དབྱེ་བ་དང་། ཞིབ་ཚགས་ཡིན་མིན་གྱི་ཁྱད་པར་བྱུང་ན་ཆོག་ཆོག་རེད། དེ་ནི་སྤྱིའི་ཆ་ནས་བཤད་པའི་སློབ་ཁྲིད་གྲ་སྒྲིག་རེད། དེས་ན་སློབ་ཁྲིད་གྲ་སྒྲིག་ཟེར་བ་ནི་སློབ་ཚན་དེ་ཁྲིད་པ་ལ་གྲ་སྒྲིག་བྱེད་པ་ལས་གཞན། སློབ་ཚན་དེ་ཁྲིད་ཡུལ་གྱི་སློབ་མ་རྣམས་ལ་དབྱེ་ཞིབ་བྱེད་པ་དེའང་སློབ་ཁྲིད་གྲ་སྒྲིག་གི་ཁོངས་སུ་གཏོགས་པ་རེད། སློབ་ཁྲིད་གྲ་སྒྲིག་ཡིན་ན་ངེས་པར་དུ་དཔེ་ཆའི་ནང་གི་སློབ་ཚན་ཞིག་ལ་གྲ་སྒྲིག་བྱེད་པ་དང་། མིང་ཚིག་མཆན་འགྲེལ་བྱེད་དགོས་པའི་ངེས་པ་མེད་དེ། ད་ལོའི་སློབ་མ་རྣམས་ཀྱི་གྲས་སུ་སྐད་རིགས་ཀྱི་ཆ་ནས་རྒྱ་སྐད་དང་བོད་སྐད་གཉིས་ལ་བྱང་བ་དུ་ཡོད་པ་དང་། ས་གནས་ཀྱི་ཆ་ནས་འབྲོག་པ་དུ་ཡོད་པ་དང་རོང་པ་དུ་ཡོད་པ། རྟེན་གྱི་ཆ་ནས་ཕོ་དུ་ཡོད་པ་དང་མོ་དུ་ཡོད་པ། དེའི་འཕྲོ་ནས་བོད་སྐད་བོད་ཡིག་ཚེག་བརྡར་གྱིས་ཀློག་འདོན་བྱེད་ཐུབ་པ་དུ་ཡོད་པ་དང་། སྦྱོར་ཀློག་བྱེད་ཐུབ་པ་དུ་ཡོད་པ་སོགས་ལ་འདང་རྒྱག་པ་དང་རྩོམ་འབྲི་བ་སོགས་ཀྱང་སློབ་ཁྲིད་གྲ་སྒྲིག་གི་ཁོངས་སུ་བགྲངས་ལོས་ཆོག་གོ །
ཡང་གཅིག་བཤད་ན། རང་གི་སློབ་ཁྲིད་འཆར་གཞི་དེ་ཟིན་བྲིས་སུ་ཕབ་པ་ཡོད་ཚད་ཀྱང་སློབ་ཁྲིད་གྲ་སྒྲིག་ཡིན་པ་རེད། ཡིན་ནའང་དེ་ནི་སྤྱི་ཙམ་ལས་བྱེ་བྲག་ཏུ་འབབ་ཐུབ་མེད། བྱེ་བྲག་གི་སྒོ་ནས་བཤད་ན་སློབ་ཁྲིད་གྲ་སྒྲིག་དེ་དུས་ཚོད་ཀྱི་ཆ་ནས་རིགས་གསུམ་དུ་དབྱེ་ཆོག་སྟེ།
དང་པོ། སློབ་སྐབས་ཀྱི་འཆར་གཞི།
སློབ་སྐབས་ཀྱི་འཆར་གཞི་ཟེར་བ་ནི་སློབ་སྐབས་གཅིག་གི་ནང་དུ་སློབ་ཚན་ཐོག་མ་ནས་མཐའ་མའི་བར་དུ་འཛིན་གྲྭའི་སློབ་མ་རྣམས་ལ་ཇི་ལྟར་འཁྲིད་རྒྱུ་དེ་ཁག་བགོས་ཀྱིས་གྲ་སྒྲིག་བྱེད་པ་ལ་ཟེར། ངལ་གསོ་དང་དུས་ཆེན་གྱི་ཉིན་མོ་དག་ཕུད་ན་སློབ་སྐབས་གཅིག་ལ་ཉིན་དགུ་བཅུ་ཡས་མས་ཡོད་པ་རེད། དེའི་ནང་ནས་རྒྱུགས་ལེན་པ་དང་། བྱ་འགུལ་སྤེལ་བ། གློ་བུར་བའི་དོན་རྐྱེན་བྱུང་བ་སོགས་ཀྱི་དམ་ལྷོད་ཀྱི་ཆ་དེའང་དགེ་རྒན་གྱིས་ངེས་དགོས་པ་རེད།
སློབ་སྐབས་ཀྱི་གྲ་སྒྲིག་འབྲི་དུས་ཚིག་ལྷུག་གི་རྩོམ་ལུས་ལྟར་བྲིས་ཆོག་སྟེ། སློབ་ཚན་འདི་ཉིན་དུ་ལ་འཁྲིད་རྒྱུ་ཡིན་པ་དང་། ཇི་ལྟར་དུ་འཁྲིད་རྒྱུ་ཡིན་པ། སློབ་སྐབས་ཧྲིལ་པོོར་ཇི་ལྟར་འཁྲིད་རྒྱུ་ཡིན་པ། འདིའི་ནང་དུ་ཀུན་སྤྱོད་གཙོ་བོར་འཛིན་རྒྱུ། འདིའི་ནང་ནས་ཤེས་བྱ་གཙོ་བོར་འཛིན་རྒྱུ། འདིའི་ནང་ནས་ཀུན་སྤྱོད་དང་ཤེས་བྱ་གཉིས་ཀ་གཙོ་བོར་འཛིན་རྒྱུ། འདི་རི་མགོར་བུད་ནས་སློབ་ཁྲིད་བྱེད་རྒྱུ་སོགས་ཀྱིས་མཚོན་པའི་རང་གི་ས་གནས་དང་། སློབ་གྲྭ། སློབ་མ་སོགས་ཀྱི་ཁྱད་ཆོས་དང་བསྟུན་ནས་སློབ་ཁྲིད་གྲ་སྒྲིག་བྱེད་ཆོག་པ་རེད། གལ་ཏེ་རྩོམ་ལྟར་བྲིས་མི་ཆོག་པ་དང་། འབྲི་མི་ཤེས་པ། འབྲི་འདོད་མེད་པ་ཡིན་ཚེ། དགེ་རྒན་གང་དེས་རེའུ་མིག་གི་རྣམ་པས་བྲིས་ཀྱང་ཆོག རེའུ་མིག་དེ་སློབ་སྐབས་སོ་སོའི་མགོ་ནས་མཇུག་བར་དུ་བཟོ་དགོས་ཏེ། འདི་ལ་སློབ་ཁྲིད་ཀྱི་མྱུར་ཚད་རེའུ་མིག་ཟེར། འདི་ཡང་སློབ་སྐབས་གཅིག་གི་འཆར་གཞིའི་ཚབ་བྱེད་ཆོག་ཆོག་རེད། རེའུ་མིག་དེ་ཡོད་ན། རང་གིས་ཉིན་རེ་རེར་སློབ་ཁྲིད་གང་དག་བྱེད་དགོས་པ་དང་གང་ཞིག་བྱས་ཟིན་པ་རྣམས་དམ་ལྷོད་མེད་པར་འགྲོ་ཐུབ་པ་རེད། སྒོས་སུ་སློབ་ཁྲིད་ནི་རྒྱུན་དུ་འབབ་མཚམས་མི་འཇོག་པའི་ཆར་པ་ཞིག་ལས་གློ་བུར་འབབ་ལ་གློ་བུར་ཐང་བའི་དྲག་ཆར་ལྟ་བུ་ཡེ་ནས་མིན་པས། སློབ་མ་རྣམས་ལ་དུས་ཚོད་ལྟར་དམ་ལྷོད་མེད་པར་སློབ་ཁྲིད་བྱེད་དགོས་ཏེ། སློབ་སྐབས་ཀྱི་འཆར་གཞི་བཟོ་བ་དེའང་སློབ་ཁྲིད་གྲ་སྒྲིག་གི་ནང་དོན་མེད་དུ་མི་རུང་བ་ཞིག་རེད།
གཉིས་པ། ལེའུ་ཡི་འཆར་གཞི།
དེང་སྐབས་ཀྱི་སློབ་དེབ་དག་གི་ནང་དུ་རྩོམ་གྱི་ནང་དོན་འདྲ་བ་རྣམས་གཞི་གཅིག་ཏུ་བཞག་ནས་ལེའུ་དགར་ཡོད་པ་རེད། དཔེར་ན། བོད་ཡིག་ལ་མཚོན་ན། བརྡ་སྤྲོད་ཀྱི་སྐོར་དང་། སྙན་ངག་གི་སྐོར། རྩོམ་རིག་གི་སྐོར། ལོ་རྒྱུས་ཀྱི་སྐོར་ལྟ་བུ་རེད། དེས་ན་སློབ་སྐབས་ཀྱི་འཆར་གཞི་བཟོས་ཚར་རྗེས་ལེའུའི་ནང་ནས་བརྡ་སྤྲོད་ཀྱི་སྐོར་ལྟ་བུར་མཚོན་ན། འཁྲིད་བྱའི་ནང་དོན་སོགས་མི་འདྲ་བའི་སྟབས་ཀྱིས་དེ་དུས་ཚོད་ཀྱི་ཆ་ནས་ཉིན་དུ་ལ་འཁྲིད་རྒྱུ་ཡིན་པ་དང་། ཐུན་མོང་མ་ཡིན་པའི་འཁྲིད་ཐབས་གང་ཞིག་སྤྱོད་རྒྱུ་ཡིན་པ། སྤྱིའི་ཐབས་གང་ཞིག་སྤྱོད་རྒྱུ། བྱེ་བྲག་གི་ཐབས་གང་ཞིག་སྤྱོད་རྒྱུ། ལེའུ་གྲ་སྒྲིག་དེ་ཡང་རྩོམ་ལྟར་བྲིས་ནའང་ཆོག་ལ། རེའུ་མིག་ལྟར་བྲིས་ནའང་ཆོག ལེའུ་དེ་དུས་ཚོད་དུ་ཡི་ནང་དུ། ནང་དོན་གང་ཞིག་ཐབས་གང་གིས་འཁྲིད་རྒྱུ་དེའོ། ། འདི་ལ་ལེའུ་ཡི་སློབ་ཁྲིད་གྲ་སྒྲིག་ཟེར་ནའང་ཆོག་ལ་ལེའུ་ཡི་འཆར་གཞི་ཞེས་བཏགས་ཀྱང་ཆོག་གོ །
གསུམ་པ། སློབ་ཐུན་གྱི་འཆར་གཞི།
སློབ་ཐུན་གྱི་འཆར་གཞི་ཟེར་བ་ནི་སློབ་ཐུན་གཅིག་གི་སྐར་མ་བཞི་བཅུ་ཞེ་ལྔའི་ནང་དུ་སློབ་ཁྲིད་ཇི་ལྟར་བྱེད་རྒྱུའི་འཆར་གཞི་ལ་ཟེར། འདི་ལ་མིང་གཞན་ཞིག་ཡོད་པ་ནི་འཁྲིད་གཞི་ཟེར་བ་དེ་རེད། འདི་ནི་སློབ་ཐུན་གཅིག་གི་འཁྲིད་གཞི་དང་། སློབ་ཐུན་གཅིག་གི་ཟིན་ཐོ། སློབ་ཐུན་གཅིག་ལ་སློབ་ཁྲིད་ཇི་ལྟར་བྱེད་རྒྱུའི་འཆར་གཞི་འབྲི་དགོས་པས་དེ་ལ་རྒྱུན་དུ་འཁྲིད་གཞི་ཞེས་བཏགས་པ་རེད། སློབ་ཁྲིད་གྲ་སྒྲིག་ཟེར་དུས་ང་ཚོས་རྒྱུན་དུ་སློབ་ཐུན་གཅིག་གི་འཆར་གཞི་འདི་ལ་གོ་བཞིན་ཡོད་ནའང། དོན་ལ་སློབ་སྐབས་ཀྱི་འཆར་གཞི་རགས་པ་དང། ལེའུ་ཡི་འཆར་གཞི་ཕྲ་བ། བྱེ་བྲག་སློབ་ཐུན་གྱི་འཆར་གཞི་ཤིན་ཏུ་ཕྲ་བའི་རྣམ་གྲངས་ཡོད་པ་རེད། དེ་བས་དགེ་རྒན་རྣམས་ལ་མཚོན་ན་སློབ་སྐབས་ཀྱི་འཆར་གཞི་དང་ལེའུ་ཡི་འཆར་གཞི་དེའང་གཙོ་བོ་ཞིག་རེད། སྒོས་སུ་མེད་དུ་མི་རུང་བ་ནི་སློབ་ཐུན་གྱི་འཆར་གཞི་རེད། དེ་ནི་དམག་དཔུང་ཞིག་ལ་མཚོན་ན། དེ་རིང་དམག་འཁྲུག་རྒྱག་དགོས་བྱུང་ཚེ་དུས་ཚོད་གཅིག་གི་ནང་དུ་དམག་འཁྲུག་ཇི་ལྟར་རྒྱག་པའི་འཆར་གཞི་བཟོས་པ་དང་ཨ་ན་མ་ན་རེད། དགེ་རྒན་གྱི་སློབ་ཁྲིད་ཀྱི་ལེགས་ཉེས་དང། འབྲས་བུའི་ལེགས་ཉེས་ནི་འཁྲིད་གཞི་འདིའི་རྗེས་སུ་འཇུག་ལྡོག་བྱེད་པ་རེད། དགེ་རྒན་གྱིས་སློབ་ཁྲིད་གྲ་སྒྲིག་བྱས་པ་ཇི་ལྟར་བཟང་ན་སློབ་ཁྲིད་བྱས་པ་དེ་ལྟར་ལེགས་པ་དང་། སློབ་ཁྲིད་གྲ་སྒྲིག་ཇི་ལྟར་ཞན་ན་སློབ་ཁྲིད་ཀྱི་འབྲས་བུའང་དེ་ལྟར་ཞན་པ་རེད། སློབ་ཁྲིད་གྲ་སྒྲིག་བྱེད་པའི་ཐབས་དེ་རང་རང་གི་རྩལ་ལ་ཐུག་ཡོད་དེ། སྤྱིར་བཏང་སློབ་གསོ་ཅུའུ་དང། སློབ་དཔྱོད་ཁང། སློབ་གཙོ། སློབ་སྟོན་ཁང་སོགས་ཀྱིས་ངེས་པར་དུ་འདི་ལྟར་བྲི་དགོས་ཞེས་བཤད་སྲིད་མོད། སློབ་གྲྭའི་ནང་དུ་དཔེ་ཆ་གང་ཞིག་འཁྲིད་དགོས་པ་དང། ཡིག་རིགས་གང་ཞིག་གིས་འཁྲིད་དགོས་པ། རྩིས་རིག་ཚན་གང་ཞིག་ལ་འཁྲིད་རྒྱུ་དེ་རྒྱལ་ཁབ་དང་སྲིད་གཞུང་གིས་ཐག་གཅོད་བྱེད་པ་མ་གཏོགས་སློབ་གྲྭ་ལ་དེའི་དབང་ཆ་ཡོད་པ་མ་རེད། ཡིན་ནའང་ཇི་ལྟར་འཁྲིད་པ་དེ་མཐར་གཏུགས་ན་དགེ་རྒན་རང་ཉིད་ཀྱི་དབང་ཆ་ཡིན་པས་སྐད་ཆ་གང་ཞིག་གིས་འཁྲིད་པ་དེ་སློབ་མའི་དབང་ཆ་ཡིན་པས་སུས་ཀྱང་ཐེ་གཏོགས་བྱ་མི་ཆོག་པ་རེད། དཔེར་ན་རྒྱ་ནག་གི་སློབ་གསོ་པ་གྲགས་ཅན་ཝེ་ཧྲུའུ་ཧྲིན་གྱི་གོ་རིམ་དྲུག་གི་སློབ་ཁྲིད་བྱེད་ཐབས་དང་། བོད་ཀྱི་སྲོལ་རྒྱུན་ལས་དམ་པ་གསུམ་གྱི་སློབ་ཁྲིད་བྱེད་ཐབས་དང། ཕར་ཕྱིན་དྲུག་གི་སློབ་ཁྲིད་བྱེད་ཐབས། ཨ་རིའི་པོ་ལོ་མོ་ཡི་དམིགས་ཚད་སློབ་ཁྲིད་བྱེད་ཐབས། ད་དུང་མིང་ཐོགས་མེད་པའི་སློབ་ཁྲིད་བྱེད་ཐབས་སོགས་གང་རུང་ཞིག་ལ་སྔོན་ནས་གོམས་ཟིན་པ་ཞིག་དང་། འབྲས་བུ་མི་དམན་པ་ལེན་བཞིན་པའི་དགེ་རྒན་ཞིག་ཡིན་ཚེ་དེ་ལྟར་ཁྲིད་ན་རན་པ་མ་གཏོགས། གོང་རིམ་པས་ཁྱོད་ཀྱིས་འདི་ལྟར་ཁྲིད། ཁྱོད་ཀྱིས་གན་ལྟར་ཁྲིད་ཅེས་བཤད་ན་ཕན་ཐོགས་དང་མི་ཐོགས་ཅི་རིགས་སུ་འབྱུང་སྲིད་པས་ཡོངས་སུ་རན་པ་ཞིག་མ་རེད། དཔེར་ན། ལྒང་ལི་རྒྱག་མཁན་ཞིག་ལ་མཚོན་ན། ལྒང་ལི་རྒྱག་ཚུལ་ལས“三大步”ཟེར་བ་ཞིག་ཡོད་ཀྱང། མི་རེ་རེའི“三大步”འགྲོ་ཚུལ་ཆ་འདྲ་བ་ཡོང་རྒྱུ་ཤིན་ཏུ་ཁག་པོ་རེད། ལྒང་ལི་དེ་ལྕགས་གོང་ནང་དུ་བུད་སོང་ན། ལྒང་རྒྱག་པའི་གོམ་པའི་ཡག་བཙོག་དང། གོམ་པའི་རིང་ཐུང་སོགས་ངེས་པར་དུ་ཨ་མེ་རི་ཀའི་ཆའོ་ཏན་དང་ཨ་ན་མ་ན་ཡོང་དགོས་ཟེར་ན། ལྒང་རྒྱག་པ་དེ་ཆའོ་ཏན་དང་ཆ་འདྲ་བ་ཆགས་རྒྱུ་ཤིན་ཏུ་དཀའ་བར་མ་ཟད། ཐ་ན་རང་ཉིད་གོམས་ལོབས་སུ་གྱུར་ཡོད་པའི་ལྒང་ལི་རྒྱག་ཚུལ་ཡང་འཆོོལ་འགྲོ་བའི་ཉེན་ཁ་ཡོད་པ་རེད། དེས་ན་འདི་ནས་གསལ་བོར་བཤད་འདོད་པ་ནི་སྲིད་གཞུང་གི་འགན་ཁུར་ནི་སློབ་མ་ལ་ཅི་ཞིག་འཁྲིད་པ་དེ་རེད། སློབ་གྲྭ་དང་སྒོས་སུ་དགེ་རྒན་གྱི་འགན་ཁུར་ནི་སློབ་མ་ལ་ཇི་ལྟར་འཁྲིད་པ་དེ་རེད། འདི་གཉིས་ཀྱིས་ཕན་ཚུན་ལ་རོགས་རམ་དང་གཞོགས་འདེགས་བྱེད་ཆོག་མོད། མཐའ་གཅིག་ཏུ་དབང་ཡོད་ཀྱིས་བཀའ་བསྒོ་དང་བཙན་དབང་བཀོལ་མི་ཆོག་པ་རེད།
དེ་ཡང་འཁྲིད་གཞི་བཟོ་བའི་སྐབས་སུ་འཛིན་གྲྭ་གཅིག་དང་སློབ་ཚན་རིགས་འདྲ་གཅིག་ལ་འཁྲིད་གཞི་མི་འདྲ་བ་གཉིས་བཟོས་ནའང་ཆོག་ལ། གསུམ་བཟོས་ནའང་ཆོག རིགས་གཉིས་སུ་དབྱེ་བ་དེ་ནི་འཛིན་གྲྭའི་ནང་དུ་སློབ་མ་རིག་ཡག་དང་རིག་རྟུལ་གྱི་རིགས་གཉིས་ཡོད་པས་དགེ་རྒན་གྱིས་ཀྱང་དངོས་ཡོད་གནས་ཚུལ་ལ་བསྟུན་ནས་སློབ་ཁྲིད་གྲ་སྒྲིག་གཉིས་བཅོས་ནའང་ཆོག་ལ། སློབ་ཁྲིད་གྲ་སྒྲིག་གཅིག་གི་ནང་དུ་ནང་དོན་མི་འདྲ་བ་གཉིས་བཅོས་ནའང་ཆོག འཛིན་གྲྭ་གཅིག་ལ་སློབ་མ་ལྔ་བཅུ་ཡོད་པའི་དབང་དུ་བཏང་ན། སློབ་ཁྲིད་ཀྱི་ནང་དོན་ལ་ལ་ཞིག་རིག་པ་རྣོ་བའི་སློབ་མ་རྣམས་ལ་མཚོན་ན་གོ་སླ་བས། ནན་བཤད་དང་བསྐྱར་བཤད་བྱེད་དགོས་དོན་མེད་མོད། འོན་ཀྱང་རིག་པ་རྟུལ་པོའི་རིགས་ཀྱིས་གོ་བའི་ཆེད་དུ་ངེས་པར་དུ་ཡང་ཡང་བཤད་དགོས། ཡང་ནང་དོན་ལ་ལ་ཞིག་རིག་པ་རྟུལ་པོ་རྣམས་ཀྱིས་གོ་དཀའ་ཡང་། རིག་པ་རྣོ་བའི་རིགས་ལ་བག་ཆགས་ཙམ་འཇོག་པའི་སླད་དུ་སློབ་ཁྲིད་གྲ་སྒྲིག་རིམ་པ་མཐོ་ཤོས་ཅན་བཟོས་ཆོག་ཆོག་རེད། སྔོན་ཆད་ཟི་ལིང་དུ་སློབ་ཁྲིད་བྱེད་མཁན་ཨ་མེ་རི་ཀའི་ཁེ་ཝུན་ལྟ་བུ་ལ་མཚོན་ན། སློབ་ཐུན་གཅིག་གི་ནང་དུ་འཛིན་གྲྭ་གཅིག་ལ་སློབ་ཁྲིད་གྲ་སྒྲིག་མི་འདྲ་བ་རིགས་གསུམ་བྱེད་པའི་དགེ་རྒན་གྱི་རིགས་རེད། དེ་ནི་འཛིན་གྲྭའི་སློབ་མ་རྣམས་དབང་པོོ་རབ་འབྲིང་ཐ་གསུམ་དུ་དབྱེ་ནས་བྱེ་བྲག་ཏུ་བབས་ཏེ་སློབ་ཁྲིད་བྱེད་པ་ཡིན་པས་ད་སྐབས་ཁེ་ཝུན་གྱི་སློབ་མ་རྣམས་ས་སྟེང་ལ་ཁྱབ་ཡོད་པར་མ་ཟད། དགེ་རྒན་གྱི་རྐང་འཛིན་པ་རུ་གྱུར་ཡོད་པ་ཀུན་ལ་གསལ་བ་འདི་རེད། དེ་བཞིན་དུ་དགེ་རྒན་གང་དེས་སློབ་ཁྲིད་གྲ་སྒྲིག་བྱེད་པའི་སྐབས་སུ། གལ་ཏེ་ཁྱོད་ཀྱིས་དམའ་འབྲིང་ལོ་རིམ་དང་པོའི་འཛིན་གྲྭ་དང་པོ་དང་གཉིས་པ་ལ་སྐད་ཡིག་ཁྲིད་པའི་དབང་དུ་བཏང་ན། འཛིན་གྲྭ་གཉིས་ཀྱི་ཁྲིད་གཞི་ཡང་མི་འདྲ་བ་བཟོས་ན་ཆོག དེའི་རྒྱུ་མཚན་ནི་འཛིན་གྲྭ་དང་པོའི་ནང་དུ་སྐད་ཡིག་གི་རྨང་གཞི་ལེགས་པ་མང་བ་དང། འབྲོག་པ་མང་བ། བོད་སྐད་རྣལ་མ་བཤད་མཁན་མང་བ་དང་། འཛིན་གྲྭ་གཉིས་པའི་ནང་དུ་བོད་སྐད་ཀྱི་རྨང་གཞི་ཞན་པའི་སློབ་མ་མང་བ་དང་། རོང་པ་མང་བ། སྦྲགས་སྐད་བཤད་མཁན་མང་བ། དབང་པོོ་རྟུལ་པོའི་རིགས་མང་བ། རྒྱ་ཡིག་གི་ཆུ་ཚད་ཅུང་ཟད་བཟང་བ་མང་བ་སོགས་འཛིན་གྲྭ་གཉི་གའི་སློབ་མའི་ཆུ་ཚད་དང་སློབ་སྦྱོང་གི་མཁའ་དབུགས་མི་འདྲ་བས་སློབ་ཁྲིད་གྲ་སྒྲིག་ཀྱང་མི་འདྲ་བ་བཟོ་དགོས་པ་རེད། དེ་ལ་གཏམ་དཔེ་ཞིག་དྲངས་ནས་བཤད་ན། བྱེའུ་ཡི་ཚོད་ཀྱི་མདའ་དང་། བྱིས་པའི་ཚོད་ཀྱི་ལྭ་ཟེར་བ་ལྟར། བྱེའུ་གསོད་ན་བྱེའུ་གསོད་པའི་མདའ་དང་། རི་བོང་གསོད་ན་རི་བོང་གསོད་པའི་མདའ། མི་གསོད་ན་མི་གསོད་པའི་མདའ་སོགས་མདའ་རིང་ཐུང་མི་འདྲ་བ་དགོས་པ་རེད། དེ་ལྟར་མ་བྱས་ན་ཤིག་གི་སྟེང་དུ་སྟ་རེ་ཟེར་བ་དང་། ལས་ཀའི་ལས་འཆམ་མ་ཤེས་ན། རི་བོང་ཐུར་ལ་རྒྱུག་འདྲ་ཟེར་བའི་དཔེ་ལྟར་རེད། ཁྱོད་ཀྱིས་འཛིན་གྲྭ་དང་། ལོ་རིམ་གྱི་འགྱུར་བ་ལ་མ་བལྟས་པར་ན་ནིང་དང་དོ་ཚིགས་གང་ལ་ཡང་འཁྲིད་གཞི་དང་འཁྲིད་ཐབས་གཅིག་སྤྱད་ན་དགེ་རྒན་དེའི་སློབ་ཁྲིད་གྲ་སྒྲིག་ཇི་ལྟར་མིག་ལ་མཛེས་རུང། སློབ་ཁྲིད་ཇི་ལྟར་རྣ་ལ་སྙན་རུང་། དོན་ལ་སློབ་མ་རེ་རེ་ལ་ཕན་པའི་འབྲས་བུ་ཡིད་ཚིམས་པ་ཞིག་ལོན་དཀའོ། །
སློབ་ཁྲིད་གྲ་སྒྲིག་ཇི་ལྟར་བྱེད་པའི་སྐོར་ལ། རང་རེའི་བོད་ཀྱི་སྲོལ་རྒྱུན་རིག་གནས་སུའང་ཧ་ཅང་མང་སྟེ། སྟོན་པ་ཤཱཀྱ་ཐུབ་པ་ཏིང་ངེ་འཛིན་ལ་བཞུགས་པའི་སྐབས་སུ་ཏིང་ངེ་འཛིན་དེ་ལས་རབ་ཏུ་བཞེངས་ཏེ་ཞེས་པ་ནི་དེང་སང་གི་སྐད་ཆ་ཡིན་ན་སྟོན་པས་སློབ་ཁྲིད་བྱེད་པ་ཡིན་ཞེས་ཨ་ལགས་ཤར་གདོང་རིན་པོ་ཆེས་ལམ་རིམ་ཆེན་མོ་ཁྲིད་པའི་སྐབས་སུ་གསུངས་པས་མཚོན། སངས་རྒྱས་ཀྱི་ཆོ་འཕྲུལ་གསུམ་གྱི་འཁྲིད་ཐབས་དང་། དགྲ་བཅོམ་པའི་དག་པ་གསུམ་གྱི་འཁྲིད་ཐབས་དང་། པཎྜི་ཏའི་ལུགས་ཀྱི་རྩིས་མགོ་ཡན་ལག་ལྔ་ཡི་འཁྲིད་ཐབས་སོགས་ཧ་ལས་པ་ཡོད། དེ་ནས་བཅིངས་འགྲོལ་བྱས་པའི་ཚུན་ཆད་ནས་ཀྲུང་གོའི་སློབ་གསོའི་ལམ་ལུགས་ནི་སུའུ་ལེན་ལ་མིག་ལྟོས་བྱས་པ་ཡིན་པས་སློབ་ཐུན་གཅིག་གི་སློབ་ཁྲིད་གྲ་སྒྲིག་ནི་སློབ་ཚན་གྱི་ཁ་བྱང་དང། འཁྲིད་ཐུན། སློབ་ཁྲིད་ཀྱི་དམིགས་ཡུལ། སློབ་ཁྲིད་ཀྱི་གོ་རིམ། སྒོ་སམ་ཇུས་འགོད། སློབ་ཁྲིད་ཀྱི་དཀའ་གནད་དང་གཙོ་གནད། སྤྱི་སྡོམ་སོགས་ལ་དབྱེ་ཡོད། དེ་ནས་སྤྱི་ལོ་དུས་རབས་ཉི་ཤུ་པའི་ལོ་རབས་བརྒྱད་ཅུ་དང་དགུ་བཅུའི་ཡས་མས་སུ་གཅན་ཚ་ས་ཁུལ་ལ་མཚོན་ན། ཨ་མེ་རི་ཀའི་པོ་ལོ་མོ་ཡི་དམིགས་ཚད་སློབ་ཁྲིད་བྱེད་སྟངས་ནང་འདྲེན་བྱས་ཡོད་པ་རེད། དེ་སུའུ་ལེན་གྱི་སློབ་ཁྲིད་བྱེད་སྟངས་དང་མི་འདྲ་ས་ནི། དེ་རིང་གི་འཁྲིད་བྱ་དེ་རིང་ཁྲིད་ནས་ངེས་པར་དུ་ཤེས་སུ་འཇུག་དགོས་པ་དང། སློབ་ཁྲིད་གྲ་སྒྲིག་གི་ནང་དོན་གཙོ་བོ་དག་སྒོ་སམ་ཆུང་བ་ཞིག་གི་ངོས་སུ་བྲིས་ཏེ་སློབ་མར་གསལ་བོར་ཤེས་སུ་བཅུག་སྟེ། དགེ་རྒན་གྱིས་ཅི་འདོད་གང་འདོད་ལྟར་ཁྲིད་པའི་བཙན་དབང་འཕྲོག་པ་དང་། སློབ་མས་གང་ཞིག་སྦྱོང་དགོས་པ་མི་ཤེས་པའི་མུན་འཐོམས་རང་བཞིན་དུས་ཐོག་ཏུ་སེལ་བ་རེད། དེའི་རྗེས་ནས་ལའོ་ཉིན་གྱི་སློབ་གསོ་སྨྲ་བ་གྲགས་ཅན་ཝེ་ཧྲུའུ་ཧྲིན་གྱི་གོ་རིམ་དྲུག་གི་སློབ་ཁྲིད་བྱེད་ཐབས་བཀོལ་བཞིན་ཡོད།
གལ་ཏེ་ང་རང་གིས་སློབ་ཁྲིད་གྲ་སྒྲིག་ཅིག་བཟོ་བའི་དབང་དུ་བཏང་ན། ཐོག་མར་དུས་ཚོད་ཀྱི་ཆ་ནས་སྐར་མ་ལྔའི་ནང་དུ་དགེ་རྒན་དང་སློབ་མ་རྣམས་ཀྱི་བསམ་བློ་གཅིག་གྱུར་བྱས་ཏེ་བསམ་བློ་ཕྱོགས་གཅིག་ཏུ་འཁོར་རྒྱུ་དང་། བསམ་བློ་བཟང་ངན་གྱི་ཆ་ནས་ཕན་པ་དང་དགེ་བའི་ལས་ཀྱི་ཕྱོགས་སུ་འཁོར་རྒྱུ། དེའི་མིང་ལ་སྲོལ་རྒྱུན་དུ་སྦྱོར་བ་སེམས་བསྐྱེད་དམ་པ་ཟེར། དེ་ལྟར་མ་བྱས་པར་སློབ་ཁྲིད་ཀྱི་ཅོང་བརྡ་གྲགས་མ་ཐག་ནས་སློབ་ཁྲིད་དངོས་ལ་ཞུགས་ཚེ། སློབ་ཁྲིད་ཀྱི་འབྲས་བུ་བཟང་བོ་ལོན་རྒྱུ་ཁག་པོ་འདུག དཔེར་ན་སློབ་ཁྲིད་ཀྱི་མགོ་རྩོམ་དུས། དེ་རིང་གི་ང་ཚོའི་འཁྲིད་བྱ་ནི《ཤེས་རབ་དང་རྨོངས་པའི་དཔེ་མཚོན》རེད། འདི་སྦྱངས་ནས་ཅི་བྱེད་ཅེ་ན། རང་གི་ཁྱིམ་ཚང་དབུལ་བའི་གནས་བབ་དང། ཉམ་ཆུང་གི་གནས་བབ། ས་སྐམ་པོ་ན་ཡོད་པའི་གནས་བབ། ཡིག་རྨོངས་པ་ཡིན་པའི་གནས་བབ་སོགས་སེལ་ཏེ་རང་གི་ཁྱིམ་ཚང་སྟོབས་དང་ལྡན་པ་ཞིག་ཏུ་བསྐྲུན་པའི་བསམ་བློ་ཡོད་ན་ཅི་འདྲ་རེད། དེ་ནས་སྡེ་པ་དང་མི་རིགས། རྒྱལ་ཁབ། མར་གྱུར་སེམས་ཅན་དེ་འདྲ་ཞིག་ཏུ་བསྒྱུར་ཐུབ་ན་ཅི་འདྲ་རེད། བསམ་བློ་རྒྱ་ཇི་ལྟར་ཆེ་ན་འབྲས་བུ་དེ་ལྟར་ཐོན་པས་འདི་ངེས་པར་དུ་དགོས། དེའི་འཕྲོ་ནས་དངོས་གཞི་དམིགས་མེད་དམ་པ། དམིགས་མེད་དམ་པ་ཞེས་པའི་དམིགས་མེད་འདི་སྟོང་པ་ཉིད་དང་གོ་དཀའ་བ་ཞིག་ཏུ་བཞག་ན་ཆོག་ཆོག་རེད་མོད། གོ་སླ་བའི་སྒོ་ནས་བཤད་ན། ཆོས་ཉིད་དང་མཐུན་པ་སྟེ་སློབ་ཁྲིད་ཀྱི་ནང་དོན་ཆོས་ཉིད་དང་མཐུན་པ། སྐད་ཆ་ཆོས་ཉིད་དང་མཐུན་པར་མ་ཟད། ཡིག་གཟུགས་དམ་པ། ཟས་སྤྱོད་དམ་པའི་སྐོར་ཏེ། དཔེར་ན། དུ་བ་འཐེན་ཞོར་དུ་སློབ་ཁྲིད་མི་བྱེད་པ། ཆང་འཐུང་རྗེས་སློབ་ཁྲིད་མི་བྱེད་པ། སྐྲ་མི་ཤད་པར་སློབ་ཁྲིད་མི་བྱེད་པ། ཁ་ལག་མ་བཀྲུས་པར་སློབ་ཁྲིད་མི་བྱེད་པ། ལྭ་བ་གཡང་ལུགས་སུ་གྱོན་ནས་སློབ་ཁྲིད་མི་བྱེད་པ། ཁ་ཆུ་སྣ་ཆུ་ས་ལ་འཕེན་ཞོར་དུ་སློབ་ཁྲིད་མི་བྱེད་པ་སོགས་ཟས་དང་སྤྱོད་ལམ་དམ་པ། དེ་ནས་སྐད་ཆ་དམ་པ་ལས་སྐད་ཆའི་ནང་དོན་དམ་པ་ལྟ་བུར་མཚོན་ན། དགོས་པ་མེད་པ་བྱ་རོག་སོ་རྟོག་གི་སྐད་ཆ་བཤད་པ་སྟེ། སློབ་ཐུན་གང་བོར་སློབ་ཁྲིད་ལ་ཕན་པ་མེད་པ་དང་། སྐར་མ་ལ་ཕན་པ་མེད་པ། ཀུན་སྤྱོད་ལ་ཕན་པ་མེད་པ། མི་ཚེ་ལ་ཕན་པ་མེད་པ་སོགས་དགོས་པ་མེད་པ་ཏག་ཏག་བཤད་པ་ལྟ་བུ། དཔེར་ན། སློབ་གཙོའི་ངན་རྐྱང་རྐྱང་བཤད་པ་དང་། ཨ་རིའི་བཟང་ཏག་ཏག་བཤད་པ། ཀྲུང་གོའི་ངན་ཏག་ཏག་བཤད་པ་ལྟ་བུ། དེ་ནས་འབྲེལ་བ་མེད་པ་འདྲེ་ཤར་སྒོ་དང་གླུད་ནུབ་སྒོ་ལྟ་བུ་སྟེ། སློབ་ཁྲིད་དང་མི་འབྲེལ་བ། སྐར་མ་དང་མི་འབྲེལ་བ། ཀུན་སྤྱོད་དང་མི་འབྲེལ་བ། ཨ་མེ་རི་ཀའི་སྔོན་ཐོན་ལྟ་བུ་བཤད་པ་དང་། སྤྲུལ་སྐུ་ངོ་མ་ཡོད་མེད་བཤད་པ། དཔོན་པོ་རུལ་སུངས་ཡིན་ཚུལ་བཤད་པ། སློབ་གཙོའི་བཟང་ངན་སོགས་འབྲེལ་མེད་ཀྱི་སྐད་ཆ་རྐྱང་བཤད་པའོ། ། དེ་ནས་དགོས་འབྲེལ་གཉིས་ཀ་མེད་པ་ཕྱི་རོལ་པའི་གཞུང་སྨྲ་བ་ལྟ་བུ་སྟེ། རང་གིས་ཤེས་ཤེས་པོ་བཤད་ནས་འདུག་པའོ། ། དེ་བས། སློབ་ཚན་གང་ཞིག་ཁྲིད་ནའང་། དགེ་སློབ་གཉིས་ཀྱི་སློབ་ཁྲིད་དང་དགོས་འབྲེལ་ཡོད་པ། སྐར་མ་དང་དགོས་འབྲེལ་ཡོད་པ། ཀུན་སྤྱོད་དང་དགོས་འབྲེལ་ཡོད་པ། ཤེས་བྱ་དང་དགོས་འབྲེལ་ཡོད་པ་གཞིར་བཅས་སློབ་ཁྲིད་བྱེད་པ་ལ་ནུས་པ་ཐོན་དགོས་ལ་ནུས་པ་ཐོན་པའི་སློབ་ཁྲིད་གྲ་སྒྲིག་བྱེད་དགོས་པ་རེད། འདི་ནི་དཔེ་བརྗོད་ཙམ་ཡིན་པས། དགེ་རྒན་གྱིས་རང་གི་ཉམས་མྱོང་དང་། ཤེས་རབ། ཡོན་ཏན། སློབ་མའི་རིག་སྟོབས་སོགས་ལ་གཞིགས་ནས་དངོས་གཞི་དམིགས་མེད་དམ་པའི་ནང་དོན་ཇི་ལྟར་བཀོད་སྒྲིག་བྱས་ཀྱང་རུང་ངོ་། ། དེ་ནས་སློབ་ཁྲིད་བྱས་ནས་མཇུག་མཐའི་སྐར་མ་ལྔ་ཙམ་གྱི་སྐབས་སུ། སྤྱི་སྡོམ་དམ་པ་སྟེ་སྤྱི་སྡོམ་ལེགས་པོ་ཞིག་བྱེད་དགོས། སྤྱི་སྡོམ་དམ་པར་མཇུག་བསྔོ་བ་དམ་པ་ཟེར། འདི་ནི་སློབ་ཁྲིད་ཀྱི་རྒྱུ་སྤུས་མི་ཉམས་པར་གོང་ནས་གོང་དུ་སྤེལ་བའི་ཐབས་དམ་པ་ཞིག་སྟེ། འདིའི་ཐད་ནས་ཀྱང་སློབ་ཁྲིད་གྲ་སྒྲིག་བྱེད་ཆོག་པ་རེད། རང་གི་གྲུབ་འབྲས་ཡོད་ཚད་པོ་སློབ་མ་ལ་ཡོངས་སུ་བསྔོས་པའི་སྙིང་སྟོབས་དེས་ཁྱོད་ཀྱིས་སློབ་ཁྲིད་ལེགས་པོ་བྱས་པ་དང་སྡུག་མང་པོ་མྱངས་པར་འབྲས་བུ་བྱུང་བ་ཙམ་མ་ཡིན་པར་གྲུབ་འབྲས་གོང་ནས་གོང་དུ་འཕེལ་ངེས་རེད། དགེ་རྒན་དང་སློབ་མ་གཉིས་ཀར་དགེ་བའི་འབྲས་བུ་ལེགས་པོ་ཞིག་འབྱུང་བ་རེད། ཡང་གཅིག་བཤད་ན་དེ་ནི་འཛིན་གྲྭ་གང་བོའི་འབྲས་བུ་ཁོ་ན་མ་ཡིན་པར་སློབ་གྲྭ་ཡོངས་དང། རྫོང་། མི་རིགས། རྒྱལ་ཁབ། སེམས་ཅན་ཐམས་ཅད་ཀྱི་འབྲས་བུར་གྱུར་པའང་རེད། ཡང་གསལ་པོོར་བཤད་ན། དེ་རིང་སྡུག་མྱངས་ནས་སློབ་ཁྲིད་བྱས་པ་དེ་གཞན་ཞིག་ལ་བསྔོ་བ་སྟེ། བསྔོ་བ་ནི་བྱིན་པའི་དོན་ཡིན་པས། དགེ་རྒན་བཟང་པོ་ཞིག་ཡིན་ན་བྱས་རྗེས་འཇོག་ཐུབ་དགོས་པར་མ་ཟད་ངེས་པར་དུ་བྱས་འབྲས་གཞན་ལ་སྟེར་ཐུབ་དགོས། དེ་ལྟར་མ་ནུས་ན་འབྲས་བུ་ལེགས་པོ་མི་ཐོབ་སྟེ། རང་གིས་སློབ་ཁྲིད་ལེགས་པོ་བྱས་ཀྱང་། གཞན་འགས་ཉི་མ་འཁྱོལ་ཐབས་བྱས་ཏེ་བསྡད་ཡོད་པ་དང་། ཁོམ་ནས་སྐྱིད་ནས་བསྡད་ཡོད་པ་མཐོང་ན་ཁོང་ཁྲོ་ལངས་པ་དེས་རང་གིས་ཧུར་ཐག་བྱས་པ་དང་སྡུག་མྱངས་པ་མཐའ་དག་ནུས་མེད་དུ་བསྒྱུར་སྲིད་དོ། ། དེ་བས། དགེ་རྒན་རྣམས་ཀྱིས་སློབ་ཁྲིད་བྱེད་པ་འདི་མི་སྒེར་དང་། ཁྱིམ་ཚང། ཡུལ་སྡེ། མི་རིགས། རྒྱལ་ཁབ། སེམས་ཅན་གྱི་ཆེད་དུ་བསྒོམས་ནས་ཕངས་པ་མེད་པའི་སྒོ་ནས་སྟེར་ཐུབ་པའི་སྙིང་སྟོབས་རྒྱུད་ལ་འབྱོངས་དགོས་སོ། ། དེས་ན། ངས་དེ་རིང་འདི་ནས་འཁྲིད་གཞིའི་རྣམ་གཞག་དང་དེའི་ཞོར་ལ་འཁྲིད་ཐབས་དང་བཅས་པའི་ལབ་གླེང་བྱས་པ་ཡིན། སྐད་ཆ་འདི་དག་སློབ་གསོ་ལ་ཐུགས་ཁུར་གནང་མཁན་སྤྱི་དང། སྒོས་སུ་སློབ་གསོའི་ལས་གནས་སུ་འབད་འབུངས་བྱེད་ཀྱིན་པའི་དགེ་རྒན་རྣམ་པར་ཕན་པའི་བཀྲ་ཤིས་བདེ་ལེགས་ཞུས་པ་ཡིན། །
དོ་རྒྱ་བསོད་ནམས་ཚེ་རིང①གིས་བཤད། གཅན་ལུང་བསོད་ནམས་རྒྱ་མཚོས②ཡི་གེར་ཕབ།
① གཅན་ཚ་རྫོང་སློབ་གསོ་ཅུའུ་སློབ་སྡུད་ཁང་དུ་ཕྱག་ལས་གནང་བཞིན་ཡོད།
② ཐུན་རིན་རྫོང་བློན་ཆེ་ཞང་བློན་ཆེ་སློབ་ཁུལ་དུ་ཕྱག་ལས་གནང་བཞིན་ཡོད།